
PREFAŢĂ 


Această carte a fost scrisă cu zece ani în urmă, ca 
îndrumar pentru Conferinţa Cvadrienală a Federaţiei 
Naţionale a Studenţilor Creştini ţinută la Athens, Ohio, 
în decembrie 1963. Ea n-a fost hărăzită a fi şi cu sigu- 
ranţă nu este un tratat teologic sistematic al tradiţiei 
liturgice ortodoxe. Singurul meu scop în scrierea ei a 
fost de a schiţa — pentru studenţii care se pregătesc să 
discute despre misiunea creştină - „concepţia creştină 
despre lume”, adică abordarea lumii şi a vieţii omului 
în lume, care decurge din experienţa liturgică a Bise- 
ricii Ortodoxe. 

S-a întâmplat însă că această carte a ajuns la un 
cerc mai larg de cititori, dincolo de cercurile stu- 
denţești pentru care a fost scrisă. Retipărită în 1965 
de către Editura Herder and Herder (sub titlul Sacra- 
ments and Orthodoxy) apoi în Anglia (World as 
Sacrament), tradusă în franceză, italiană şi greacă, ea 
a fost chiar recent „publicată“ într-o traducere rusească 
anonimă de către samizdatul clandestin din Uniunea 
Sovietică. Sunt sigur că toate acestea dovedesc nu 
calități deosebite ale cărţii în sine — eu însumi, mai 
mult decât oricine, sunt conştient de multele ei 
defecte și lipsuri —, ci importanţa temei de care am 
încercat să mă ocup şi necesitatea imperivasă de a o 
aborda care, evidentă acum zece ani, este şi mai evi- 

dentă astăzi şi constituie singura justificare pentru 
această nouă ediţie. 

Aceste teme nu sunt altele decât secularismul — 
instrăinarea progresivă și rapidă a culturii noastre, a 
inseşi temeliilor ei, de experienţa creştină şi de con- 
cepţia despre lume care, iniţial, au dat formă acestei 
culturi — și profunda polarizare pe care secularismul a 
provocat-o chiar între creștini. Într-adevăr, în timp ce 
unii dintre ei par să privească secularismul ca pe 
rodul cel mai bun al creştinismului în istorie, alţii 
găsesc în el justificarea pentru o respingere aproape 
maniheică, pentru evadarea într-o „spiritualitate” ima- 
terială şi dualistă. Astfel, există unii care reduc 
Biserica la lume şi la problemele ei şi alţii care pun 
semnul egalității între lume şi rău, și se bucură în chip 
morbid de amurgul ei apocaliptic. 

Ambele atitudini, sunt convins, denaturează 
deplinătatea, sobomicitatea tradiţiei ortodoxe auten- 
ice, care a afirmat întotdeauna atât bunătatea lumii, 
pentru a cărei viață Dumnezeu a dat pe Fiul Său cel 
Unul Născut, cât şi răutatea în care zace lumea, care 
intotdeauna a vestit și continuă să vestească în fiecare 
«huninică faptul că „prin Cruce bucurie a venit la toată 
lunca” şi care, totuşi, spune celor ce cred în Hristos: 
„Voi aţi murit şi viaţa voastră este ascunsă cu Hristos 
in Inununezeu” (Col.3, 3). 

SI asitel mtrebarea noastră reală este: cum putem 
no (luce unpreună” — în credinţă, în viaţă și în faptă — 
aecvate „allnaţii despre Biserică care par contradic- 
leit cun [nule nol invinge tentaţia de a opta pentru 
vote cutee ele abolutizan-o”, ajungând astfel la 


. 

alegerile greșite sau la „ereziile” care au năpăstuit atât 
de des Creştinismul în trecut? 

Este certitudinea mea că răspunsul ne vine, nu din 
teorii intelectuale elegant formulate, ci, mai presus de 
toate, din acea experienţă vie și neintreruptă a Bise- 
ricii pe care ea ne-o descoperă şi ne-o comunică în 
cultul ei, în leitourgia, făcând-o întotdeauna ceea ce 
este: sacrament al lumii, sacramentul Împărăției — 
darul lor către noi, în Hristos. În această lucrare am 
încercat nu atât să explic sau să analizez această 
experienţă, cât, pur şi simplu, să o confirm. 

Dacă ar fi trebuit să o scriu astăzi, probabil că aș 
fi scris-o într-un mod diferit. Dar eu nu cred că e posi- 
bil și nici nu sunt capabil de rescrierea cu toată inima 
a ceea ce a fost scris o dată, oricât de imperfect ar fi. 
Prin urmare, doar câteva corectării şi schimbări 
minore au fost făcute în această nouă retipărire. Am 
adăugat, sub formă de apendice, două eseuri, scrise 
într-o notă oarecum diferită, prin care sper să pot 
ajuta la o mai bună înţelegere a unora dintre impli- 
caţiile acestei cărţi. 

În cele din urmă, aș dori să folosesc posibilitatea 
ce mi se oferă prin această nouă ediţie pentru a 
exprima recunoştinţa mea profundă faţă de cei ale 
căror reacţii la lucrarea mea au constituit pentru mine 
izvor de mare bucurie: dl. Zissimos Lorenzatos de la 
Atena, care, din proprie iniţiativă, pur şi simplu pentru 
că, aşa cum mi-a scris, „a simţit că trebuie să o facă”, 
a publicat o excelentă traducere grecească a acestei 
cărţi; prietenii mei necunoscuţi din Rusia: vestea 
despre ediţia lor modestă, dactilografiată, a cărţii mele 
a constituit una dintre cele mai mişcătoare experienţe 

ale vieţii mele; toţi cei care mi-au scris şi ale căror 
mesaje au însemnat pentru mine o fericită afirmare a 
unităţii noastre „în credinţă şi dragoste”; în cele din 
urmă, dar nu în ultimul rând, prietenii mei David 
Drillock şi Anthony Pluth, care n-au cruțat nici un efort 
pentru pregătirea acestei noi ediţii. 


Preotul profesor Alexander Schmemann 


lanuarie, 1973 

„Omul este ceea ce mănâncă”. Cu această afir- 
maţie, filosoful materialist german Feuerbach a crezut 
că a pus capăt tuturor speculațiilor „idealiste“ despre 
natura umană. De fapt însă, el exprima, fără să o ştie, 
cea mai religioasă idee despre om. Pentru că, mult 
înainte de Feuerbach, aceeaşi definiţie a omului a fost 
dată de Biblie. În relatarea biblică despre Creaţie, 
omul este prezentat mai întâi ca o fiinţă înfometată, şi 
întreaga lume, ca hrană a sa. Îndemnului de a se în- 
mulţi şi de a stăpâni pământul, potrivit primului capi- 
tol al Facerii, îi urmează porunca lui Dumnezeu dată 
oamenilor de a mânca din cele ale pământului: „lată 
vă dau toată iarba, ce face sămânță... şi tot pomul ce 
are rod cu sămânță intr-insul. Acestea vor fi hrana 
voastră...“. Omul trebuie să mănânce pentru ca să tră- 
iască; el trebuie să primească lumea în țrupul său şi 
să o transforme în propriul sine, în trup și sânge. El 
este, într-adevăr, ceea ce mănâncă, și întreaga lume 
apare ca o atotcuprinzătoare masă de ospăț pentru 
om. Şi această imagine a ospăţului rămâne în tot 
cuprinsul Bibliei imaginea centrală a vieţii. Este ima- 
ginea vieţii de la crearea ei şi, la fel, imaginea vieţii la 

sfârşitul şi împlinirea ei: ... ca voi să mâncaţi și să beţi 
la masa Mea în Împărăţia Mea”. 

Am început cu această temă, aparent secundară, a 
hranei — secundară din punctul de vedere al marilor 
„teme religioase“ ale vremii noastre -, pentru că însuşi 
scopul acestui eseu este să răspundă, dacă este posi- 
bil, la întrebarea: despre care viaţă vorbim, ce viaţă 
predicăm, proclamăm şi vestim atunci când, în cali- 
tatea noastră de creştini, mărturisim că Hristos a murit 
pentru viaţa lumii? Care este viața care constituie atât 
motivaţia, cât şi începutul şi țelul misiunii creștine? 

Răspunsurile care s-au dat urmează două modele 
(qencralc. Există aceia dintre noi pentru care viaţa, 
„lunci când este discutată în termeni religioși, în- 
scsuună via[ă religioasă. Şi această viaţă religioasă 
ccsule o hune in sine care există separat de lumea secu- 
lia.ă sl cele viața ei. Este lumea „spiritualităţii“, şi în 
pill moare ca pare să dobândească tot mai multă 
popi tate. Chliuw şi standurile de carte din aeropor- 
tun snt pliu cu imtologii de scrieri mistice. Misti- 
clanul clermnent.a «slce litlul uneia dintre ele. Pierdut şi 
clerul ale zţoanolul, qraba şi frustrările „vieţii“, omul 
accepl cu cerinţe Invitaţia de a intra în sanctuarul 
vanat be ud conul le:tonlual cu şi de a descoperi acolo o altă 
Vila su ele se eee Dc «le „ospăţul spiritual” apro- 
viziona clu pot ce banu spirituală. Această hrană 
sala Muncalaacnecete e a va ajuta. Îl va ajuta să-şi redo- 
Done sua a pause esa petale be tt, Sat rabde cealaltă viaţă — 
poe cet ee lata ate d ELE wecaziurile ei, să ducă o 
Viața pleca al batlosva “ul pastreze zâmbetul, 
oale Data von ronet poola) re Dle. Si astfel misiunea 

constă aici în convertirea oamenilor la această viaţă 
„spirituală“, în a-i face „religioşi“. 

Există o mare varietate de accente şi chiar de teo- 
logii în cadrul acestui model general, de la populara 
redeşteptare a, credinţei, la interesul sofisticat pentru 
doctrine mistice ezoterice. Dar rezultatul este acelaşi: 
viaţa „religioasă” o face pe cea seculară - viața mân- 
cării şi băuturii — irelevantă, o lipseşte de orice înţeles 
real, cu excepţia celui de a fi un exercițiu de pietate şi 
răbdare. Şi cu cât „ospăţul religios“ este mai spiritual, 
cu atât mai seculare devin semnalele luminoase de 
neon: "Mănâncă!', 'Bea!', pe care le vedem de-a lungul 
şoselelor noastre. 

Dar există şi cei pentru care afirmaţia „pentru viața 
lumii” pare să însemne în chip firesc „pentru mai buna 
viață a lumii”. „Spiritualiştii” sunt contrabalansaţi de 
către activiști. Cu siguranţă ne aflăm astăzi departe de 
optimismul simplu şi euforia „Evangheliei sociale”. 
Toate implicaţiile existenţialismului cu neliniştile lui, 
ale neo-ortodoxiei cu concepţia sa pesimistă şi rea- 
listă despre istorie au fost asimilate şi li s-a acordat 
consideraţia cuvenită. Însă credinţa fundamentală 
despre creştinism, ca fiind mai întâi de toate acțiune, 
a rămas intactă și de fapt a dobândit mai multă tărie. 
Din acest punct de vedere creştinismul a pierdut pur 
și simplu lumea. Şi lumea trebuie recâştigată. Misi- 
unea creştină, deci, constă în a ajunge din urmă viaţa, 
care a luat-o pe căi greșite. Omul „mâncător” şi 
„băutor” este luat foarte în serios, aproape prea în 
serios. E] constituie efectiv obiectivul exclusiv al 
acţiunii creştine şi noi suntem în mod constant che- 
maţi să ne pocăim pentru că am petrecut prea mult 

timp în contemplare şi adorare, în liniște şi liturghie, 
pentru că nu ne-am ocupat îndeajuns de problemele 
sociale, politice, economice, rasiale şi de alt fel ale 
vieţii reale. Cărţilor despre mistică și spiritualitate le 
corespund, în acest plan, cărţi despre „Religie şi viață” 
(sau societate, sau urbanism, sau sex...). Și, totuşi, 
întrebării de bază nu i s-a dat răspuns. Care este 
această viață pe care noi trebuie să o redobândim 
pentru liristos şi să o facem creştină? Care este, cu 
alte cuvinte, țelul final al tuturor acestor fapte şi 
acţiuni? 

Presupunând că am atins cel puţin unul dintre 
aceste țeluri, ce am „câștigat” atunci? Întrebarea 
poate părea naivă, dar nimeni nu poate acţiona în 
mod real fâră a cunoaşte nu numai înţelesul acţiunii, 
ci şi pe cel al vieţii înseşi în numele căreia acţionează. 
Omul mănâncă şi bea, omul luptă pentru libertate şi 
dreptate, pentru a fi viu, pentru a avea plenitudinea 
vieții. Dar ce este aceasta? Ce este viaţa vieţii însăşi? 
Care este conţinutul vieţii veșnice? Într-un final, în 
cadrul unei analize finale, noi descoperim în mod 
inevitabil că, în sine şi prin sine, acţiunea nu are sens. 
Atunci când toate comitetele și-au îndeplinit misiunea, 
când toate documentele au fost distribuite şi toate 
țelurile practice realizate, ar trebui să urmeze o 
bucurie desăvârşită. Dar de ce ne bucurăm? Dacă nu 
ştim pentru ce, rămâne aceeaşi dihotomie între religie 
şi viaţă, pe care am observat-o și în soluţia „spiritua- 
listă”. Fie că „spiritualizăm” viaţa noastră, fie că „secu- 
larizăm” religia noastră, fie că invităm oameni la un 
ospăț spiritual, sau pur și simplu ne alăturăm lor la 
unul secular, viaţa adevărată a lumii, pentru care ni se 

spune că Dumnezeu L-a dat pe Fiul Său cel Unul 
Născut, (loan 3, 16), rămâne în mod iremediabil din- 
colo de cuprinderea noastră. 


2 


„Omul este ceea ce mănâncă”. Dar ce mănâncă şi 
de ce? Aceste întrebări par naive şi irelevante nu 
numai pentru Feuerbach. Ele au părut şi mai irele- 
vante pentru oponenții lui religioşi. Pentru ei, ca şi 
pentru el, a mânca constituie o funcţie materială, şi 
singura chestiune importantă era dacă, pe lângă 
aceasta, omul posedă o „suprastructură” spirituală. 
Religia a răspuns: da. Feuerbach a răspuns: nu. Dar 
ambele răspunsuri au fost date în cadrul aceleiaşi 
opoziții fundamentale, a spiritualului față de material. 
„Spiritual“ contra „material“, „sacru” contra „profan“, 
„Supranatural” contra „natural“ -— acestea au fost, 
timp de secole, singurele tipare şi categorii inteligibile 
ale gândirii şi experienţei religioase. lar Feuerbach, în 
pofida materialismului său total, a fost de fapt un 
moştenitor firesc al „idealismului“ şi „spiritualismu- 
lui” creştin. 

Însă, aşa cum am văzut, şi Biblia începe cu omul 
ca fiinţă înfometată, cu omul care este ceea ce mă- 
nâncă. Perspectiva însă este total diferită, pentru că 
nicăieri în Biblie nu găsim dihotomiile care pentru noi 
sunt cadrul evident al tuturor abordărilor religiei. În 
Biblie, hrana pe care omul o mănâncă, lumea din care 
trebuie să se împărtășească pentru a trăi îi este dată 
de Dumnezeu şi îi este dată ca şi comuniune cu Dum- 

nezeu. Lumea, ca hrană a omului, nu este ceva „mate- 
rial” şi limitat la funcţii materiale, diferită, deci opusă 
funcţiilor specific „spirituale“ prin care omul este legat 
de Dumnezeu. Tot ceea ce există este darul lui 
Dumnezeu pentru om, şi totul există pentru a-L face 
pe Dumnezeu cunoscut omului, pentru a face din 
viaţa omului comuniune cu Dumnezeu. Este iubirea 
divină devenită hrană, devenită viaţă pentru om. 
Dumnezeu binecuvântează tot ceea ce EI creează, iar 
în limbaj biblic aceasta înseamnă că EI face din 
întreaga creaţie semn şi mijloc al prezenţei şi al înţe- 
lepciunii, al iubirii şi revelaţiei Sale. „Gustaţi şi vedeţi 
că bun este Domnul” (Ps. 33,8). 

Omul este o fiinţă înfometată. Dar el este înfo- 
metat de Dumnezeu. Dincolo de toată această foame 
a vieţii noastre este Dumnezeu. Toată dorinţa este, în 
cele din urmă, o dorire a Lui. Cu siguranţă omul nu 
este singura fiinţă flămândă. Tot ce există trăieşte 
mâncând. Întreaga creaţie depinde de hrană. Însă 
poziţia unică a omului în univers este dată de faptul că 
el singur binecuvântează pe Dumnezeu pentru hrana 
şi viaţa pe care le primeşte de la EI. El singur răspunde 
binecuvântării lui Dumnezeu cu propria sa binecu- 
vântare. Semnificativ pentru viaţa din grădina raiului 
este faptul că omul dă nume lucrurilor. De îndată ce 
au fost create animalele, ca să-i ţină tovărăşie lui 
Adam, Dumnezeu i le aduce pe acestea pentru a 
vedea cum le va numi: „...aşa ca toate fiinţele vii să se 
numească precum le va numi Adam”. Dar, în Biblie, 
un nume este infinit mai mult decât un mijloc prin 
care să se distingă un lucru de altul. El descoperă 
esența însăşi a unui lucru, sau mai degrabă dezvăluie 

esenţa acestuia, ca dar al lui Dumnezeu. A numi un 
lucru înseamnă a arăta înţelesul şi valoarea pe care i 
le-a dat Dumnezeu, a-l cunoaşte ca venind de la 
Dumnezeu şi a-i cunoaşte locul şi funcţia în cosmosul 
creat de Dumnezeu. 

A numi un lucru înseamnă, cu alte cuvinte, a-L 
binecuvânta pe Dumnezeu pentru el şi prin el. Şi, în 
Biblie, a-L binecuvânta pe Dumnezeu nu este un act 
„religios“ sau „cultic”, ci chiar mod de viață. Dum- 
nezeu a binecuvântat lumea, l-a binecuvântat pe om, 
a binecuvântat ziua a şaptea (adică timpul), şi aceasta 
înseamnă că a umplut tot ce există cu iubirea și 
bunătatea Sa, le-a făcut pe toate, adică, bune foarte. 
Așa încât singura reacţie naturală („şi nu supranatu- 
rală”) a omului, căruia Dumnezeu i-a dat această lume 
binecuvântată și sfinţită, este de a-L binecuvânta și el 
pe Dumnezeu, de a-i mulţumi, de a vedea lumea aşa 
cum O vede Dumnezeu şi - în acest act de recunoştinţă 
şi adorare — de a cunoaşte, a numi şi a stăpâni lumea. 
Toate calităţile raţionale, spirituale și de alt fel ale 
omului, care-l disting de celelalte creaturi, îşi au cen- 
trul şi realizarea finală în această capacitate de a-L 
binecuvânta pe Dumnezeu, de a înţelege, aşa-zicând, 
sensul setei şi foamei care constituie viaţa lui. „Homo 
sapiens”, „homo faber'..., dar, mai întâi de toate, 
„homo adorans”. Prima definiţie a omului, cea de 
bază, este că el este preotul. El stă în centrul lumii şi 
o unifică prin actul său de binecuvântare a lui 
Dumnezeu, primind lumea de la Dumnezeu, oferind-o 
lui Dumnezeu. Şi umplând lumea cu această Euha- 
ristie, el transformă viaţa sa, cea pe care o primeşte 
de la lume, în viaţă în Dumnezeu, în comuniune cu El. 

lumea a fost creată ca „materie“, material al unei 
euharistii atotcuprinzătoare, şi omul a fost creat ca 
preot al acestei cosmice slujiri sacramentale. 

lar oamenii inţeleg toate acestea, chiar dacă in- 
stinctiv, şi nu raţional. Veacuri de secularism au eşuat 
în strădania de a transforma acţiunea de a mânca în 
ceva strict utilitarist. Hrana este încă tratată cu vene- 
raţie. A mânca este încă o ceremonie — ultimul „sacra- 
menit natural” al familiei şi prieteniei, al vieţii care este 
mai mult decât „a mânca” şi „a bea”. A mânca con- 
tinuă să fie încă ceva mai mult decât a menţine 
funcţiile organice. Deşi oamenii poate nu înţeleg ce 
este acest „ceva mai mult“, totuşi ei simt nevoia să-l] 
celebreze. Ei sunt înfometați şi însetaţi de viaţa sacra- 
mentală. 


3 


Nu este deci întâmplător faptul că relatarea bi- 
blică despre cădere se concentrează din nou asupra 
hranei. Omul a mâncat din fructul oprit. Fructul 
acelui pom, indiferent de semnificaţia lui, era diferit 
de oricare alt fruct din grădina raiului; el nu i-a fost 
oferit ca dar omului. Pentru că n-a fost dat, pentru că 
n-a fost binecuvântat de Dumnezeu, era o hrană a 
cărei consumare a fost condamnată a fi comuniune 
doar cu ea însăşi, şi nu cu Dumnezeu. Fructul oprit 
este imaginea lumii care este iubită doar pentru ea 
însăşi, iar mâncarea lui este imaginea vieţii înţeleasă 
ca scop în sine. 

A iubi nu este uşor, şi omenirea a ales să nu 
răspundă iubirii lui Dumnezeu. Omul a iubit lumea, 
dar ca scop în sine, şi nu ca transparenţă spre Dum- 
nezeu. Şi omul a făcut acest lucru într-un mod atât de 
consecvent, încât acesta a devenit ceva care pluteşte 
„in aer”. Este firesc pentru om să experieze lumea ca 
opacă, şi nu pătrunsă de prezenţa lui Dumnezeu. Pare 
firesc a trăi o viaţă care să nu fie mulțumire pentru 
darul lui Dumnezeu, care este lumea. Pare firesc a nu 
fi euharistic. 

Lumea este o lume căzută pentru că s-a îndepărtat 
de conştiinţa că Dumnezeu este totul în toate. 
Acumularea acestei lipse de cinstire faţă de Dum- 
nezeu este păcatul originar care vatămă lumea. Chiar 
şi religia acestei lumi căzute nu o poate vindeca sau 
răscumpăra, pentru că a acceptat restrângerea lui 
Dumnezeu la o zonă numită „sacră” („spirituală“, 
„supranaturală”), opusă lumii, care este „profană”. Ea 
a acceptat secularismul atoitcuprinzător care încearcă 
să sustragă lumea de la Dumnezeu. 

Dependenţa firească a omului de lume era menită 
să fie transformată în mod constant într-o comuniune 
cu Dumnezeu, în care se află toată viaţa. Omul era 
menit să fie preot al unei euharistii, aducând lumea în 
dar lui Dumnezeu, şi prin această dăruire el urma să 
primească viaţa ca dar. Dar în lumea căzută omul nu 
are puterea preoțească de a face acest lucru. Depen- 
denţa lui de lume devine un circuit închis, și capaci- 
tatea lui de a iubi este abătută de la ţinta ei. El încă 
iubeşte, este încă înfometat. EI ştie că este dependent 
de ceva ce este dincolo de el. Totuşi dragostea şi 
dependenţa lui se raportează doar la lumea în sine. E] 

nu ştie că a respira poate fi comuniune cu Dumnezeu. 
El nu-şi dă seama că a mânca poate însemna a primi 
viaţă de la Dumnezeu, mai mult decât în înţelesul ei 
fizic. EI uită că lumea, aerul ei, mâncarea ei nu pot 
aduce viaţă prin ele însele, ci doar în măsura în care 
sunt primite şi acceptate pentru Dumnezeu, în Dum- 
nezeu şi ca purtătoare ale darului divin al vieţii. Luate 
in sine, ele pot produce doar aparenţa vieţii. 

Atunci când vedem lumea ca un scop în sine, totul 
capătă o valoare în sine şi, prin urmare, pierde orice 
valoare, pentru că doar in Dumnezeu se găseşte 
înțelesul (valoarea) a toate, şi lumea este plină de 
sens doar atunci când ea este „sacrament” al prezen- 
ței lui Dumnezeu. Lucrurile tratate doar ca lucruri în 
sine se distrug pe ele însele, pentru că doar în Dum- 
nezeu au ele viaţă. Lumea naturii, separată de izvorul 
vieţii, este o lume muribundă. Pentru cel care consi- 
deră că hrana în sine este izvorul vieţii, mâncarea este 
comuniune cu această lume muribundă, este comuni- 
une cu moartea. Hrana în sine este moartă, este viaţa 
care a murit şi de aceea trebuie păstrată în trigidere, 
ca şi un cadavru. 

Pentru că „plata păcatului este moartea”. Viaţa pe 
care omul a ales-o a fost doar o aparenţă a vieţii. Şi 
Dumnezeu i-a arătat că el însuşi a decis să mănânce 
pâine într-un fel care pur şi simplu îl va reîntoarce în 
pământul din care atât el, cât şi pâinea au fost luaţi. 
„Pentru că ţărână ești şi în ţărână te vei întoarce”. 
Omul a pierdut viața euharistică, el a pierdut viaţa 
vieţii înseși, puterea de a o transforma în Viaţă. Ela 
încetat să fie preotul lumii, şi a devenit sclavul ei. 

În relatarea biblică ni se spune că aceasta s-a 
petrecut în „răcoarea serii”, adică noaptea. Şi Adam, 
atunci când a părăsit grădina raiului, unde viaţa era 
menită să fie euharistică - o oferire a lumii cu 
mulţumire lui Dumnezeu, a aruncat întreaga lume în 
întuneric. Într-una din frumoasele cântări din imnolo- 
gia bizantină, Adam este înfățișat stând în afara raiului 
și plângând la porţile lui. Aceasta este imaginea omu- 
lui însuşi. 


4 


Vom întrerupe aici, pentru un timp, această temă 
a hranei. Am început cu ea doar pentru a elibera ter- 
menii „sacramental!” şi „euharistic” de conotaţiile pe 
care le-au dobândit în lunga istorie a teologiei teoret- 
ice, unde aceștia sunt aplicaţi aproape exclusiv în 
cadrul opoziţiei: „natural” — „supranatural“ şi „sacru“ — 
„profan“, adică în cadrul unei opoziții între religie și 
viață, care face viaţa, în cele din urmă cu neputinţă de 
răscumpărat, şi din punct de vedere religios, lipsită de 
sens. Din perspectiva noastră, însă, păcatul „originar” 
nu constă în primul rând în aceea că omul „nu s-a 
supus” lui Dumnezeu; păcatul este că omul a încetat 
să fie înfometat de Dumnezeu şi numai de EI, a încetat 
să-şi vadă întreaga sa viață depinzând de înţelegerea 
întregii lumi ca sacrament al comuniunii cu Dum- 
nezeu. Păcatul nu a constat în aceea că omul şi-a 
neglijat datoriile religioase. Păcatul a constat în aceea 
că omul a cugetat la Dumnezeu în termenii religiei, 
adică opunându-L pe Dumnezeu vieţii. Viaţa neeuha- 
ristică a omului într-o lume neeuharistică este adevă- 


2 — Pentru viaţa lumii 

rata lui cădere. Căderea nu constă în faptul că el a 
ales lumea în locul lui Dumnezeu, că a stricat echili- 
brul dintre spiritual şi material, ci că a făcut lumea să 
fie materială, el care era menit să o transforme în 
„Viaţă în Dumnezeu”, plină de sens şi duh. 

Dar, vestea cea bună adusă de creştinism este că 
Dumnezeu nu l-a părăsit pe om în exilul său, în starea 
primejdioasă a unei năzuinţe lipsite de sens. EI la 
creat pe om „după inima Sa” şi pentru Sine, și omul s-a 
zbătut în libertatea sa pentru a găsi răspuns la miste- 
rioasa foame din el. În acest moment al totalei neiîm- 
pliniri, Dumnezeu a acţionat în mod decisiv: în întu- 
nericul în care omul bâjbâia căutându-şi Paradisul 
pierdut, EI a trimis lumină. El a procedat astfel nu ca 
într-o acţiune de salvare, pentru a-l recupera pe omul 
rătăcit: aceasta s-a făcut mai degrabă pentru împli- 
nirea a ceea ce EI a făgăduit dintru început. Dumne- 
zeu a acţionat astfel pentru ca omul să-L cunoască cu 
adevărat și să înţeleagă încotro îl mână foamea sa. 

Lumina pe care a trimis-o Dumnezeu a fost Fiul 
Său: Lumina nestinsă care mereu a luminat întunericul 
vieţii dar care acum s-a văzut în toată strălucirea ei. 

inainte ca Hristos să fi venit, Dumnezeu îi 
făgăduise omului că Îl va trimite. EI a făcut aceasta în 
chip major grăind prin proorocii lui Israel, dar şi în alte 
multe chipuri prin care El a comunicat cu omul. În 
calitate de creștini, noi credem că EI, care este ade- 
vărul atât despre Dumnezeu cât și despre om, oferă 
pregustări ale Întrupării Sale în orice adevăr, chiar 
fragmentar. Credem, de asemenea, că Hristos este 
prezent în oricare căutător al adevărului. Simone Weil 
a spus că o persoană care fuge de Iiristos, dacă se 

îndreaptă spre ceea ce este adevărat, aleargă de fapt 
drept în braţele Lui. 

Multe dintre adevărurile despre Dumnezeu au fost 
revelate de asemenea și în lunga istorie a religiei, şi 
acest lucru este vădit pentru creştini prin referire la 
dreptarul adevărului, Hristos. În marile religii, care au 
dat formă aspirațiilor umane, Dumnezeu face să cânte 
o orchestră care, departe de a fi deplin armonizată, 
produce totuşi uneori o muzică plină de profunzime. 

Creștinismul este însă, într-un sens profund, sfâr- 
șitul oricărei religii. În convorbirea cu femeia samari- 
neancă la fântâna lui lacob, lisus a arătat limpede 
acest lucru. “Doamne”, i-a spus femeia, „văd că Tu 
ești prooroc. Părinţii noştri s-au închinat pe acest 
munte, iar voi ziceţi că în lerusalim este locul unde 
trebuie a se închina”. Şi lisus i-a zis: “Femeie, crede-Mă 
că vine ceasul când nici pe muntele acesta, nici în 
lerusalim nu vă veţi închina Tatălui... Dar vine ceasul, 
şi acum este, când adevărații închinători se vor închi- 
na Tatălui în duh şi în adevăr, căci şi Tatăl astfel de 
închinători dorește” (In. 4, 19-21, 23). Ea i-a puso 
întrebare despre cult, dar în răspunsul Său lisus a 
modificat întreaga perspectivă. De fapt, nicăieri în 
Noul Testament, creştinismul nu este prezentat ca un 
cult sau ca o religie. Religia este necesară acolo unde 
există un zid despărțitor între Dumnezeu şi om. Dar 
Hristos, care este atât Dumnezeu cât și Om, a dărâmat 
zidul dintre om şi Dumnezeu. El a inaugurat o nouă 
viață, nu o nouă religie. 

Această libertate a Bisericii primare faţă de 
„religie“, în sensul obişnuit, tradiţionai, al acestui 
cuvânt, i-a făcut pe păgâni să-i acuze pe creştini de 

„ateism. Creştinii n-au fost preocupaţi de vreo geo- 
grafie sacră, n-au avut temple și nici un cult care să 
poată fi recunoscut ca atare de neamurile obişnuite 
cu solemnităţile cultelor de mistere. Nu a existat nici 
un interes religios specific pentru locurile în care a 
trăit Hristos. N-au existat pelerinaje. Vechea religie îşi 
avea miile ei de locuri şi temple sacre; pentru creş- 
tini, toate acestea aparţineau trecutului. Nu era 
nevoie de temple zidite din piatră: Trupul lui Hristos, 
Biserica însăşi, poporul cel nou adunat în El, erau sin- 
qurul templu adevărat. „Dărâmaţi templul acesta şi în 
trei zile îl voi ridica” (In. 2, 19). 

Biserica însăşi era noul şi cerescul lerusalim: 
Biserica din lerusalim era, prin contrast, neimpor- 
tantă. Faptul că Hristos vine şi aici şi este prezent 
acum şi aici era mult mai semnificativ decât locurile 
unde El fusese în timpul vieţii pământeşti. Realitatea 
istorică a lui [Hristos era desigur temeiul de netăgăduit 
al credinţei primilor creştini; totuşi ei nu şi-L amin- 
teau pe El, ştiau că E1 este cu ei. lar în EI se afla 
sfârşitul „reliqiei”, pentru că EI Însuşi era Răspunsul la 
toate religiile, la foamea omului de Dumnezeu, pen- 
tru că în EI viaţa pe care omul o pierduse -— şi care nu 
mai putea fi decât simbolizată, semnificată, cerută, 
prin religie — i-a fost înapoiată omului. 


5 


Lucrarea de faţă nu este un tratat de teologie sis- 
tematică. Ea nu încearcă să exploreze toate aspectele 
şi implicaţiile acestui Răspuns. Şi nici nu pretinde să 
adauge ceva -— în mica ei întindere — la înţelepciunea 


— cc. .— -- 


VIAŢA LUMII 21 


acumulată în nenumărate volume de „teologii“ și 
„dogmatici”“. Scopul acestei cărţi este mai modest: de 
a reaminti că, în Hristos, viaţa -— viaţa în deplinătatea 
ei — i-a fost restituită omului, i-a fost din nou oferită ca 
sacrament și comuniune, a devenit Euharistie. şi, 
încă, de a arăta -— fie şi numai parţial şi superficial — 
semnificaţia acestei Euharistii pentru misiunea noas- 
tră în lume. Creştinul apusean este obişnuit să înţe- 
leagă sacramentul ca opus Cuvântului şi el leagă misi- 
unea de Cuvânt, şi nu de sacrament. Mai mult, el este 
obişnuit să considere sacramentul ca fiind, poate, o 
parte sau o instituţie sau un act, esenţial și clar definit, 
al Bisericii şi în cadrul Bisericii, şi nu înţelege Biserica 
ca fiind ea însăși sacramentul prezenţei şi lucrării lui 
Hristos. Şi, în fine, el este, în primul rând, interesat de 
anumite chestiuni extrem de „formale” privind tainele: 
numărul lor, „validitatea“ lor, instituirea lor etc. Scopul 
nostru este, de aceea, de a arăta că există şi că întot- 
deuna a existat o perspectivă diferită, o abordare dife- 
rită a sacramentului și că această abordare poate avea 
o importanţă crucială pentru chestiunea arzătoare a 
misiunii noastre, a mărturisirii lui Hristos de către noi 
in lume. Pentru că întrebarea fundamentală este: ce 
mărturisim noi? Ceea ce am văzut cu ochii noştri şi 
mâinile noastre au pipăit? Cele la care am fost făcuţi 
părtaşi şi din care ne-am împărtăşit? La ce îi chemâm 
pe oameni? Ce le putem noi oferi? 

Acest eseu este scris de către un ortodox şi din 
perspectiva Bisericii Ortodoxe. Dar nu este o carte 
despre Ortodoxie așa cum sunt scrise şi înţelese 
astăzi cărţile despre Ortodoxie. Există o abordare 
„apuseană” a Răsăritului, pe care ortodocșii înșiși au 

acceptat-o. Astfel, Ortodoxia este prezentată, de obi- 
cei, ca specializată în „misticism” şi „spiritualitate“, ca 
refugiu tuturor celor care sunt însetaţi şi înfometați de 
„ospăţul spiritual”. Bisericii Ortodoxe i s-au desemnat 
locul şi funcţia de Biserică „liturgică” şi „sacramen- 
tală“, prin urmare indiferentă, mai mult sau mai puţin, 


faţă de misiune. Dar toate acestea sunt greşite. Poate. 


că ortodocşii n-au reuşit să vadă implicaţiile reale ale 
„sacramentalismului” lor, dar înţelesul lui fundamental 
cu siguranţă nu este acela al evadării într-o „spirituali- 
tate” atemporală, departe de lumea anostă a „acţi- 
unii”. Tocmai acest înţeles adevărat ar vrea autorul 
acestor rânduri să-l descopere şi să-l împărtășească 
cititorilor săi. 

Însă existenţa unor biserici minunate, cu „slujbe 
de miezonoptică”, cu icoane şi procesiuni, cu o litur- 
ghie care pentru a fi săvârşită corespunzător are 
nevoie de nu mai puţin de 27 de cărţi liturgice volu- 
minoase — toate acestea par să contrazică ce s-a spus 
mai sus despre creştinism, ca „sfârşit al religiei”. Este 
el astfel, în realitate? Şi dacă nu, care este sensul 
tuturor acestora în lumea reală în care trăim şi pentru 
a cărei viaţă Dumnezeu L-a dat pe Fiul Sâu? 


II 
EUHARISIIA 

În această lume Hristos a fost respins. El era 
expresia desăvârşită a vieţii aşa cum a voit-o Dum- 
nezeu. Viaţa fragmentară a lumii a fost unificată în 
viaţa Lui; El era bătaia inimii acestei lumi, şi lumea 
L-a omorât. Dar în acel act ucigaş, lumea însăşi a 
murit. Ea a pierdut ultima şansă de a deveni raiul pen- 
tru care Dumnezeu a creat-o. Noi putem continua să 
producem bunuri materiale noi şi mai bune. Putem 
construi o societate mai umană, care ne-ar putea feri 
să ne nimicim unii pe alţii. Dar atunci când Hristos, 
adevărata viaţă a lumii, a fost respins, acesta a fost 
începutul sfârşitului. Această respingere a avut un 
caracter final: EI a fost răstignit pentru totdeauna. Aşa 
cum a spus Pascal: „[ristos este în agonie până la 
sfârşitul lumii”. 

Creștinismul pare adesea, însă, să spună că, dacă 
oamenii se străduiesc din toate puterile să ducă o 
viaţă cu adevărat creştină, răstignirea poate fi cumva 
anulată. Aceasta, pentru că creștinismul a uitat de 
sine, a uitat că întotdeauna, mai presus de toate, tre- 
buie să stea lângă Cruce. Nu că această lume nu ar 
putea fi îmbunătăţită — unul dintre ţelurile noastre este 
cu siguranţă acela de a activa pentru pace, dreptate, 

libertate. Dar, dacă ea poate fi îmbunătăţită, ea nu 
poate niciodată deveni ceea ce Dumnezeu a voit să 
fie. Creştinismul nu condamnă lumea. Lumea s-a con- 
damnat pe sine însăşi atunci când, pe Golgota, L-a 
condamnat pe Cel care era adevăratul ei sine. „În 
lume era şi lumea prin EI s-a făcut, dar lumea nu L-a 
cunoscut” (In. 1, 10). Dacă cugetăm în mod profund 
la înţelesul real, la proporţiile reale ale acestor 
cuvinte, înţelegem că, în calitatea de creștini şi întru- 
cât suntem creştini, noi suntem în primul rând martori 
ai acelui sfârșit, sfârşit al oricărei bucurii fireşti, sfârşit 
al oricărei mulţumiri a omului cu lumea şi cu sine 
însuși, sfârşit, cu adevărat, al vieţii însăşi ca o rezona- 
bilă şi raţional organizată „căutare a fericirii”. Creștinii 
nu au avut de aşteptat apariţia susținătorilor moderni 
ai anxietăţii, disperării și absurdităţii existenţialiste 
pentru a-şi da seama de toate acestea. Şi cu toate că, 
în decursul îndelungii lor istorii, creștinii au uitat prea 
adesea de semnificaţia Crucii şi s-au bucurat de viaţă 
ca şi când „nimic nu s-ar fi întâmplat”, cu toate că fie- 
care dintre noi prea adesea „ne luăm timp liber” — noi 
ştim că în lumea în care Hristos a murit, „viaţa firească” 
a luat sfârşit. 


2 


Și totuşi, chiar de la începuturile sale, creștinismul 
a fost o proclamare a bucuriei, a singurei bucurii posi- 
bile pe pământ. El a făcut imposibilă orice altă 
bucurie, pe care de obicei o socotim posibilă. Dar în 
cadrul acestei imposibilităţi, chiar în străfundul aces- 

tei întunecimi, el a vestit şi a împărtășit o nouă şi 
atotcuprinzătoare bucurie, şi cu această bucurie el a 
transformat Sfârşitul într-un Început. Fără vestirea 
acestei bucurii, creştinismul este de neînțeles. Doar 
ca bucurie Biserica a biruit în lume, şi a pierdut lumea 
atunci când a pierdut această bucurie şi a incetat să 
fie o mărturie credibilă a acesteia. Dintre toate acu- 
zaţiile la adresa creştinilor, cea mai teribilă a fost ros- 
tită de Nietzsche, când a spus că aceştia nu cunosc 
bucuria. 

Să uităm, deci, pentru un timp, discuţiile teoretice 
despre Biserică, misiunea ei, metodele ei. Nu pentru 
că aceste discuţii ar fi eronate sau inutile — dar ele nu 
pot fi folositoare şi semnificative decât într-un context 
fundamental, iar acest context este „marea bucurie” 
din care s-au dezvoltat şi au dobândit sens toate cele- 
lalte în creştinism. „Căci, iată, vă vestesc vouă bucurie 
mare” — aşa începe Evanghelia, iar sfârşitul ei este: 
„ar ei, închinându-se Lui, s-au întors în lerusalim cu 
bucurie mare” (Lc. 2, 10; 24, 52). Şi noi trebuie să 
redobândim semnificaţia acestei mari bucurii. Tre- 
buie, dacă este posibil, să ne împărtășim de ea, ina- 
inte de a discuta orice altceva - programe şi misiuni, 
proiecte şi tehnici. 

Bucuria însă nu este ceva care se poate defini şi 
analiza. În bucurie se intră. „Intră întru bucuria Dom- 
nului tău” (Mt. 25, 21). Şi noi nu avem alt mijloc de a 
intra în această bucurie, nici o cale de a o înţelege, în 
afară de singura lucrare care, de la început, a fost pen- 
tru Biserică atât izvorul, cât şi împlinirea bucuriei, 
însuşi sacramentul bucuriei, Euharistia. 

Euharistia este o liturghie. Şi cel care zice astăzi 
liturghie este posibil să se implice într-o controversă, 
întrucât pentru unii — „cei cu o concepţie liturgică” —, 
dintre toate activităţile Bisericii liturghia este cea mai 
importantă, dacă nu singura. Pentru alţii, liturghia este 
o deviere estetică și spirituală de la sarcina reală a 
Bisericii. Există astăzi Biserici și creștini „liturgici” și 
„neliturgici“. Această controversă însă este inutilă, 
întrucât își are rădăcinile într-o înţelegere fundamental 
greşită - înţelegerea „liturgică“ a liturghiei. Ea constă în 
reducerea liturghiei la categorii „cultice”, definirea ei 
ca act sacru de cult, diferit, ca atare, nu doar de zona 
„profană” a vieţii, ci şi de toate celelalte activităţi ale 
Bisericii înseşi. Dar nu aceasta este semnificaţia origi- 
nară a cuvântului grecesc leitourgia. El a desemnat 
iniţial o acţiune prin care un grup de oameni devine 
corporativ, ceea ce nu fuseseră mai înainte, când erau 
o simplă adunare de indivizi —, adică devine un întreg 
mai mare decât suma părţilor sale. El a mai însemnat 
funcţie sau „slujire” a unui om, sau a unui grup, în 
numele şi în interesul întregii comunităţi. Astfel, lei- 
tourgia vechiului Israel a fost lucrarea corporativă a 
celor puţini aleşi pentru a pregăti lumea pentru veni- 
rea lui Mesia. Şi, în chiar actul pregătirii, ei au devenit 
ceea ce au fost chemaţi să fie, Israelul lui Dumnezeu, 
instrumentul ales al ţelului Său. 

Astfel, Biserica însăşi este o leitourgia, o slujire, o 
chemare la a lucra în această lume după modelul lui 
Hristos, la a da mărturie despre EI şi despre Împărăţia 
Lui. Prin urmare, liturghia euharistică nu trebuie abor- 
dată şi înţeleasă doar în termeni „liturgici” şi „cultici”. 

Tot aşa precum creștinismul poate — şi trebuie — să fie 
considerat sfârşitul religiei, la fel liturghia creştină în 
general şi FEuharistia în particular sunt, într-adevăr, 
sfârşitul cultului, al actului religios „sacru” izolat de, şi 
opus vieţii „profane“ a comunităţii. Prima condiţie 
pentru înţelegerea liturghiei este de a uita orice 
„pietate liturgică” specifică. 

Fuharistia este un sacrament. Dar şi cel ce zice 
sacrament se implică într-o controversă. Dacă vorbim 
despre sacrament, unde este Cuvântul? Nu ne îndrep- 
tăm oare spre primejdiile „sacramentalismului” şi 
„magicului”, spre o trădare a caracterului spiritual al 
Creştinismului? La aceste întrebări nu vom da nici un 
răspuns acum. Căci scopul eseului de faţă este de a 
arăta că acest context în care se pun aștiel de între- 
bări nu este singurul posibil. In această fază vom 
spune doar că Euharistia este intrarea Bisericii în 
bucuria Domnului ei. lar a intra în această bucurie aşa 
încât să fii o mărturie a ei în lume este cu adevărat 
chemarea însăşi a Bisericii, leitourgia ei esenţială, 
sacramentul prin care ea „devine ceea ce este”. 

În scurta descriere a Euharistiei, care urmează, se 
vor face referiri mai cu seamă la liturghia euharistică 
ortodoxă, şi aceasta pentru două motive. În primul 
rând pentru că despre Liturghie poate vorbi cu deplină 
convingere numai cel care a experiat-o, iar experienţa 
autorului rândurilor de faţă s-a produs în tradiţia orto- 
doxă. Și, în al doilea rând, opinia unanimă a „litur- 
giștilor” este că liturghia ortodoxă a păstrat cel mai 
bine acele elemente şi acele accente care constituie 
însăşi tema acestei cărți. 

Liturghia euharistică poate fi cel mai bine înţe- 
leasă dacă este privită precum o călătorie sau pro- 
cesiune. Ea este o călătorie a Bisericii in dimensiu- 
nea Împărăției. Folosim termenul „dimensiune” pen- 
tru că pare calea cea mai bună de a indica felul 
intrării noastre sacramentale în viaţa lui Hristos cel 
înviat. Diapozitivele capătă viață atunci când sunt 
proiectate în trei dimensiuni în loc de două. Adâu- 
garea unei noi dimensiuni ne îngăduie să vedem 
mult mai bine realitatea a ceea ce a fost fotografiat. 
În chip foarte asemănător deşi, desigur, orice analo- 
qie este nepotrivită, intrarea noastră în prezenţa lui 
Hristos este o intrare într-o a patra dimensiune care 
ne îngăduie să vedem realitatea esenţială a vieţii. Ea 
nu este o fugă de lume, ci mai degrabă situarea pe o 
poziţie avantajoasă, de pe care putem privi cu mai 
multă profunzime în realitatea lumii. 

Călătoria începe atunci când creştinii pleacă de 
acasă, de când se ridică din patul lor. Într-adevăr, ei 
işi părăsesc viaţa din această lume prezentă şi con- 
cretă şi, fie că trebuie să conducă maşina câţiva kilo- 
metri, fie că străbat pe jos câteva străzi, un act sacra- 
mental are deja loc, un act care este condiţia însăși a 
orice urmează să se întâmple. Pentru că ei sunt pe 
cale de a constitui Biserica, sau, ca să fiu mai exact, 
de a fi transformați în Biserica lui Dumnezeu. Ei, care 
au fost persoane individuale, unii albi, alţii negri, unii 
săraci, alţii bogaţi, ei, care au fost lumea „naturală“ şi 
o comunitate naturală sunt chemaţi acum „să se 

adune într-un loc“, să-și aducă vieţile lor, însăşi 
„umea” lor cu ei și să devină, să fie mai mult decât 
ceea ce sunt: o nouă comunitate cu o nouă viaţă. Noi 
suntem deja cu mult dincolo de categoriile cultului și 
rugăciunii comune. Scopul acestei „veniri împreună” 
nu este pur şi simplu de a adăuga o dimensiune reli- 
gioasă comunităţii naturale, de a o face „mai bună” — 
mai responsabilă, mai creştină. Scopul este de a rea- 
liza Biserica, şi aceasta înseamnă a-L face prezent pe 
Cel în care toate lucrurile se află la capătul lor şi în 
acelaşi timp, la începutul lor. 

Liturghia incepe deci ca o reală separare de lume. 
În încercarea noastră de a face creștinismul atractiv 
pentru omul de pe stradă, adesea am minimalizat sau 
chiar am uitat în intregime de această separare nece- 
sară. Întotdeauna dorim să facem creştinismul „de 
înţeles“ şi „acceptabil” pentru acest mitic om „modern“ 
de pe stradă. Şi uităm că Hristos despre care vorbim 
„nu este din lumea aceasta” şi că, după Învierea Sa, 
FI nu a fost recunoscut nici chiar de către ucenicii Lui. 
Maria Magdalena a crezut că este un grădinar oare- 
care. Când doi dintre ucenicii Lui mergeau spre 
Emaus, „Isus însuși, apropiindu-Se, mergea împreună 
cu €ei”, dar ei nu L-au cunoscut până când „luând EI 
pâinea, a binecuvântat şi, frângând, le-a dat lor” 
(Lc. 24, 15-16; 30). EI li S-a arătat celor doisprezece, 
„uşile fiind încuiate“. Dar se pare că nu mai era sufi- 
cient pur şi simplu să ştie că EI! era Fiul Mariei. Nu 
exista imperativul fizic, ca să-L recunoască. Cu alte 
cuvinte, El nu mai era o „parte” a acestei lumi, a reali- 
tăţii ei şi a-L recunoaşte, a intra întru bucuria prezenţei 

Lui, a fi cu EI însemna o convertire la o altă realitate. 
Proslăvirea Domnului nu are evidenţa zdrobitoare, 
obiectivă a umilirii Sale şi a crucii. Proslăvirea Sa este 
cunoscută doar prin moartea tainică, în apa botezului, 
prin ungerea Duhului Sfânt. Fa este cunoscută doar în 
deplinătatea Bisericii, în timp ce ea se adună pentru a-L 
întâlni pe Domnul şi pentru a deveni părtaşă la viaţa 
lui Hristos înviat. 

Primii creştini au înţeles că, pentru a deveni tem- 
plu al Duhului Sfânt, trebuie să se înalțe la Cer, acolo 
unde S-a înălţat IHristos. Ei au mai înţeles că această 
inălţare este condiţia însăși a misiunii lor în lume, a 
slujirii de către ei a lumii. Pentru că acolo — în cer - ei 
erau cufundaţi în viaţa cea nouă a Împărăției; și atunci 
când, după această „liturghie a înălţării”, ei se reiîntor- 
ceau în lume, feţele lor reflectau lumina, „bucuria şi 
pacea” acelei Împărăţii, şi ei erau cu adevărat martori 
ai ei. Creștinii nu au adus nici programe şi nici teorii; 
dar oriunde mergeau ei, seminţele Împărăției încol- 
ţeau, credinţa era aprinsă, viaţa era transfigurată; 
lucrurile imposibile deveneau posibile. Ei erau cu ade- 
vărat martori, şi când erau întrebaţi „de unde răsare 
această lumină, unde este izvorul acestei puteri?”, ei 
știau ce să răspundă și încotro să îndrume oamenii. În 
Biserică, astăzi, atât de des descoperim că întâlnim 
aceeaşi lume veche, şi nu pe Hristos şi Împărăţia Lui. 
Noi nu ne dăm seama că niciodată nu ajungem unde- 
va, pentru că niciodată nu părăsim un loc. 

A pleca, a ajunge... Acesta este începutul, punctul 
de plecare al sacramentului, condiţia puterii şi reali- 
tăţii lui transformatoare. 

Liturghia ortodoxă începe cu doxologia solemnă: 
„Binecuvântată este Împărăţia Tatălui şi a Fiului şi a 
Sfântului Duh, acum şi pururea şi în vecii vecilor”. De 
la început este anunţată destinaţia: călătorim spre 
impărăţie. Acesta este locul spre care mergem — şi nu 
în mod simbolic, ci real. În limbajul Bibliei, care este 
şi limbajul Bisericii, a binecuvânta Împărăţia nu în- 
seamnă pur şi simplu a o aclama. Înseamnă a o de- 
clara ca scop, ca ţel al tuturor dorințelor şi intereselor 
noastre, al întregii noastre vieţi, ca valoarea supremă 
şi absolută a tot ceea ce există. A binecuvânta este a 
accepta cu iubire și a te mişca spre ceea ce este iubit 
și acceptat. Astfel, Biserica este comunitatea celor 
cărora le-a fost descoperită destinaţia ultimă a întregii 
vieţi şi care au acceptat-o. Această acceptare este 
exprimată în răspunsul solemn la doxologie: Amin. 
Acesta este, într-adevăr, unul dintre cele mai impor- 
tante cuvinte din lume, pentru că el exprimă acordul 
Bisericii de a-L urma pe Hristos în înălţarea Lui la 
Tatăl, de a face din această înălţare destinul omului. 
Acesta este darul lui Hristos pentru noi, întrucât doar 
în El putem spune „amin“ lui Dumnezeu, sau mai 
degrabă El însuși este „Aminul”“ nostru către Dum- 
nezeu, şi Biserica este un „amin“ către Hristos. Acest 
„amin“ decide soarta rasei umane. Ei descoperă că 
mișcarea către Dumnezeu a inceput. 

Dar noi suntem încă foarte la început. Am părăsit 
„această lume”. Ne-am adunat la un loc. Ni s-a vestit 
destinaţia. Am zis „amin” acestei vestiri. Noi suntem 
ecclesia, răspunsul la această chemare și poruncă. Şi 

începem cu „rugăciuni şi cereri comune“, cu o laudă 
plină de bucurie. O dată mai mult trebuie accentuat 
faptul că adunarea euharistică este plină de bucurie. 
Căci accentul medieval pus pe cruce, deși nu este 
greșit, este unilateral. Liturghia este, înainte de orice, 
adunarea plină de bucurie a celor care Îl vor întâlni pe 
Domnul cel înviat şi vor intra cu El în cămara de 
nuntă. Şi tocmai această bucurie a aşteptării și aceas- 
tă aşteptare a bucuriei sunt exprimate în cântare şi ri- 
tual, în veşminte și tămâiere, în acea întreagă „fru- 
museţe” a liturghiei care adeseori a fost infierată ca 
inutilă şi chiar păcătoasă. 

Este inutilă, într-adevăr, pentru că ne situăm din- 
colo de categoriile „necesarului“. Frumuseţea nu este 
niciodată „necesară”, „funcţională” sau „folositoare”. 
Atunci când, aşteptând pe cineva drag, aşternem 
masa şi o îimpodobim cu lumânări şi flori, facem toate 
acestea nu din necesitate, ci din dragoste. Şi Biserica 
este dragoste, aşteptare şi bucurie. Potrivit tradiţiei 
noastre ortodoxe, ea este cerul pe pământ, este bucu- 
ria copilăriei redobândite, acea bucurie nestânjenită, 
necondiționată şi dezinteresată, singura în stare să 
transforme lumea. În evlavia noastră matură, seri- 
oasă, noi cerem definiţii și justificări, și ele sunt înră- 
dăcinate în teamă — teama de denaturare, de deviere, 
de „influenţe păgâne” și de câte altele. Dar „cel ce se 
teme nu este desăvârşit în iubire” (| In. 4, 18). Atâta 
vreme cât creştinii vor iubi Împărăţia lui Dumnezeu și 
nu doar vor discuta despre ea, ei o „vor reprezenta” şi 
semnifica în ceva artistic şi în frumos. Şi săvârşitorul 
acestei taine a bucuriei se va înveşmânta în preafru- 
moase odăjdii, pentru că el este îmbrăcat în slava 

Impărăţiei, pentru că până și în aspectul omului se 
vede slava lui Dumnezeu. În Euharistie noi ne aflăm în 
prezenţa lui Hristos și asemenea lui Moise înaintea lui 
Dumnezeu, suntem acoperiţi cu slava Lui. Hristos 
însuşi a purtat o îmbrăcăminte ţesută dintr-un singur 
fir, pe care soldaţii, pe Golgota, nu s-au indurat s-o 
sfâşie; cu siguranţă ea nu fusese cumpărată în piaţă, 
ci fusese făcută de nişte mâini iubitoare. Da, frumu- 
seţea pregătirii noastre pentru FEuharistie nu are o utili- 
tate practică. Romano Guardini a vorbit în mod înțe- 
lept despre această frumuseţe fără rost practic. Astfel, 
vorbind despre liturghie, el spune: 

„Omului, cu ajutorul harului, îi este dată posibili- 
tatea de a-şi schimba fiinţa fundamentală, de a deveni 
cu adevărat ceea ce el ar trebui să fie şi tânjeşte să fie, 
potrivit destinului său dumnezeiesc, adică un copil al 
lui Dumnezeu. În liturghie el intră „la Dumnezeu, care 
bucură tinereţea  lui...“.Întrucât viaţa liturghiei este 
superioară celei căreia realitatea obişnuită îi dă fie 
posiblitatea, fie forma de expresie, ea adaptează for- 
me şi metode potrivite din singura sferă în care aces- 
tea pot fi găsite, adică din artă. Ea vorbeşte măsurat şi 
melodios; folosește gesturi riguroase, ritmice; se 
îmbracă în culori şi veşminte fără nici o legătură cu 
viaţa de fiecare zi... Ea este, în înţelesul cel mai înalt, 
viața unui copil, în care totul este imagine, melodie şi 
cântec. Astfel, acesta este faptul minunat pe care îl 
demonstrează liturghia: ea uneşte actul şi realitatea 
într-o stare de copilărie supranaturală înaintea lui 
Dumnezeu”. | 


I. Romano Guardini, The Church and The Catholic, and The 
Spirit of the Liturgy (New York, 1950), p.180-181. 

Următorul act al liturghiei este intrarea slujitorului 
în altar. Acesteia i s-au dat toate explicaţiile simbolice 
posibile, dar ea nu este un „simbol”. Este însăși mişca- 
rea Bisericii ca trecere de la vechi la nou, de la „aceas- 
tă lume” în „lumea ce va să vină” şi, ca atare, este miş- 
carea esenţială a „călătoriei” liturgice. În această lume 
nu există altar, iar templul a fost distrus. Întrucât sin- 
gurul altar este Hristos însuși, omenitatea Sa, pe care 
EI a asumat-o şi îndumnezeit-o şi a făcut-o templu al 
lui Dumnezeu, altarul prezenţei Sale; iar pentru că 
Hristos S-a înălţat la cer, altarul este astfel semn că în 
Hristos ni s-a dat acces în cer, că Biserica este „trece- 
rea” spre cer, intrarea în sanctuarul ceresc şi că doar 
„intrând“, înălțându-se la cer, Biserica se împlinește pe 
sine, devine ceea ce este. Şi astfel intrarea, această 
apropiere a slujitorului — şi, în el, a întregii Biserici — 
de altar, nu este un simbol. Este actul crucial și deci- 
siv în care sunt revelate şi stabilite dimensiunile reale 
ale sacramentului. Nu „harul” coboară; Biserica intră 
în „har“, și har înseamnă făptura cea nouă, Împărăţia, 
lumea ce va să fie. Şi în timp ce slujitorul se apropie 
de altar, Biserica intonează imnul pe care îngerii îl 
cântă necontenit înaintea tronului lui Dumnezeu — 
„Sfinte Dumnezeule, Sfinte tare, Sfinte fără de moarte” 
— , Şi preotul zice: „Dumnezeule cel Sfânt, ... Cel ce cu 
glas întreit-sfânt ești lăudat de serafimi și slăvit de 
heruvimi şi de toată puterea cerească închinat”. 

Îngerii nu se află aici pentru a decora și inspira. Ei 
simbolizează cerul, cel mai de deasupra, plin de slavă 
şi mai presus de înţelegere, despre care ştim doar un 

singur lucru: că el răsună veșnic de lauda adusă slavei 
şi sfinţeniei dumnezeieşti. „Sfânt“ este numele real al 
lui Dumnezeu, nu Dumnezeul „savanților şi filosofi- 
lor”, ci Dumnezeul cel viu al credinţei. Cunoaşterea 
despre Dumnezeu rezultă în definiţii şi distincţii. 
Cunoaşterea lui Dumnezeu duce la acest unic, incom- 
prehensibil şi totuşi evident şi inevitabil cuvânt: sfânt. 
Și prin acest cuvânt exprimăm atât faptul că Dumne- 
zeu este Absolut Altul, Cel despre care nu ştim nimic, 
şi că EI este sfârşitul foamei noastre, al tuturor dorin- 
ţelor noastre, Cel neajuns, Care pune în mişcare voin- 
ţa noastră, comoara tăinuită care ne atrage, şi că de 
fapt nu este nimic vrednic de cunoscut în afară de El. 
„Sfânt” este cuvântul, cântarea, „reacţia“ Bisericii, la 
intrarea sa în cer, când stă în faţa slavei cerești a lui 
Dumnezeu. 


6 


Acum, pentru prima dată de când a început 
călătoria euharistică, preotul slujitor se întoarce spre 
popor. Până aici el a fost cel care a condus Biserica în 
ascensiunea ei, dar acum mişcarea şi-a atins țelul. Şi 
preotul, a cărui liturghie, a cărui unică funcţie şi ascul- 
tare în Biserică este de a reprezenta, de a face prezen- 
tă preoţia lui Hristos însuşi, spune poporului: „Pace 
vouă”, În Hristos, omul se întoarce la Dumnezeu şi, în 
Hristos, Dumnezeu vine la om. Ca Noul Adam, ca 
omul desăvârşit, El ne conduce la Dumnezeu: ca Dum- 
nezeu întrupat, EI ni-L revelează pe Tatăl şi ne împacă 
cu Dumnezeu. El este pacea noastră — împăcarea cu 

Dumnezeu, iertarea dumnezeiască, comuniunea. lar 
pacea pe care preotul o vestește şi pe care ne-o dă 
este pacea pe care Hristos a intemeiat-o între Dum- 
nezeu şi lumea Sa, şi în care noi, Biserica, am intrat. 

În această pace -— care „depășește orice înţele- 
gere” — începe acum liturghia Cuvântului. Creștinii 
apuseni sunt așa de obișnuiți să distingă Cuvântul de 
sacrament, încât poate fi dificil pentru ei să înțeleagă 
că, în perspectivă ortodoxă, liturghia Cuvântului este 
tot atât de sacramentală pe cât de „evanghelic“ este 
sacramentul. Sacramentul este o manifestare a Cu- 
vântului. Şi atâta vreme cât nu se depăşeşte dihoto- 
mia dintre Cuvânt şi sacrament, nu poate fi înţeles 
adevăratul sens, atât al Cuvântului, cât şi al sacra- 
mentului, şi în special adevăratul înţeles al „sacramen- 
talismului” creştin, în toate implicaţiile lor minunate. 
Vestirea Cuvântului este un act sacramental prin exce- 
lenţă pentru că este un act transformator. EI trans- 
formă cuvintele omenești ale Evangheliei în Cuvântul 
lui Dumnezeu şi manifestare a Împărăției. lar pe omul 
care ascultă Cuvântul îl transformă în receptacol al 
Cuvântului şi templu al Duhului Sfânt. În fiecare sâm- 
pătă seara, la Vecernia mare, Evanghelia este adusă în 
procesiune solemnă în mijlocul credincioșilor, şi prin 
acest act este vestită şi arătată Ziua Domnului. Pentru 
că Evanghelia nu este numai o „consemnare“ a învierii 
lui [Hristos, Cuvântul lui Dumnezeu este eterna venire 
la noi a Domnului înviat, înseşi puterea şi bucuria 
Învierii. 

În liturghie, citirea Evangheliei este precedată de 
„Aliluia”, de cântarea acestui misterios cuvânt „teofor” 
(purtător de Dumnezeu), care este salutul plin de 

bucurie al celor care văd venirea Domnului, care 
cunosc prezenţa Lui şi care işi exprimă bucuria la 
această slăvită parousia. „lată-L”, ar putea fi cea mai 
potrivită traducere a acestui cuvânt intraductibil. 

lată de ce citirea şi  predicarea Evangheliei în 
Biserica Ortodoxă este un act liturgic, o parte integrală 
şi esenţială a sacramentului. Ea este ascultată ca şi 
Cuvânt al lui Dumnezeu şi este primită în Duhul, adică 
în Biserică, cea care este viaţa Cuvântului şi „creş- 
terea” lui în lume. 


(4 


Pâine şi vin: pentru a înţelege semnificaţia lor 
iniţială şi veşnică, să uităm, pentru un timp, contro- 
versele nesfârșite care, puţin câte puţin, le-au trans- 
format în „elemente“ ale unei speculaţii teologice 
aproape abstracte. Într-adevăr, unul dintre principalele 
defecte ale teologiei sacramentale este că, în loc să 
urmeze etapele călătoriei euharistice, cu revelarea 
progresivă a înţelesului ei, teologii au aplicat Euha- 
ristiei un set de întrebări abstracte, pentru a o forţa să 
intre în propriul lor cadru intelectual. În această abor- 
dare, liturghia în sine a dispărut din sfera interesului şi 
investigaţiei teologice, rămânând doar „momente“ izo- 
late, „formule” şi „condiţii de validitate”. A dispărut 
Fuharistia ca act organic, atotcuprinzător şi profund 
transformator al întregii Biserici, şi au rămas doar 
părţi, „esenţiale” şi „neesenţiale”, „elemente“, „consa- 
crare” etc. Astfel, de pildă, pentru a explica şi defini 
înţelesul Euharistiei, în modul în care o face o anu- 

mită teologie, nici nu mai este nevoie de cuvântul 
„euharistie“; el a devenit irelevant. Şi totuși, pentru 
Părinţii epocii primare, acesta era cuvântul cheie, care 
dădea unitate și sens tuturor „elementelor“ liturghiei. 
Părinţii numeau Euharistie pâinea şi vinul punerii 
inainte, oferirea şi sfinţirea lor şi, în cele din urmă, 
împărtășirea cu ele. Toate acestea erau Euharistie, şi 
toate acestea puteau fi înţelese doar în cadrul 
Fuharistiei. 

Înaintând în liturghia euharistică, soseşte vremea 
să-l oferim lui Dumnezeu în întregime viaţa noastră, 
pe noi înşine, lumea în care trăim. Aceasta este cea 
dintâi semnificaţie a aducerii de către noi la altar a ele- 
mentelor care constituie hrana noastră. Pentru că știm 
deja că hrana este viaţă, că este principiul însuși al 
vieții şi că întreaga lume a fost creată ca hrană pentru 
om. Ştim, de asemenea, că a oferi lui Dumnezeu 
această hrană, această lume, această viaţă constituie 
funcţia „euharistică” iniţială a omului, însăşi împlinirea 
sa ca om. Noi știm că am fost creaţi ca slujitori ai 
sacramentului vieţii, ai transformării ei în viaţă-in- 
Dumnezeu, în comuniune cu Dumnezeu. Noi ştim că 


adevărata viaţă este „euharistică”, un elan de iubire şi . 


adorare către Dumnezeu, in care pot fi revelate şi 
împlinite sensul şi valoarea a tot ce există. Ştim că am 
pierdut această viaţă euharistică, dar, în final, știm că 
în Hristos, Noul Adam, Omul desăvârşit, această viaţă 
euharistică i-a fost redată omului. Pentru că EI însuşi a 
fost euharistie desăvârşită; El S-a adus pe Sine jertfă 
in totală supunere, iubire și recunoştinţă față de 
Dumnezeu, Care era însăşi viaţa Lui, şi El ne-a dăruit 

această viață desăvârşită şi euharistică. in EI, Dum- 
nezeu a devenit viaţa noastră.: 

Și astfel în această oferire lui Dumnezeu a pâinii și 
vinului, a hranei pe care trebuie să o mâncăm pentru 
a trăi, ne oferim pe noi înşine, viaţa noastră şi întrea- 
ga lume lui Dumnezeu. „Întreaga lume, ca pe un măr, 
în mâini s-o luăm!”, a zis un poet rus. Aceasta este 
Euharistia noastră. Este ceea ce Adam n-a reuşit să 
facă şi care în lHristos a devenit însăşi viaţa omului: 
elan de adorare şi laudă în care toată bucuria şi 
suferinţa, toată frumuseţea şi toată frustrarea, toată 
foamea şi toată satisfacția sunt raportate la Ţelul lor 
final şi devin în cele din urmă pline de sens. Da, cu 
siguranţă, aceasta înseamnă o jertfă, dar jertfa este 
cel mai firesc act al omului, esenţa însăși a vieţii lui. 
Omul este o fiinţă jertfelnică, pentru că el îşi află viaţa 
în iubire, iar iubirea este jertfelnică: ea plasează valoa- 
rea, sensul însuşi al vieţii în altul și îşi dăruieşte viaţa 
celuilalt, şi în această dăruire, în această jertfă, des- 
coperă sensul şi bucuria vieţii. 

Noi oferim lumea şi pe noi înşine lui Dumnezeu. 
Dar facem aceasta în Hristos și întru pomenirea Lui. 
Noi facem aceasta în Hristos pentru că EI a oferit deja 
lui Dumnezeu tot ceea ce este de oferit, El a săvârşit 
o dată pentru totdeauna această Euharistie, şi nimic 
nu a rămas neoferit. În El a fost Viaţă — și această viaţă 
a noastră a tuturor EI! a dat-o lui Dumnezeu. Biserica 
sunt toţi cei care au fost primiţi în viaţa euharistică a 
lui Hristos. Şi noi facem aceasta întru pomenirea Lui 
pentru că, aducând în dar, iară şi iară, viaţa noastră şi 
lumea noastră lui Dumnezeu, descoperim de fiecare 

dată că nu avem nimic altceva să-l oferim decât pe 
Hristos însuşi — Viaţa lumii, deplinătatea a tot ce 
există. Ea este Fuharistia Lui, şi EI este Fuharistia. Aşa 
cum se spune în rugăciunea punerii înainte, „El este 
cel ce aduce şi Cel ce Se aduce”. Liturghia ne conduce 
in Euharistia atotcuprinzătoare a lui Hristos şi ne des- 
coperă faptul că singura Euharistie, singura adevărată 
ofrandă a lumii este Hristos. Venim, iară și iară, cu 
darul vieților noastre; aducem și „jertfim”, adică dăm 
lui Dumnezeu ceea ce EI ne-a dat nouă; şi de fiecare 
dată ajungem la capătul tuturor jertfelor, al tuturor 
dăruirilor, al desăvârşitei Euharistii, pentru că de fie- 
care dată ni se descoperă că lristos a oferit tot ce 
există şi că S-a jertfit pe El, şi tot ce există, în supre- 
ma Sa jertfă de Sine. Noi toţi suntem cuprinşi în Euha- 
ristia lui Hristos, şi Hristos este Fuharistia noastră. 

Și astfel, aducând pâinea şi vinul la altar, noi 
cunoaştem că Hristos însuși este cel care ne poartă pe 
noi toţi şi toată viaţa noastră la Dumnezeu, în înălţarea 
Sa euharistică. De aceea, în acest moment al liturghiei 
noi comemorăm sau pomenim. „Domnul Dumnezeu 
să pomenească în Împărăţia Sa...” Pomenirea este un 
act de iubire. Dumnezeu ne pomeneşte, și pomenirea . 
Lui, iubirea Lui, este temelia lumii. lar în Hristos şi noi 
pomenim. Devenim din nou fiinţe deschise iubirii, 
pomenind şi noi. Biserica, în separarea ei de „această 
lume”, în călătoria ei spre cer, pomeneşte lumea, pome- 
nește pe toţi oamenii, pomenește întreaga creaţie, o 
duce în iubire la Dumnezeu. Euharistia este sacra- 
ment al unei pomeniri cosmice: ea este, într-adevăr, o 
restaurare a iubirii ca viaţa însăşi a lumii. : 


EUHARISTIA 41 


8 


Pâinea şi vinul sunt acum pe altar, acoperite, 
ascunse, aşa cum viața noastră „este ascunsă cu 
Hristos întru Dumnezeu” (Col.3, 3). Acolo stă, ascunsă 
în Dumnezeu, viaţa în întregimea ei, viață pe care 
[Hristos a adus-o înapoi la Dumnezeu. Și preotul sluji- 
tor rostește: „Să ne iubim unii pe alţii, ca într-un gând 
să mărturisim...”. Urmează sărutarea păcii, unul dintre 
actele fundamentale ale liturghiei creștine. Biserica, 
pentru ca să fie Biserică, trebuie să fie descoperire a 
acestei iubiri divine pe care Dumnezeu „a revărsat-o în 
inimile noastre”. Fără această iubire nimic nu este 
„valid“ în Biserică, întrucât nimic nu este posibil. Con- 
tinutul Euharistiei lui Hristos este iubirea, şi doar prin 
iubire ajungem să pătrundem și să ne împărtășim de 
ea, pentru că noi nu suntem în stare de o asemenea 
iubire. Am pierdut această iubire. liristos însă ne-a 
dăruit această iubire, şi Biserica este acest dar. Bise- 
rica s-a întemeiat prin iubire şi pe iubire, şi în această 
lume ea trebuie să dea mărturie de această iubire, să 
o reprezinte, să facă iubirea prezentă. Doar iubirea 
creează şi transformă: ea este, deci, „principiul” însuşi 
al sacramentului. 


9 


„Sus să avem inimile”, spune preotul slujitor, iar 
poporul răspunde: „Avem, către Domnul”. Euharistia 
este anaphora, înălţare a ofrandei noastre, a noastră 
inşine. Este înălţarea Bisericii la cer. „Dar mă mai îngri- 
jesc eu, oare, de cer“, spune Sfântul loan Hrisosto- 

mul, „când eu însumi am devenit cer...?” Atât de ade- 
sea Euharistia a fost explicată cu referire doar la da- 
ruri: ce „se întâmplă” cu pâinea și vinul, şi de ce, și 
când se întâmplă! Dar trebuie să înţelegem că ceea ce 
„se întâmplă” cu pâinea şi vinul se întâmplă pentru că 
ceva s-a întâmplat mai întâi cu noi, cu Biserica. Pentru 
că noi am „întemeiat” Biserica, iar aceasta înseamnă 
că L-am urmat pe lristos în înălţarea Sa la cer; pentru 
că EI ne-a primit la masa Sa în Împărăţia Sa; pentru că, 
în termeni teologici am intrat în Eshaton, iar acum 
suntem dincolo de timp și spaţiu şi pentru că toate 
acestea ni s-au întâmplat mai întâi nouă, ceva se 
întâmplă şi cu pâinea şi vinul. 


„Sus să avem inimile”, zice preotul slujitor. 
„Avem către Domnul”, răspunde poporul. 
„Să mulţumim Domnului” (Eucharistisomen), 
zice preotul slujitor. 

Când omul se află în faţa tronului lui Dumnezeu, 
când a împlinit tot ceea ce Dumnezeu i-a dat să împli- 
nească, când toate păcatele îi sunt iertate și toată 
bucuria îi este redată, atunci nu-i mai rămâne nimic 
altceva de făcut decât să aducă mulţumire. Euharistia 
(mulţumire) este starea omului desăvârşit. Euharistia 
este vieţuirea în rai. Euharistia este singurul răspuns 
deplin şi real al omului la darurile lui Dumnezeu: 
creaţia, răscumpărarea şi Împărăţia cerurilor. Dar 
acest om desăvârşit care stă înaintea lui Dumnezeu 
este firistos. Doar în El tot ceea ce Dumnezeu a dat 

omului a fost împlinit şi adus înapoi în cer. Doar El 
este Fiinţa Euharistică desăvârşită. El este Euharistia 
lumii. În şi prin această Euharistie întreaga creaţie 
devine ceea ce dintotdeauna a fost menită să fie, dar 
n-a reuşit să fie. 

„Cu vrednicie și cu dreptate...” să mulţumim, răs- 
punde poporul, exprimând prin aceste cuvinte „preda- 
rea necondiționată” cu care începe adevărata „religie“. 
Deoarece credinţa nu este rodul unei căutări intelec- 
tuale sau al „pariului“ lui Pascal. Nu este o soluţie ra- 
țională la frustrările şi neliniştile vieţii noastre. Nu se 
naște din „lipsa” a ceva, ci, în ultimă instanţă, izvo- 
răște din deplinătate, din iubire, din bucurie. „Cu vred- 
nicie și cu dreptate“, exprimă toate acestea. Este sin- 
qurul răspuns posibil la faptul că Dumnezeu ne 
cheamă la viaţă şi la belşug de viaţă. 

Și așa preotul începe marea Rugăciune euharistică: 


„Cu vrednicie şi cu dreptate este a-Ţi cânta Ţie, pe 
Tine a Te binecuvânta, pe Tine a Te lăuda, Ţie a-i 
mulţumi, Ţie a ne închina, în tot locul stăpânirii Tale; 
căci Tu ești Dumnezeu negrăit și necuprins cu gândul, 
nevăzut, neajuns, pururea fiind şi acelaşi fiind... Tu 
din neființă la fiinţă ne-ai adus pe noi, şi căzând noi, 
iarăşi ne-ai ridicat şi nu Te-ai depărtat, toate făcându- 
le, până ce ne-ai suit la cer şi ne-ai dăruit Împărăţia Ta 
ce va să fie. Pentru toate acestea mulţumim Ţie..., 
pentru toate pe care le ştim, şi pe care nu le ştim; pen- 
tru binefacerile Tale cele arătate, şi cele nearătate, ce 
ni s-au făcut nouă...”. 

Inceputul Rugăciunii euharistice este de obicei 
numit „Prefaţă”. Şi deşi această Prefaţă aparţine tutu- 
ror riturilor euharistice cunoscute, nu i s-a acordat 
prea multă atenţie în dezvoltarea teologiei euharistice. 
O „prefaţă“ este ceva care nu ţine de fapt de corpul 
unei cărţi. lar teologii au neglijat-o, pentru că erau 
nerăbdători să ajungă la „problemele“ reale: sfinţirea 
şi prefacerea elementelor, jertfa şi alte aspecte. Aici 
aflăm principalul „defect“ al teologiei creștine; teolo- 
gia euharistiei a încetat să fie Euharistică, şi astfel a 
îndepărtat spiritul euharistic din înţelegerea acestei 
taine, din însăşi viaţa Bisericii. Lunga controversă des- 
pre cuvintele de instituire şi invocarea Duhului Sfânt 
(epicleza), care a continuat timp de secole între Răsă- 
rit şi Apus, constituie un exemplu foarte bun al aces- 
tei faze „neeuharistice” din istoria teologiei sacra- 
mentale. 

Dar trebuie să înţelegem că tocmai această prefață 
- acest act, acest cuvinte, această mişcare de mulţu- 
mire — este cea care într-adevăr „face posibil” tot ceea 
ce urmează. Pentru că, fără acest început, restul nu ar 
putea avea loc. Euharistia lui Hristos şi Hristos — Euha- 
ristia este „implinirea“ care ne aduce la ospăţul din 
impărăţie, care ne înalţă la cer şi ne face părtaşi 
hranei dumnezeieşti. Căci Euharistia - mulţumire şi 
laudă — este însuși chipul și conţinutul vieţii celei noi 
pe care Dumnezeu ne-a dat-o atunci când în Hristos EI] 
ne-a împăcat cu Sine. Împăcarea, iertarea, puterea de 
viaţă — toate acestea își au țelul şi împlinirea în această 
nouă stare a fiinţei, acest nou fel de viaţă, care este 
Euharistia, singura viaţă adevărată a creaţiei, cu Dum- 

nezeu şi în Dumnezeu, singura legătură adevărată din- 
tre Dumnezeu şi lume. 

Ea este într-adevăr prefață la lumea care va să fie, 
poarta spre impărăţie: şi noi mărturisim și vestim 
aceasta atunci când, vorbind de Împărăţia câre va să 
fie, afirmăm în acelaşi timp că Dumnezeu ne-a înzes- 
trat deja cu ea. Acest viitor ne-a fost dat în trecut pen- 
tru ca să poată constitui prezentul însuși, viaţa însăşi, 
însăşi ziua de azi a Bisericii, 

Şi astfel Prefaţa se împlineşte în imnul „întreit 
sfânt” — „Sfânt, Sfânt, Sfânt” — al veşnicei doxologii, 
care este firea tainică a tot ce există. „Plin este cerul 
şi pământul de mărirea Ta”. Trebuie să ne înălțăm la 
cer în lristos pentru a vedea şi înţelege creaţia, ea 
fiind cu adevărat preamărire a lui Dumnezeu, ca râăs- 
puns la dragostea dumnezeiască, singurul în care 
creaţia devine ceea ce Dumnezeu vrea să fie: mulţu- 
mire, euharistie, adorare. Aici — în dimensiunea ce- 
rească a Bisericii, cu „mii de arhangheli și zeci de mii 
de îngeri, heruvimii... şi serafimii... care se înalţă 
zburând...” — ca noi să putem în cele din urmă să ne 
exprimăm pe noi înșine, cântând: „Sfânt, Sfânt, Sfânt, 
Domnul Savaot. Plin este cerul şi pământul de mărirea 
Ta. Osana întru cei de sus! Binecuvântat este Cel ce 
vine întru numele Domnului.” 

Acesta este scopul ultim a tot ceea ce există, 
sfârşitul, țelul şi implinirea, pentru că acesta este 
inceputul, principiul Creaţiei. 

Dar în timp ce stăm înaintea lui Dumnezeu, adu- 
cându-ne aminte de tot ce a făcut pentru noi și ofe- 
rindu-l mulţumirea noastră pentru toate binefacerile 
Lui, descoperim în mod inevitabil conţinutul acestei 
întregi mulţumiri şi aduceri-aminte ca fiind Hristos. 
Toată această aducere-aminte este, în cele din urmă, 
aducerea-aminte de Hristos: toată mulţumirea este, în 
final, mulţumire pentru Hristos. Întru EI era viaţă, şi 
viaţa era lumina oamenilor. lar în lumina Euharistiei 
noi vedem că Hristos este într-adevăr viaţa şi lumina a 
tot ce există și slava care umple cerul și pământul. Nu 
există nimic altceva vrednic de aducere-aminte, nimic 
altceva pentru care să mulţumim, pentru că în EI toate 
își găsesc fiinţa lor, viaţa lor, țelul lor. 

Cântarea „Sfânt, Sfânt, Sfânt”, ne duce deci atât 
de firesc, atât de logic spre acel om, spre acea noapte, 
spre acel eveniment în care această lume şi-a găsit, o 
dată pentru totdeauna, judecata ei și mântuirea ei. 
După ce am cântat „Sfânt, Sfânt, Sfânt” şi am mărtu- 
risit măreţia slavei dumnezeiești, noi nu părăsim cu 
totul acest moment, îndreptându-ne spre următoarea 
subdiviziune a rugăciunii, anamneza. Nu. Aducerea- 
aminte constituie împlinirea doxologiei noastre, Euha- 
ristia conducându-ne din nou, „firesc“, în înseși inima 
şi conţinutul întregii pomeniri și mulţumiri. 


„Sfânt ești şi preasfânt, şi slava Ta este plină de 
măreție. Căci Tu ai iubit lumea atât de mult, încât pe 
Unul-Născut Fiul Tău L-ai dat, ca tot cel ce crede într- 
Însul să nu piară, ci să aibă viaţă veșnică. Și Acesta 
venind şi toată rânduiala cea pentru noi plinind, în 

noaptea întru care a fost vândut și mai vârtos Însuși 
pe Sine S-a dat pentru viața lumii, luând pâinea cu 
sfintele şi preacuratele şi fără prihană mâinile Sale, 
mulţumind și binecuvântând, sfinţind şi frângând a 
dat Sfinţilor Săi Ucenici şi Apostoli, zicând: «Luaţi, 
mâncaţi, acesta este Trupul Meu, care se frânge pen- 
tru voi spre iertarea păcatelor.» Asemenea şi paharul, 
după cină, zicând: «Beţi dintru acesta toţi, acesta este 
Sângele Meu, al Legii celei noi, care pentru voi şi pen- 
tru mulţi se varsă, spre iertarea păcatelor».“ 


Şi stând înaintea lui Dumnezeu nu avem nimic 
altceva de care să ne aducem aminte, şi nimic altceva 
nu avem să aducem şi să oferim lui Dumnezeu decât 
această jertfă de Sine a lui Hristos, în care s-au împli- 
nit toate jertfele, toată mulţumirea, toată aducerea- 
aminte — adică întreaga viaţă a omului şi a lumii. 


Și aşa: 

„Aducându-ne aminte de această poruncă mântu- 
itoare şi de toate cele ce s-au făcut pentru noi: de 
cruce, de groapă, de învierea cea de a treia zi, de 
suirea la ceruri, de şederea cea de-a dreapta şi de cea 
de-a doua şi slăvită iarăşi venire. Ale Tale dintru ale 
Tale, Ţie-Ţi aducem de toate și pentru toate.“ 

Până la acest punct Euharistia a fost înălţarea 
noastră în Hristos, intrarea noastră prin EI în „lumea 
ce va să fie”. lar acum, în această jertfă în Hristos a 
tuturor lucrurilor, adusă Celui căruia ele Îi aparţin, sin- 

qurul în care ele există cu adevărat, această mişcare 
de înălţare şi-a atins felul. Ne aflăm la masa pascală a 
Împărăției. Tot ceea ce am oferit — hrana noastră, viaţa 
noastră, pe noi înşine şi întreaga lume - am oferit în 
Hristos şi după chipul lui Hristos, pentru că EI Însuşi a 
asumat viaţa noastră şi este viaţa noastră. Şi acum 
toate acestea ne sunt date înapoi ca dar al noii vieţi şi, 
prin urmare, în mod necesar ca hrană. 

„Acesta este Trupul Meu..., acesta este Sângele 
Meu”. „Luaţi, mâncaţi... Beţi...”. Generaţii după gene- 
raţii de teologi s-au tot întrebat: Cum este posibil 
acest lucru? Cum se întâmplă aceasta? Ce se în- 
tâmplă în această prefacere? Şi când anume? Şi care 
este cauza? Nici un răspuns nu pare să fie satisfă- 
cător. Simbol? Dar ce este un simbol? Substanţă, 
accidenţi? Se simte imediat că ceva lipsește în toate 
aceste teorii în care sacramentul este redus la cate- 
goriile timpului, substanţei şi cauzalităţii, înseşi cate- 
_goriile „acestei lumi”. 

Ceva lipseşte, pentru că teologul cugetă numai la 
sacrament, uitând de liturghie. Ca un bun om de 
ştiinţă, el mai întâi izolează obiectul studiului său, îl 
reduce la un moment, la un „fenomen” - și apoi, 
mergând de la general la particular, de la cunoscut la 
necunoscut, el dă o definiţie care, de fapt, mai curând 
iscă noi întrebări, decât să răspundă la ele. Dar de-a 
lungul studiului nostru în principal am arătat că 
intreaga liturghie este sacramentală, adică un unic act 
transformator şi o unică mişcare ascendentă. Şi sco- 
pul acestei mișcări ascensionale este să ne scoată din 
„această lume” şi să ne facă părtaşi ai lumii care va să 
fie. În această lume -— cea care L-a condamnat pe 

Hristos şi, făcând aceasta, s-a condamnat pe sine —, 
nici o pâine, nici un vin nu pot deveni Trupul şi Sân- 
gele lui firistos. Nimic din ceea ce reprezintă o parte a 
ei nu poate fi „sacralizat”. Dar liturghia Bisericii este 
întotdeauna o anafora, o ridicare, o înălţare. Biserica 
se implineşte pe sine în cer, în acel nou eon, pe care 
Hristos l-a inaugurat in moartea, învierea şi înălţarea 
Sa şi care i-a fost dat Bisericii în ziua Rusaliilor ca viaţă 
a ei, ca „ţelul” către care se înaintează. În această 
lume, firistos este răstignit, Trupul Său este frânt şi 
Sângele Său vărsat. Şi trebuie să ieşim din această 
lume, trebuie să urcăm la cer, în Hristos, pentru a 
deveni părtaşi ai lumii care va să fie. 

Dar aceasta nu este o „altă“ lume, diferită de cea 
pe care Dumnezeu a creat-o şi ne-a dat-o nouă. Este 
aceeaşi lume a noastră, desăvârşită deja în Hristos, 
dar nu încă în noi. Este aceeaşi lume a noastră, răs- 
cumpărată şi restaurată, în care Hristos pe toate le 
umple cu Sine Însuși. Şi întrucât Dumnezeu a creat 
lumea ca hrană pentru noi, şi ne-a dat hrana ca mijloc 
de comuniune cu EI, ca viaţă în EI, hrana cea nouă a 
vieţii celei noi, pe care o primim de la Dumnezeu în 
Împărăţia Sa, este Hristos însuși. El este pâinea noas- 
tră — pentru că de la bun început foamea noastră a 
fost o foame după EI, şi pâinea noastră a fost doar 
un simbol al Lui, un simbol care trebuia să devină 
realitate. | 

E] S-a făcut om şi a trăit în această lume. Ei a mân- 
cat şi a băut, şi aceasta înseamnă că lumea de care S-a 
împărtăşit, însăşi hrana lumii noastre, a devenit trupul 
Său, viaţa Sa. Dar viaţa Sa a fost în întregime, în mod 
absolut euharistică - ea în întregime a fost transfor- 


4 — Pentru viaţa lumii 

mată în comuniune cu Dumnezeu şi în întregime a 
fost înălţată în cer. Iar acum EI împărtășește această 
viaţă preamărită cu noi. „Ceea ce singur am făcut — vă 
dau acum vouă: luaţi, mâncaţi...”. 

Noi am oferit pâinea „spre pomenirea” lui Hristos, 
pentru că știm că Hristos este Viaţă și, prin urmare, 
orice hrană trebuie să ne conducă la El. lar acum, 
când primim această pâine din mâinile Lui, știm că EI 
a luat întreaga viaţă, a umplut-o cu Sine și a făcut-o 
ceea ce a fost menită să fie: comuniune cu Dumne- 
zeu, sacrament al prezenţei şi iubirii Sale. Doar în 
Împărăţie putem mărturisi, împreună cu Sfântul 
Vasile, că „pâinea aceasta este într-adevăr cinstitul 
Trup al Domnului nostru, iar acest vin, cinstitul Sânge 
al lui Hristos”. Ceea ce este „supranatural“ aici, în 
această lume, ni se revelează ca „natural” dincolo. Şi 
pentru că scopul Bisericii a fost întotdeauna tocmai 
acela de a ne călăuzi „acolo” şi de a ne face ceea ce 
suntem, ea se desăvârșeşte pe sine în liturghie. 


14 


Duhul Sfânt este cel care arată pâinea ca Trup, şi 
vinul ca Sânge ale lui Hristos.2 Biserica Ortodoxă a 
insistat întotdeauna asupra faptului că prefacerea 
(metabole) elementelor euharistice este realizată prin 
epicleză — invocarea Duhului Sfânt —, şi nu prin cuvin- 
tele de instituire. Această doctrină, însă, a fost adesea 

2. Vezi Liturghia Sf. Vasile: „...şi să le arate: pâinea aceasta 


adică însuşi Cinstitul Trup...; iar ceea ce este în potirul acesta 
însuşi Cinstitul Sânge...“, 

înţeleasă greşit chiar de către ortodocşi. Important nu 
este să se înlocuiască o „cauzalitate“ - cuvintele de 
instituire — cu alta, cu o „formulă“ diferită, ci să se 
arate caracterul eshatologic al tainei. Duhul Sfânt vine 
în „ultima şi marea zi” a Rusaliilor. El face văzută 
lumea ce va să fie. El inaugurează Împărăţia. El ne 
trece întotdeauna dincolo. A fi în Duhul, înseamnă a fi 
în cer, pentru că Împărăţia lui Dumnezeu este „bucu- 
ie şi pace în Duhul Sfânt“. Şi astfel în Euharistie EI 
este Cel care pecetluiește şi confirmă ridicarea noas- 
tră la cer, Cel care transformă Biserica în trupul lui 
Hristos şi — deci — arată elementele ofrandei noastre ca 
şi comuniune în Duhul Sfânt. Aceasta este sfinţirea lor. 


15 


Dar înainte de a ne putea împărtăşi de hrana 
cerească, mai rămâne de împlinit un ultim act absolut 
esenţial: să ne rugăm pentru alții. A fi în Hristos în- 
seamnă a fi asemenea Lui, înseamnă a ne impropria 
însăși mişcarea vieţii Lui. Şi fiindcă E! „pururea este 
viu pentru ca să mijlocească pentru ei” (Evrei 7, 25), 
noi nu putem decât să ne însuşim mijlocirea Lui, să o 
facem a noastră. Biserica nu este o adunare prin inter- 
mediul căreia evadăm — în mod corporativ sau indivi- 
dual — din această lume, pentru a gusta extazul mistic 
al veșniciei. Împărtăşania nu este o „experienţă mis- 
tică”: noi bem din potirul lui [Hristos, Cel ce S-a dat pe 
Sine pentru viaţa lumii. Pâinea de pe disc şi vinul din 
potir sunt menite a ne aminti de întruparea Fiului lui 
Dumnezeu, de cruce şi de moartea Sa. Însăși bucuria 

Impărăţiei este cea care ne face să ne aducem aminte 
de lume şi să ne rugăm pentru ea. Împărtăşirea cu 
Duhul Sfânt este cea care ne îngăduie să iubim lumea 
cu dragostea lui Hristos. Euharistia este sacramentul 
unităţii şi momentul adevărului: în ea vedem lumea în 
Hristos, aşa cum este ea cu adevărat, şi nu din punc- 
tele noastre de vedere particulare și deci limitate şi 
parţiale. Rugăciunea pentru ceilalţi începe aici, mesia- 
nic, şi acesta este singurul început adevărat pentru 
misiunea Bisericii; şi atunci când, lepădând „toată 
grija cea lumească“, părem că am părăsit „această 
lume“, o redobândim de fapt în întreaga ei realitate. 
Rugăciunea pentru ceilalţi constituie astfel singura 
pregătire adevărată pentru împărtăşanie. Pentru că în 
şi prin Împărtăşanie nu numai că noi devenim un trup 
şi un duh, dar suntem readuşi în acea stare de comu- 
niune şi iubire pe care lumea le-a pierdut. Şi marea 
Rugăciune euharistică este rezumată acum în Rugă- 
ciunea Domnească, fiecare cerere a acesteia presupu- 
nând o totală şi completă dedicare faţă de Împărăţia 
lui Dumnezeu în lume. Este rugăciunea Lui, și El ne-a 
dat-o nouă, a făcut-o rugăciunea noastră, după cum L-a 
făcut pe Tatăl Său, Tatăl nostru. Nimeni nu este cu 
adevărat „vrednic” să primească Împărtăşania, nimeni 
nu este cu adevărat pregătit pentru ea. În acest mo- 
ment, orice merit, orice virtute, orice act de evlavie, 
dispar şi se topesc. Viaţa ne vine din nou ca Dar, un 
dar gratuit și dumnezeiesc. Din această pricină, în 
Biserica Ortodoxă elementele euharistice sunt numite 
Sfintele Daruri. Adam este introdus din nou în Rai, 
scos din nimicnicie şi incununat ca rege al Creaţiei. 
Totul este gratuit: nimic nu ni se cuvine şi totuşi ni se 


. —b Pe mi ua — 

dăruieşte tot. Şi, prin urmare, cea mai mare smerenie 
şi supunere este să accepți darul, să zici da — cu 
bucurie şi recunoştinţă. Nu putem face nimic, şi totuşi 
devenim ceea ce Dumnezeu a voit să fim din veşnicie 
— când suntem euharistici. 


16 


Și acum a sosit vremea să ne întoarcem în lume. 
„Cu pace să ieşim”, spune preotul la ieşirea din altar, 
şi aceasta este ultima poruncă a liturghiei. Trebuie să 
părăsim Muntele Taborului, cu toate că ne este bine 
acolo. Suntem trimişi înapoi în lume. Dar de acum noi 
„am văzut lumina cea adevărată, am primit Duhul cel 
ceresc”. Şi ca martori ai acestei Lumini, ca martori ai 
Duhului trebuie să „mergem mai departe” şi să înce- 
pem misiunea fără de sfârşit a Bisericii. Şi din nou 
începutul, şi din nou lucruri care păreau imposibile ni 
se descoperă ca posibile. Timpul lumii devine timpul 
Bisericii, timpul mânturii şi al răscumpărării. şi 
Dumnezeu ne-a făcut competenţi, cum a spus Paul 
Claudel, competenţi să fim martorii Lui, să împlinim 
ceea ce El Însuşi a făcut şi face mereu. Acesta este 
înţelesul Euharistiei; de aceea misiunea Bisericii 
începe în liturghia înălţării, pentru că numai ea face 
posibilă liturghia misiunii. 


III 
TIMPUL MISIUNII 


l 


Părăsind biserica după Liturghie, intrăm din nou în 
timp, şi timpul, deci, este primul „obiect“ al credinţei 
şi faptei noastre creştine. Pentru că el este, într-adevăr, 
imaginea realităţii noastre fundamentale, a optimis- 
mului, ca şi a pesimismului vieţii noastre, a vieţii ca 
viaţă, şi a vieţii ca moarte. Prin timp, pe de o parte, 
experiem viaţa ca posibilitate, creștere, împlinire, ca 
inaintare către un viitor. Prin timp, pe de altă parte, 
intreg viitorul se destramă în moarte și nimicire. Tim- 
pul este singura realitate a vieţii și totuși, în mod 
curios, este o realitate neexistentă: în mod constant 
el descompune viaţa, într-un trecut care nu mai este 
şi într-un viitor care întotdeauna duce spre moarte. 
Prin sine însuși timpul nu este nimic altceva decât un 
şir de stâlpi de telegraf fixaţi la o anumită distanţă și 
in anumite puncte pe o cale care este chiar moartea 
noastră. 

Toate generaţiile, toţi filosofii au fost întotdeauna 
conştienţi de această anxietate a timpului, de para- 
doxul lui. Toate filosofiile, toate religiile sunt, în ultimă 
instanţă, o încercare de a rezolva „problema timpului”. 
Despre el s-au scris mii de cărţi, creștine şi necreştine. 
Scopul nostru nu este de a adăuga o altă „teologie a 

timpului” la toate cele care există deja. Ci, mai 
degrabă, este acela de a descrie foarte pe scurt felul 
în care creştinii au experiat timpul de la bun început 
şi, în continuare, în Biserică. Trebuie spus încă o dată 
că ceea ce oferă Biserica nu este o „soluţie” a unei 
probleme filosofice, ci un dar. lar acesta devine solu- 
ție doar în măsura în care este acceptat în acelaşi chip 
liber și plin de bucurie în care ne-a fost dat. Sau s-ar 
putea ca bucuria acestui dar să facă irelevante şi de 
prisos atât problema, cât şi soluţia ei. 


2 


Pentru a înţelege acest dar ne vom întoarce, o dată 
mai mult, la liturghie, încercând să descifrăm din nou 
limbajul ei uitat. Nimeni, astăzi, cu excepţia tagmei 
particulare și ezoterice a „liturgiologilor”, nu mai este 
interesat de ceea ce a constituit în trecut o preocupare 
majoră pentru creştini: sărbătorile şi timpurile, 
perioadele rugăciunii; o preocupare foarte reală pen- 
tru „Kairos” — timpul celebrării liturgice. Nu numai 
mireanul obişnuit, dar chiar şi teologul pare să spună: 
lumea „simbolismului“ creştin nu mai este lumea 
noastră, ea a eşuat, s-a dus, iar noi avem acum treburi 
mai serioase; ar fi de neconceput, ridicol chiar, să 
încercăm să rezolvăm orice „problemă“ reală a vieţii 
moderne raportând-o, să zicem, la Paști sau Rusalii, 
sau chiar la Duminică. 

Totuşi, să punem acum câteva întrebări. Sunt 
aceste „simboale” doar „simbolice“? Sau eşecul lor se 
explică tocmai prin valoarea simbolică atribuită lor de 

creştinii înşişi, creştini care au încetat să le priceapă 
adevărata lor natură? Şi oare n-au încetat ei să 
priceapă această natură tocmai pentru că, într-o 
anume perioadă, (ne-ar lua prea mult timp ca să dez- 
voltăm acest lucru aici) creștinii au ajuns să creadă că 
„Teligia” nu are nimic de a face cu timpul, că este, de 
fapt, o salvare din timp? Înainte de a dobândi dreptul 
de a ne descotorosi de vechile „simboluri“, trebuie să 
înţelegem că adevărata tragedie a creştinismului nu 
este „compromisul” lui cu lumea şi cu „materialismul“ 
aflat în creştere, ci, dimpotrivă, „spiritualizarea” și 
transformarea lui într-o „religie“. Şi, aşa cum ştim, 
religie a ajuns să însemne o lume a spiritualităţii pure, 
o concentrare a atenţiei asupra chestiunilor referi- 
toare la „suflet”. Creștinii au fost tentaţi să respingă cu 
totul timpul şi să-l înlocuiască cu misticismul şi 
căutările „spirituale“, să trăiască, în calitatea lor de 
creştini, în afara timpului, şi astfel să scape de frus- 
trările pe care el le implică; să insiste în a considera 
că timpul nu are înţeles real, din punctul de vedere al 
Împărăției, care este „dincolo de timp”. Şi, în cele din 
urmă, au reuşit. Ei au golit timpul de sens, umplându-l 
de „simboluri” creştine. lar astăzi, ei înşişi nu ştiu ce 
să facă cu aceste simboluri. Pentru că este imposibil 
să-L „readucem pe Hristos în sărbătoarea  Crăciu- 
nului”, dacă nu înţelegem că EI a răscumpărat — adică 
a umplut de sens — timpul însuşi. 

Trebuie, deci, să înţelegem că preocuparea 
intensă, aproape patologică, a lumii noastre moderne 
față de timp și „problema” lui este înrădăcinată în 
acest eșec specific creștin. Din cauza noastră, a 
creştinilor, lumea în care trăim pur şi simplu nu are 

timp. Nu este, oare, evident că, cu cât inventăm mai 
multe mijloace de „economisit timp”, cu atât avem 
mai puţin timp? În locul lui s-a instalat o grabă lipsită 
de orice bucurie, întreruptă din când în când de 
relaxare („stai jos şi odihneşte-te!”). Dar oroarea aces- 
tui straniu vacuum, care zace în spatele cuvântului, cu 
adevărat demonic, „relaxare“, este atât de mare incât 
oamenii ajung să ia pilule pentru a-i rezista, cărți 
scumpe despre felul cum să omoare timpul, acest 
pământ al nimănui al „traiului modern”. 

Nu există timp, pentru că, pe de o parte, creştinis- 
mul a făcut imposibil pentru om să trăiască în vechiul 
timp natural, a rupt în mod ireparabil ciclul veşnicei 
reintoarceri. E] a vestit deplinătatea timpului, a revelat 
timpul ca istorie şi împlinire şi, cu adevărat, ne-a „în- 
veninat”, o dată pentru totdeauna, cu visul unui timp 
plin de sens. Nu există timp, pe de altă parte, pentru 
că, vestind toate acestea, creștinismul totuşi a aban- 
donat timpul, invitându-i pe creştini pur şi simplu să 
părăsească timpul şi să cugete la eternitate ca odihnă 
veşnică (chiar dacă încă nu „relaxare”). În mod cert, 
creştinul poate totuşi să împodobească timpul, lipsit 
de sens, cu „simboluri frumoase” şi cu „rituri pline de 
culoare“, de preferinţă „străvechi“. Mai poate ca -— la 
intervale regulate şi consultând „rânduielile tipi- 
conale” — să schimbe culoarea veşmintelor liturgice şi 
să condimenteze aceeaşi eternă predică cu referiri la 
Paşti sau Crăciun sau Bobotează. Toate acestea, oricât 
de „inspirate“ și „inălţătoare” ar fi, nu au nici un sens 
pentru timpul adevărat, în care omul adevărat este 
nevoit să trăiască; sau, mai degrabă, pentru lipsa de 

timp, care face din viaţa lui o alternare de coşmar 
între „grabă” și „relaxare“. 

Şi atunci întrebarea noastră este: liristos, Fiul lui 
Dumnezeu, a înviat din morţi, în prima zi a săp- 
tămânii, a trimis El pe Duhul Său în ziua Cincizecimii, 
cu alte cuvinte a intrat EI în timp doar pentru ca noi să 
putem să-l „simbolizăm” prin slujbe frumoase, care, 
deşi legate de zile şi de ore, nu au puterea de a da tim- 
pului un înţeles real, de a-l transforma și de a-l 


răscumpăra? 


3 


De la început creștinii au avut o zi a lor, şi în natu- 
ra ei specifică se află cheia experierii creştine a tim- 
pului. Pentru a o recupera, însă, trebuie să depăşim 
legislaţia lui Constantin, care, prin instituirea duminicii 
ca zi obligatorie de odihnă, a transformat-o într-un 
substitut creştin al sabatului iudaic. După care, sem- 
nificaţia unică şi paradoxală a Zilei Domnului a fost 
încetul cu încetul uitată. Totuşi semnificaţia ei prove- 
nea tocmai din relaţia ei cu Sabatul, adică, cu întrea- 
ga concepţie biblică despre timp. În experienţa reli- 
gioasă iudaică, sabatul, ziua a şaptea, are o impor- 
tanţă extraordinară, ea este participarea omului la, şi 
afirmarea de către el a bunătăţii creaţiei lui Dumne- 
zeu. „Şi a văzut Dumnezeu că e bine... Şi a binecu- 
vântat Dumnezeu ziua a şaptea şi a sfinţit-o, pentru că 
intr-insa S-a odihnit de toate lucrurile Sale, pe care le-a 
făcut şi le-a pus în rânduială” (Fac. 1, 25; 2, 3). Ziua a 
şaptea este, astfel, primirea plină de bucurie a lumii 

create de Dumnezeu bună foarte. Odihna prescrisă 
pentru acea zi, și care a fost oarecum pusă în umbră 
de prescripţii și tabuuri mărunte şi legaliste, nu este 
nicidecum „relaxarea” noastră modernă, o absenţă a 
muncii. Ea este participarea activă la „desfătarea saba- 
tului”, în sfinţenia și plinătatea păcii dumnezeieşti ca 
roadă a muncii, ca încununare a întregului timp. Ea 
are, astfel, atât conotaţii cosmice cât şi eshatologice. 
Totuși, această lume „bună foarte” pe care evreul 
o binecuvântează în ziua a șaptea este, în acelaşi 
timp, lumea păcatului și a răzvrătirii împotriva lui 
Dumnezeu, iar timpul ei este timp al exilului şi 
înstrăinării omului de Dumnezeu. Şi, prin urmare, ziua 
a şaptea ne conduce dincolo de ea însăși, câtre o 
nouă Zi a Domnului — ziua mântuirii şi răscumpărării, 
a biruinţei lui Dumnezeu asupra vrăjmașilor Lui. În 
scrierile apocaliptice iudaice târzii apare ideea unei 
noi zile, care este atât cea de a opta — întrucât este 
dincolo de frustrările și limitările lui „şapte”, a timpu- 
lui acestei lumi —, cât şi cea dintâi, pentru că odată cu 
ea începe timpul cel nou, acela al Împărăției. Dintr-o 
asemenea idee a luat naştere Duminica creştină. 
Hristos a înviat din morţi în prima zi după sabat. 
Viaţa care a strălucit din mormânt era dincolo de 
limitările lui „șapte“, ale timpului care duce spre 
moarte. Ea a fost, astfel, începutul unei vieţi noi şi al 
unui timp nou. A fost cu adevărat cea de a opta şi 
prima zi, şi a devenit ziua Bisericii. Potrivit celei de a 
patra Evanghelii, Hristos cel Înviat S-a arătat ucenicilor 
Săi în prima zi (loan 20, 19) şi apoi „după opt zile” 
(20, 26). Aceasta este ziua în care Biserica celebrează 
Fuharistia - sacramentul înălţării ei în impărăţie și al 

participării ei la ospăţul mesianic în „veacul ce va să 
fie”, ziua în care Biserica se desăvârșeşte pe sine ca 
viaţă nouă. Izvoarele cele mai timpurii menţionează 
faptul că, creştinii se întâlnesc statu die — într-o zi 
anume, şi nimic din lunga istorie a creştinismului nu a 
putut altera importanţa acestei zile anume. 

O „zi anume”... Dacă creştinismul ar fi fost o cre- 
dinţă pur „spirituală” şi pur eshatologică, nu ar fi fost 
nevoie de o „zi anume“, pentru că misticismul nu este 
interesat de timp. Într-adevăr, pentru a-şi mântui sufle- 
tul, omul nu are nevoie de „calendar”. Şi dacă creşti- 
nismul ar fi fost doar o nouă „religie“, el şi-ar fi stabilit 
un calendar al său, cu obișnuita opoziţie dintre „zilele 
sfinte” şi „zilele profane”, cele care trebuie să fie 
ținute și respectate, şi cele nesemnificative din punct 
de vedere religios. Ambele înţelesuri au apărut, de 
fapt, mai târziu. Dar nu acesta a fost sensul originar al 
acelei „zile anume”. Ea nu a fost menită să fie o „zi 
sfântă”, opusă celor profane, o comemorare în timp a 
unui eveniment trecut. Înţelesul ei adevărat sta în 
transformarea timpului, nu a calendarului. Pentru că, 
pe de o parte, Duminica a rămas una din ziie (timp de 
mai bine de trei secole ea nici nu a fost zi de odihnă), 
cea dintâi a săptămânii, aparţinând pe deplin acestei 
lumi. Totuşi, pe de altă parte, în această zi, prin înăl- 
țarea euharistică, Ziua Domnului a fost revelată şi s-a 
manifestat în toată slava ei şi în toată puterea ei trans- 
formatoare, ca sfârșit al acestei lumi şi început al 
lumii ce va să fie. Şi astfel prin această zi, toate zilele, 
întreg timpul a fost transformat în timp al aducerii- 
aminte şi aşteptării, aducerea-aminte de această 
inălţare („am văzut lumina cea adevărată”) şi aştep- 

tare a venirii ei. Toate zilele, toate orele erau raportate 
acum la acest sfârşit al întregii vieţi „naturale“, și la 
începutul noii vieţi. Săptămâna nu mai era o înşiruire 
de zile „profane“, urmate de odihna în ziua „sacră“, la 
sfârşitul lor. Ea devenise o mişcare din Muntele Tabo- 
rului în lume, iar din lume, în „ziua cea neinserată” a 
lumii ce va să fie. Fiecare zi, fiecare oră a dobândit 
acum o importanţă, o gravitate pe care nu le-au putut 
avea înainte: fiecare zi trebuia să fie de-acum un pas 
în această înaintare, un moment de decizie şi măr- 
turie, un timp al semnificației absolute. Duminica, 
deci, nu era o zi „sacră” ce trebuia „ţinută“, deosebită 
de toate celelalte zile şi opusă lor. Ea nu intrerupea 
timpul cu un extaz mistic „atemporal”. Ea nu era o 
„pauză” într-o desfăşurare de zile şi nopţi lipsită de 
sens. Rămânând una dintre zilele obişnuite şi totuşi 
vădindu-se, prin Euharistie, ca cea de a opta şi prima 
zi, ea dădea tuturor zilelor adevăratul lor înţeles. Ea 
făcea din timpul acestei lumi un timp al sfârșitului şi 
îl făcea, de asemenea, timpul începutului. 


4 


Trebuie să ne îndreptăm acum spre cea de- a doua 
dimensiune a experierii creştine a timpului, către aşa- 
numitul „an bisericesc”. A vorbi despre el este, însă, 
chiar şi mai dificil decât a vorbi despre Duminică, 
întrucât pentru creștinul modern relaţia dintre acest 
„an bisericesc” şi timp a devenit incomprehensibilă şi 
prin urmare irelevantă. La anumite date, Biserica 

“comemorează anumite evenimente din trecut — Naşte- 

rea, Învierea, Pogorârea Sfântului Duh. Aceste date 
constituie un prilej pentru o „ilustrare” liturgică a anu- 
mitor afirmaţii teologice, dar ca şi cum ele nu ar fi în 
nici un fel legate de timpul real sau importante pentru 
acesta. Chiar şi în Biserică, ele sunt simple „pauze“ în 
rutina normală a activităţilor ei, şi mulţi creştini, cu 
mintea îndreptată spre afaceri şi acțiune, consideră în 
secret aceste sărbători şi celebrări o pierdere de timp. 
Şi chiar dacă alţi creştini le întâmpină cu bucurie, ca 
zile suplimentare de odihnă și „vacanţă“, de fapt, ni- 
meni nu se gândeşte la ele in mod serios, ca la însăşi 
inima vieţii şi misiunii Bisericii. Există, cu alte cuvinte, 
o criză serioasă a înseşi ideii de sărbătoare, şi tocmai 
de aici trebuie să începem scurta discuţie privitoare la 
anul creștin. 

Sărbătoare înseamnă bucurie. Totuși, dacă există 
un lucru pe care noi — creştinii serioși, maturi şi frus- 
traţi ai secolului al douăzecilea — să îl privim cu suspi- 
ciune, acesta este cu siguranţă bucuria. Cum poate 
cineva să se bucure, când atât de mulţi oameni suferă? 
Când sunt de făcut atât de multe lucruri? Cum poate 
cineva să se „complacă” în sărbători şi prăznuiri, 
când oamenii aşteaptă de la noi răspunsuri „serioase“ 
la problemele lor? În mod conştient sau inconştient, 
creştinii au acceptat întregul ethos al culturii noastre 
orientate spre afaceri și lipsită de bucurie. Ei cred că 
singurul mijloc de a fi luat „în serios” de către cei 
„serioşi“ — adică de către oamenii zilelor noastre — este 
de a fi serios, iar aceasta înseamnă a reduce la un 
„minimum” simbolic tot ceea ce în trecut era funda- 
mental în viaţa Bisericii — bucuria unei sărbători. 
Lumea modernă a exilat bucuria în categoria „amuza- 

mentului“ şi a „relaxării”. Fa este justificată şi permisă 
în „timpul nostru liber”; ea este o concesie, un com- 
promis. Şi creştinii au ajuns să creadă toate acestea, 
sau, mai degrabă, ei au încetat să creadă că sărbă- 
toarea, bucuria au de-a face tocmai cu „problemele 
serioase” ale vieţii înseşi, că pot fi chiar răspunsul 
creștin la acestea. Cu toate aceste conotaţii spirituale 
şi culturale, „anul bisericesc” — înşiruirea de pomeniri 
şi prăznuiri liturgice — a încetat să mai fie generator de 
putere, fiind privit acum ca o decorare mai mult sau 
mai puţin învechită a religiei. El este folosit ca un fel 
de mijloc „audio-vizual” de educaţie religioasă. El nu 
mai este nici rădăcină a vieţii şi acţiunii creştine, şi 
nici „ţel“ spre care acestea sunt orientate. 

Pentru a înţelege adevărata natură -— şi „funcţie” — 
a sărbătorilor trebuie să ne amintim că creștinismul s-a 
născut şi a fost propovăduit la început în cadrul unor 
culturi în care sărbătorile și celebrările erau o parte 
organică și esenţială a întregii concepţii despre lume 
şi a modului de viaţă. Pentru omul din trecut, o săr- 
bătoare nu era ceva accidental şi „adiţional“: ea era 
modul său de a da sens vieţii sale, de a o elibera de 
ritmul animalic al muncii urmate de odihnă. O sărbă- 
toare nu era o simplă „pauză“ într-o viaţă de muncă, 
altfel lipsită de sens şi grea, ci o justificare a acelei 
munci, rodul ei, transformarea ei — ca să zicem aşa — 
sacramentală în bucurie şi, deci, în libertate. O sărbă- 
toare era astfel întotdeauna profund și organic legată - 
de timp, de ciclurile naturale ale timpului, de întregul 
cadru al vieţii omului în lume. Şi, fie dacă vrem sau 
nu, fie că ne place sau nu, creştinismul a acceptat și 
şi-a impropriat acest fenomen fundamental uman al 

sărbătorii, tot așa cum a acceptat și și-a impropriat 
omul întreg, cu toate nevoile sale. Dar, ca în toate 
celelalte, creştinii au acceptat sărbătoarea nu doar 
dându-i un nou înţeles, transformându-i conţinutul, ci 
trecând-o, cu tot ceea ce aparţinea omului „natural“, 
prin moarte şi înviere. 

Da, aşa cum am mai spus, creştinismul a însem- 
nat, pe de o parte, sfârşitul oricărei bucurii firești. E] a 
vădit imposibilitatea ei, inutilitatea ei, tristeţea ei —, 
pentru că, revelând pe Omul desăvârşit, el a revelat 
abisul înstrăinării omului de Dumnezeu şi tristeţea 
nesfârşită a acestei înstrăinări. Crucea lui Hristos a 
însemnat sfârşitul oricărei bucurii „fireşti“, făcând-o cu 
adevărat imposibilă. Din acest punct de vedere, „serio- 
zitatea” tristă a omului modern este, cu siguranţă, de 
origine creştină, chiar dacă el a uitat acest lucru. De 
când Evanghelia a fost propovăduită în această lume, 
toate încercările de reîntoarcere la o „bucurie păgână” 
pură, toate „renașterile”, toate „optimismele sănătoase” 
au fost hărăzite eșecului. „Există o singură tristeţe”, 
zice Leon Bloy, „aceea de a nu fi sfânt”. Această tris- 
teţe pătrunde în mod misterios întreaga viaţă a lumii, 
foamea şi setea ei frenetică și patetică după perfec- 
țiune, care ucide orice bucurie.Creştinismul a făcut 
imposibil ca pur şi simplu să ne bucurăm în cadru! 
unor cicluri naturale — ale recoltelor sau ale „lunilor 
noi“. Pentru că a exilat desăvârşita bucurie în viitorul 
ca ţel şi sfârşit al oricărei trude, el a făcut din întreaga 
viaţă umană un „efort“, o „muncă“. 

Totuşi, pe de altă parte, creştinismul a însemnat 
revelarea bucuriei şi dăruirea ei şi, astfel, ne-a dăruit 
adevărata sărbătoare. În fiecare sâmbătă seara, la 

vecernie, cântăm: „prin Cruce bucurie a venit la toată 
lumea”. Această bucurie este bucuria cea curată, pen- 
tru că nu depinde de nimic din această lume şi nu 
constituie răsplata pentru ceva meritat de noi. Ea este 
în întregime şi în mod absolut un dar, „charis”, harul. 
Şi fiind cu adevărat dar, această bucurie are o putere 
transformatoare, singura putere cu adevărat transfor- 
matoare din această lume. Fa este „pecetea“ Duhului 
Sfânt pe viaţa Bisericii — pe credinţa, nădejdea și 
dragostea ei. 


5 


„Prin Cruce, bucurie a venit la toată lumea”, şi nu 
doar la unii oameni, ca bucurie a lor personală şi pri- 
vată. O dată mai mult, dacă creştinismul ar fi fost 
„misticism“ pur, „eshatologie” pură, atunci nu ar mai fi 
fost nevoie de sărbători și prăznuiri. Un suflet sfânt îşi 
poate avea tainica lui sărbătoare, pentru că el este 
despărţit într-atât de lume, încât se poate elibera de 
timpul ei. Dar bucuria a fost dată Bisericii pentru lume 
- pentru ca Biserica să fie o mărturie a acestei bucurii 
şi să transforme lumea prin această bucurie. Aceasta 
este „funcţia“ sărbătorilor creştine şi înţelesul aparte- 
nenţei lor la timp. 

Pentru noi, astăzi, Paştile şi Rusaliile — ca să ne 
mărginim la cele două sărbători iniţiale și fundamen- 
tale care dau semnificaţie reală anului bisericesc — 
sunt în primul rând comemorări a două evenimente 
din trecut: invierea lui Hristos şi Pogorârea Duhului 
Sfânt. Dar ce este în fond o „comemorare“? Nu este 

întreaga viaţă a Bisericii o constantă aducere-aminte 
de moartea şi învierea lui Hristos? Nu este întreaga ei 
viaţă chemată să fie o manifestare a Duhului Sfânt? În 
Biserica Ortodoxă, fiecare Duminică este Ziua Învierii, 
şi fiecare Euharistie, o zi a Rusaliilor. De fapt, înţele- 
gerea sărbătorilor ca și comemorări istorice, care au 
apărut încetul cu încetul după Constantin, a însemnat 
o transformare a înţelesului lor inițial şi, oricât de 
curios ar părea, le-a despărţit de legătura lor vie cu 
timpul real. Astfel, în Australia astăzi Paştile sunt prăz- 
nuite toamna, şi nimănui nu i se pare acest lucru 
curios, pentru că timp de câteva secole calendarul 
creştin a fost înţeles ca un sistem de zile sfinte ce tre- 
buie ţinute în timp, adică între zilele „profane“, dar 
fără vreo legătură specială cu ele. 

Dar dacă Biserica primară a adoptat, sau mai 
degrabă pur şi simplu a păstrat ca pe ale sale sărbă- 
torile Paştilor și Rusaliilor, aceasta nu a fost pentru că 
ele îi reaminteau de învierea lui Hristos şi de venirea 
Duhului (amintire care a constituit esenţa însăşi a 
întregii vieţi a Bisericii), ci pentru că ele erau, chiar şi 
înainte de [Hristos, vestire şi anticipare a acelei expe- 
rienţe a timpului şi a vieţii în timp, a căror manifestare 
și împlinire a fost Biserica. Ele erau — ca să folosesc o 
altă imagine -— „materia“ unui sacrament al timpului, 
care urma să fie săvârşit de Biserică. Noi ştim că 
ambele sărbători îşi au originea în celebrarea anuală a 
primăverii şi a primelor roade ale naturii. În această 
privinţă, ele erau expresia însăși a sărbătorii ca bucurie 
de viață a omului. Ele prăznuiau revenirea lumii la 
viaţă după moartea iernii, lume care devenea din nou 
hrana şi viaţa omului. Şi este foarte semnificativ fap- 

tul că această sărbătoare, cea mai „firească“, 
atotcuprinzătoare şi universală - cea a vieţii însăşi — a 
devenit punctul de plecare și cu adevărat temelia 
lungii transformări a ideii şi experienţei sărbătorii. Şi 
tot atât de semnificativ este faptul că în această trans- 
formare, fiecare nouă fază nu a abolit-o nici nu a 
înlocuit-o pur şi simplu pe cea anterioară, ci a împli- 
nit-o într-un sens și mai profund și mai măreț, până 
când întregul proces a fost împlinit în Hristos însuși. 
Misterul timpului natural, robia iernii şi eliberarea 
adusă de primăvară, a fost împlinit în misterul timpu- 
lui ca istorie — robia Egiptului și eliberarea în Ţara 
făgăduinţei. lar, apoi, misterul timpului istoric a fost 
transfigurat în misterul timpului eshatologic, în 
ințelegerea lui ca paşte — „trecerea“ în bucuria 
supremă a mântuirii şi răscumpărării, ca mişcare către 
împlinirea Împărăției. Şi când Hristos, „Paştile nostru” 
(| Cor. 5, 7), a înfăptuit trecerea Sa la Tatăl, El a 
asumat şi a împlinit toate aceste înţelesuri — întreaga 
mișcare a timpului, în toate dimensiunile lui; şi, în 
„ultima şi marea zi a Rusaliilor”, El a inaugurat timpul 
cel nou, noul „eon“ al Duhului. 

Şi astfel Paștile nu sunt comemorarea unui eveni- 
ment, ci — în fiecare an — plinirea timpului însuși, a tim- 
pului nostru real. Pentru că noi încă trăim în aceleaşi 
trei dimensiuni ale timpului; în lumea naturii, în lumea 
istoriei, în lumea așteptării. Şi în fiecare dintre aces- 
tea, omul se află într-o tainică căutare a bucuriei, 
adică a unui sens și a unei desăvârşiri absolute, a unei 
maxime împliniri, pe care nu o găseşte. Timpul întot- 
deauna ţintește spre o sărbătoare, spre o bucurie, pe 
care, prin sine, nu o poate oferi sau realiza. Aflat atât 

de mult în căutarea sensului, timpul devine însăşi 
forma şi imaginea lipsei de sens. 

Dar în noaptea Paştilor sensul ne este dat. Şi nu ne 
este dat pe calea unei „explicaţii”, sau a „comemorării“, 
ci ca darul bucuriei înseşi, bucuria părtășşiei la timpul 
cel nou al Împărăției. Pentru a trăi această bucurie, ar 
trebui să mergem la o biserică ortodoxă, în noaptea 
de Paşti: să vedem cum procesiunea înconjoară bise- 
rica şi se opreşte, în întuneric, înaintea uşilor închise. 
Apoi uşile sunt deschise, vestindu-se că „Hristos a 
înviat!” Şi slujba învierii începe. Ce este această noap- 
te despre care Sfântul Grigorie de Nyssa spune că a 
devenit mai luminoasă decât ziua şi pe care ortodocşii 
o numesc „noaptea luminată”? S-ar putea descrie dife- 
ritele rituri, s-ar putea analiza textele, ar putea fi men- 
ționate o mulţime de detalii, dar, în ultimă instanţă, 
toate acestea sunt secundare. Singura realitate este 
bucuria, iar această bucurie ne este dată de Sus. 


intraţi toţi întru bucuria Domnului nostru,... 
Bogaţii și săracii împreună bucuraţi-vă..., 
„.„impăităşiţi-vă toţi din bogăţia bunătăţii. 
Să nu plângă nimeni de lipsă, 

Că s-a arătat Împărăţia cea de obşte. 


Şi întreaga slujbă nu este altceva decât un răspuns 
la această bucurie, primirea ei, celebrarea ei, afirma- 
rea realităţii ei. 


Paştile Domnului, Paştile ! 

Că din moarte la viaţă 

Şi de pe pământ la cer, 

Hristos Dumnezeu ne-a trecut pe noi... 

Acum toate s-au umplut de lumină: 

Şi cerul, şi pământul, şi cele de dedesubi. 
Deci să prăznuiască toată făptura Învierea 
lui Hristos, 

Întru care s-a întărit... 


Prăznuim omorârea morţii, 

Sfărâmarea iadului 

Şi începătura altei vieţi, veşnice; 

Şi, săltând, lăudăm pe Pricinuitorul... 

Această aleasă şi sfântă zi, 

Cea dintâi a săptămânii, împărăteasă și doamnă, 
Praznic al praznicelor este, şi sărbătoare 

a sărbătorilor... 


O, Paştile cele mari şi preasfinţite, Hristoase! 
O, Înţelepciunea şi Cuvântul şi Puterea lui 
Dumnezeul! 

Dă-ne nouă să ne împărtășim cu Tine 

mai adevărat 

În ziua cea neînserată a Împărăției Tale. 


Am numit Paștile „sacramentul timpului”. Într-adevăr, 
bucuria dată în acea noapte, lumina care transformă 
noaptea într-o noapte „mai strălucitoare decât ziua” 
trebuie să devină tainica bucurie şi sensul ultim al ori- 
cărui timp, şi astfel să transforme anul într-un „an 
creştin“. După noaptea Paștilor vine dimineaţa, şi apoi 
o altă noapte, şi o nouă zi. Timpul începe din nou, dar 
acum este plin „pe dinăuntru“ de această experienţă 
unică şi cu adevărat „eshatologică” a bucuriei. O rază 
de soare pe zidul întunecat al unei fabrici, zâmbetul 
de pe o faţă omenească, o dimineaţă ploioasă, obo- 

seala fiecărei seri — toate sunt acum raportate la 
această bucurie şi nu numai că ne arată ceva dincolo 
de ele, ci sunt un semn, o marcă, o „prezenţă“ secretă 
a acestei bucurii. 

Timp de cincizeci de zile după Paşti ne este dat să 
trăim în această bucurie pascală, să experiem timpul 
ca sărbătoare. Apoi vine „ultima şi marea” zi a Rusa- 
iilor, şi cu ea reîntoarcerea noastră în timpul real al 
acestei lumi. La Vecernia acestei zile, creştinilor li se 
cere — pentru prima dată de la Paşti — să îngenun- 
cheze. Căci se apropie noaptea, noaptea timpului şi a 
istoriei, a trudei zilnice, a oboselii şi ispitelor, a întregii 
poveri inevitabile a vieţii. Răstimpul Paştilor este la 
sfârşitul său — dar, intrând în noapte, ştim că sfârşitul 
a fost prefăcut într-un început, că întregul timp este 
acum timpul de după Rusalii (şi de aceea numărăm 
toate duminicile de la acest punct până la următoarea 
perioadă a Paştilor). Acesta este timpul în care lucrea- 
ză bucuria Împărăției, „pacea şi bucuria” Duhului 
Sfânt... „Nu vă voi lăsa orfani; voi veni la voi”, a zis 
Hristos...” 

Timpul însuşi este acum măsurat în acest ritm: 
sfârşit-inceput, sfârşit transformat în început, început 
vestind implinirea. Biserica este în timp, şi viaţa ei în 
această lume este o postire, adică o viaţă de trudă, 
jerifire, lepădare de sine şi supusă morţii. Misiunea 
însăşi a Bisericii este de a se face tuturor toate. Dar 
cum ar putea Biserica să-şi împlinească această misi- 
une, cum ar putea ea să fie mântuirea lumii, dacă n-ar 
fi fost mai întâi şi mai presus de toate darul dum- 
nezeiesc al Bucuriei, mireasma Duhului Sfânt, pre- 
zenţa aici, în timp, a sărbătorii Împărăției? 


E di 

După săptămână şi an - ziua: unitatea de timp cea 
mai directă şi imediată. Aici, în realitatea vieţii de zi 
cu zi trebuie să-şi găsească aplicarea teologia tim- 
pului, exprimată în experienţa Duminicii şi a Paştilor. 
Noi ne dăm seama, desigur, că ciclul zilnic al slujbe- 
lor, abandonat demult este puţin probabil să fie resta- 
urat. Totuși, ceea ce trebuie să fie restaurat, sau mai 
degrabă redescoperit, este relaţia Bisericii şi a creşti- 
nului cu timpul zilei, relaţie care a constituit (şi teo- 
retic încă mai este) tema, conţinutul slujbelor zilnice. 
Pentru că ele n-au avut menirea de a fi „pauze de 
rugăciune”, perioade de înviorare duhovnicească şi 
liniște sufletească, ci cu adevărat acte liturgice, adică 
acte săvârşite în numele şi pentru intreaga comuni- 
tate, ca parte esenţială a misiunii răscumpărătoare a 
Bisericii. 

Contrar experienţei noastre seculare în ceea ce 
priveşte timpul, ziua liturgică începe cu Vecernia, 
adică începe seara. Aceasta, desigur, în amintirea tex- 
tului biblic. „Şi a fost seară și a fost dimineaţă: ziua 
întâi” (Fac.l, 5). Dar este mai mult decât o aducere 
aminte. Pentru că, într-adevăr, sfârşitul fiecărei „uni- 
tăţi” a timpului este cel care revelează caracterul şi 
sensul lui, cel care dă timpului realitatea sa. Timpul 
este întotdeauna înaintare, însă doar la sfârşit putem 
discerne direcţia acestei înaintări și putem vedea 
roadele ei. La sfârşit, adică în seara fiecărei zile, 
Dumnezeu vede creaţia Sa ca bună; iar la sfârşitul 
creaţiei, El o dă pe aceasta omului. Şi astfel, la sfaâr- 
şitul zilei începe Biserica liturghia sfințirii timpului. 

Noi venim la biserică, noi care suntem în lume, 
după ce am trăit multe ceasuri, umplute, ca de obicei, 
cu muncă şi odihnă, suferinţă şi bucurie, ură şi dra- 
goste, după o zi în care au murit şi s-au născut oa- 
meni. Pentru unii a fost poate cea mai fericită zi din 
viaţa lor, o zi de care îşi vor aduce aminte mereu. 
Pentru alţii, ea a pus capăt tuturor speranţelor lor, le-a 
distrus chiar sufletul. Și această întreagă zi este acum 
aici — unică, ireversibilă, ireparabilă. A trecut, dar 
rezultatele ei, roadele ei vor da formă zilei următoare, 
pentru că ceea ce am făptuit rămâne pentru totdeauna. 

Dar siujba vecerniei nu începe ca un „epilog“ reli- 
gios la ziua profană, ca o rugăciune adăugată la toate 
celelalte experienţe ale ei. Ea incepe cu începutul, şi 
aceasta înseamnă cu „redescoperirea“, în adorare şi 
mulţumire, a lumii ca şi creaţie a lui Dumnezeu. Bise- 
rica ne duce la acea primă seară — aşa cum a fost — în 
care omul, chemat de Dumnezeu la viaţă, şi-a deschis 
ochii şi a văzut ceea ce Dumnezeu i-a dăruit, în marea 
Sa iubire, a văzut toată frumuseţea, toată slava tem- 
plului în care a fost așezat şi, văzându-le, a adus mul- 
țumire lui Dumnezeu. Şi în această mulţumire el 
devine ceea ce este. 


Binecuvântează, suflete al meu, pe Domnul. 
Doamne Dumnezeul meu, măritu-Te-ai foarte... 
Cât s-au mărit lucrurile Tale, Doamne, toate 
cu înţelepciune le-ai făcut. 

Umplutu-s-a pământul de zidirea Ta... 
Cânta-voi Domnului în viaţa mea, cânta-voi 
Dumnezeului meu cât voi îi (Ps.103). 

Și aşa trebuie să fie. Trebuia să fie cineva în 
această lume — care L-a respins pe Dumnezeu şi, care, 
prin această respingere, prin această blasfemie, a 
devenit haos și întuneric — trebuia să fie cineva care să 
se aşeze în centrul ei şi să o înţeleagă, să o vadă din 
nou ca plină de bogăţiile dumnezeieşti, ca pe o cupă 
plină de viaţă și de bucurie, ca frumuseţe şi inţelep- 
ciune, şi să-l mulţumească lui Dumnezeu pentru ea. 
Acest „cineva“ este Hristos, Noul Adam, care restau- 
rează acea „viaţă euharistică” pe care eu, vechiul 
Adam, am respins-o și am pierdut-o; Cel care mă face 
din nou ceea ce eu sunt și îmi redă lumea. Şi dacă 
Biserica este în [Hristos, actul ei iniţial este intotdea- 
una un act de mulţumire, de readucere a lumii la 
Dumnezeu. Fi 

Prin contrast cu frumuseţea şi minunăţia creaţiei 
însă, descoperim întunericul și eșecul lumii, şi aceas- 
ta este cea de a doua mare temă a Vecerniei. Şi în 
timp ce Psalmul 103 ne arată lumea, aşa cum este ea 
cu adevărat, lumea aşa cum o ştim noi apare — prin 
contrast — ca un coşmar. Pentru că am văzut mai întâi 
frumuseţea lumii, îi putem vedea acum urâţenia, 
putem să ne dăm seama ce am pierdut, să înţelegem 
cum întreaga noastră viaţă (şi nu doar unele „incăl- 
cări”) a devenit păcat și că ne putem pocăi. Luminile 
sunt acum stinse, „uşile împărăteşti” ale altarului sunt 
închise. Slujitorul s-a dezbrăcat de veșmintele sale 
liturgice, închipuindu-l pe omul gol şi în suferinţă care 
plânge în afara Raiului, care, depiin conştient de exilul 
său, de trădarea sa, de întunecarea sa, zice către Dum- 
nezeu: „Din adâncuri am strigat către Tine, Doamne”. 
În faţa slavei creaţiei trebuie să ne simţim cuprinși de 

o imensă tristeţe. Dumnezeu ne-a mai dat o zi, şi noi 
vedem cum tocmai am distrus acest dar al său. Noi nu 
suntem creştini „de treabă”, separați de această lume 
urâtă. Dacă nu ne situăm în poziţia de reprezentanţi ai 
acestei lumi, aşa cum este ea într-adevăr, dacă nu 
purtăm întreaga povară a zilei de azi, atunci „pietatea” 
noastră poate fi evlavioasă, dar ea nu este creştină. 
Ajungem acum la cea de a treia temă a Vecerniei: 
răscumpărarea. În această lume a păcatului şi întune- 
ricului a venit lumina: „Lumină lină a sfintei slave, a 
Tatălui ceresc, Celui fără de moarte, a sfântului, ferici- 
tului, lisuse Hristoase...” Lumea a ajuns la această 
seară pentru că Cel care îi dă lumii înţelesul ei ultim a 
venit; în întunericul acestei lumi, lumina lui Hristos 
revelează din nou adevărata natură a lucrurilor. Lu- 
mea aceasta nu este lumea care a fost înainte de veni- 
rea lui liristos; iar venirea Lui aparține acum lumii. 
Evenimentul hotărâtor al cosmosului s-a petrecut. Şi 
noi Ştim acum că evenimentul venirii lui Hristos tre- 
buie să transforme tot ce are de-a face cu viaţa noas- 
tră. Doar datorită lui Hristos inima noastră s-a bucurat 
de frumuseţea creaţiei, la începutul Vecerniei; doar 
pentru că EI ne-a dat ochi ca „să vedem mâna milos- 
tivă a lui Dumnezeu în toate lucrurile Sale”. Acum, în 
timpul consacrat mulţumirii lui Dumnezeu pentru 
Hristos, începem să înţelegem că orice lucru este 
descoperit în Hristos în adevărata sa minunăţie. În 
strălucirea luminii Sale, lumea nu mai este un loc 
obişnuit. Chiar podeaua pe care stăm este miracolul 
rotirii atomilor în spaţiu. Întunericul păcatului este 
risipit, şi povara lui asumată. Moartea este prădată, 
zdrobită cu moartea lui Hristos. Într-o lume în care tot 

ce pare să fie prezent devine imediat trecut, fiecare 
lucru, în Hristos, se impărtăşeşte de veşnicul prezent 
al lui Dumnezeu. Această seară este timpul real al 
vieţii noastre. Şi astfel ajungem la ultima temă a 
Vecerniei: aceea a sfârșitului. Acesta este vestit de 
cântarea Acum slobozește. Aceste cuvinte le găsim în 
Evanghelie, atribuite bătrânului Simeon, care şi-a 
petrecut întreaga viaţă într-o necontenită aşteptare a 
venirii lui Mesia, pentru că i se vestise de către Duhul 
Sfânt că nu va muri înainte de a-L vedea pe Cel 
făgăduit lui Israel. Atunci când Maria şi losif au adus la 
templu pe Pruncul lisus, pentru a fi închinat lui 
Dumnezeu, el se afla acolo şi L-a primit în braţele sale, 
iar Evanghelia ne relatează cuvintele lui: 


Acum slobozeşte pe robul Tău, Stăpâne, 
după cuvântul Tău în pace. Că văzură 
ochii mei mântuirea Ta, pe care ai gătit-o 
inaintea feţei tuturor popoarelor: lumină 
spre descoperirea neamurilor şi slava 
poporului Tău, Israel. 


O viaţă întreagă a așteptat Simeon și, în sfârşit, i-a 
fost dat Pruncul Hristos: şi el a ţinut în braţele sale 
Viaţa lumii. El a simbolizat întreaga lume în aşteptarea 
şi năzuinţa ei, şi cuvintele sale de mulţumire au deve- 
nit ale noastre. El L-a putut recunoaște pe Domnul 
pentru că-L așteptase; L-a luat în braţele sale pentru 
că este firesc să iei în braţe pe cel pe care-l iubești; şi 
astfel viaţa sa de aşteptare şi-a aflat împlinirea. A 
ajuns să-L vadă pe Cel după care tânjise. Îşi atinsese 
țelul, şi putea să moară impâăcat. 

Pentru el moartea nu era o catastrofă. Era doar 
expresia firească a împlinirii aşteptării sale. Nu însem- 
na că şi-a închis ochii în faţa luminii pe care, în sfârşit, 
o văzuse. Moartea sa era începutul unei vederi mai din 
lăuntru a acestei lumini. În același fel, Vecernia este 
recunoașterea faptului că a sosit seara acestei lumi, 
care ne vesteşte însă ziua cea neînserată. În această 
lume fiecare zi se îndreaptă către noapte; lumea însăși 
se indreaptă câtre noapte. Ea nu poate dura mereu. 
Și totuși Biserica afirmă că o seară nu este doar un 
sfârşit, ci şi un început, după cum orice seară este cu 
adevărat începutul unei alte zile. În Hristos şi prin Hris- 
tos, ea poate deveni inceputul unei noi vieți, a zilei 
neîinserate. lar aceasta, pentru că ochii noştri au văzut 
mântuirea şi o lumină care nu se va sfârşi niciodată. 
Şi de aceea timpul acestei lumi este acum plin de o 
viaţă nouă. Venim înaintea lui Hristos pentru a-i oferi 
timpul nostru, întindem braţele noastre pentru a-L pri- 
mi pe EI, şi Ei umple acest timp de prezenţa Sa, îl vin- 
decă şi îl face — iară şi iară — timpul mântuirii noastre. 


7 


„Și a fost seară şi a fost dimineaţă...” Când ne tre- 
zim, senzaţia iniţială este întotdeauna aceea de noap- 
te, nu de venire la lumină; ne aflăm într-un moment 
de mare slăbiciune, în culmea neajutorării. Este pen- 
tru om ca o primă experiere reală a vieţii în toată 
absurditatea şi însingurarea ei, de care, în general, 
datorită căldurii familiale, este scutit. În fiecare dimi- 
neaţă descoperim în întunericul amorf, inerția vieţii. 

De aceea, prima temă a Utreniei este din nou venirea 
luminii în întuneric. Ea nu începe ca Vecernia, cu crea- 
ţia, ci cu căderea. Şi totuși, chiar în această neajuto- 
rare şi disperare există o aşteptare tainică , o sete şi o 
foame. Şi pe acest fundal, Biserica îşi declară bucuria, 
nu simplu, împotrivindu-se vieţii naturale, ci împli- 
nind-o. Biserica vestește în fiecare dimineaţă că Dum- 
nezeu este Domnul şi Stăpânul nostru şi orânduieşte 
viaţa noastră punându-L în centrul ei. 

În biserică, primele lumini ale Utreniei sunt lumâ- 
nările, ca pregqustare a soarelui. Apoi soarele însuşi 
răsare, risipind întunericul lumii, şi în acest răsărit 
Biserica vede răsăritul adevăratei Lumini a lumii, care 
este Fiul lui Dumnezeu. Noi ştim că Răscumpărătorul 
nostru trăiește şi că, în mijlocul absurdităţii vieţii, El 
ne este din nou descoperit. Cu toate că nenorocirile 
vieţii „ne înconjoară”, totuși în fiecare dimineaţă, oda- 
tă cu răsăritul soarelui, noi vestim venirea mult-aștep- 
tatului Mesia. În ciuda a toate, „aceasta este ziua pe 
care a făcut-o Domnul să ne bucurăm şi să ne veselim 
într-nsa... Binecuvântat este Cel ce vine întru numele 
Domnului”. 

În timp ce lumina crește, slujba referă noua dimi- 
neaţă la timpul cel nou. Aşa cum Vecernia referea 
seara la întreaga experienţă creştină a lumii ca 
„seară”, tot aşa Utrenia referă dimineaţa la experienţa 
creştină a Bisericii, ca „dimineaţă“, ca început. 

Aceste două dimensiuni, complementare şi abso- 
lut esenţiale ale timpului, dau formă vieţii noastre în 
timp şi, dând timpului un nou înţeles, îl transformă în 
timp creștin. Această dublă experienţă trebuie, intr-ade- 
văr, aplicată la tot ceea ce facem. Noi suntem întot- 

deauna intre dimineaţă şi seară, intre Duminică şi 
Duminică, între Paşti şi Paşti, între cele două veniri ale 
lui Hristos. Experierea timpului ca sfârșit acordă o im- 
portanță absolută oricărui lucru făptuit acum, îl face 
hotărâtor, decisiv. Experierea timpului ca inceput um- 
ple întregul nostru timp de bucurie, pentru că îi ada- 
ugă „coeficientul“ de eternitate. „Nu voi muri, ci voi fi 
viu şi faptele Domnului le voi vesti“. Noi muncim în 
lume, iar munca noastră — de fapt orice muncă —, dacă 
este analizată în termenii lumii-în-sine, devine lipsită 
de sens, inutilă, irelevantă. În fiecare oraş din lume, în 
fiecare dimineaţă o mulţime de oameni, curaţi şi spil- 
cuiţi, se îndreaptă în goană spre locul lor de muncă. Și 
in fiecare seară, aceiaşi oameni, de data aceasta obo- 
siți şi murdari, merg în goană în direcţia opusă. Cu 
mult, mult timp în urmă, un înţelept a privit la această 
goană (ale cărei forme se schimbă, dar a cărei lipsă de 
sens rămâne) și a zis: 


Deşertăciunea deșertăciunilor, toate sunt 
deşertăciuni! 

Ce folos are omul din toată truda lui cu care se 
trudeşte sub soare? 

Un neam trece şi altul vine, 

dar pământul rămâne totdeauna! (...) 

Ochiul nu se satură de câte vede şi urechea 

nu se umple de câte aude. 

(...) nu este nimic nou sub soare... (Eccl.l]). 


lar acest lucru rămâne adevărat în lumea căzută. 
Dar noi, creştinii, uităm prea adesea că Dumnezeu a 
răscumpărat lumea. Timp de secole am predicat aces- 
tor oameni grăbiţi: goana voastră zilnică n-are nici un 

sens, totuşi acceptaţi-o, şi veţi fi răsplătiți într-o altă 
lume, cu odihnă veșnică. Dar Dumnezeu ne-a desco- 
perit și ne dăruieşte Viaţa veşnică, şi nu odihna veş- 
nică. Şi Dumnezeu ne-a descoperit această Viaţă veş- 
nică în mijlocul timpului — şi al goanei sale -, ca sens 
şi ţel tainic al său. Şi astfel EI a transformat timpul, şi 
truda noastră de-a lungul lui, în sacrament al lumii ce 
va să fie, în liturghia împlinirii şi înălţării. Dar atunci 
când ajungem la capătul auto-suficienţei lumii, ea 
începe să fie iar pentru noi materia din care sunt plă- 
mădite Tainele ce avem a le săvârşi în Hristos. 

„Nu este nimic nou sub soare”. Şi totuşi fiecare zi, 
fiecare minut răsună acum de biruitoarele cuvinte: 
„lată, Eu le fac pe toate noi... Eu sunt Alfa şi Omega, 
Începutul şi Sfârşitul...” (Apoc. 21, 5-6). 


IV 
DIN APĂ ŞI DIN DUH 

Tot ceea ce am spus despre timp, despre trans- 
formarea şi reînnoirea lui, pur şi simpiu nu are nici un 
sens dacă nu există un om nou, care să săvârşească 
sacramentul timpului. Despre el trebuie să vorbim 
acum, şi despre actul prin care îi sunt date viaţa cea 
nouă și puterea de a o trăi. Nu am început, totuşi, cu 
botezul, care este începutul vieţii creştine, ci cu Euharis- 
tia şi timpul, pentru că este esenţial să se stabilească 
dimensiunile cosmice ale vieţii, date prin botez. Multă 
vreme, interesul teologic și duhovnicesc faţă de botez 
a fost, de fapt, desprins de semnificaţia sa cosmică, 
de totalitatea relaţiei omului cu lumea. Ei a fost expli- 
cat ca eliberare a omului de „păcatul originar”. Însă, 
atât păcatului originar, cât și eliberării de el li s-au dat 
un înţeles extrem de îngust şi de individual. Botezul a 
fost înţeles ca mijlocul prin care se asigură mântuirea 
individuală a sufletului omului. Nu este de mirare că o 
astfel de înţelegere a botezului a dus la o restrângere 
similară a liturghiei baptismale. De la un act ai întregii 
Biserici, cuprinzând întregul cosmos, el a devenit o 
ceremonie privată, săvârșită într-un colţ al bisericii, în 
urma unei „prograrnări personale”, şi în care Biserica 
a fost redusă la „slujitorul tainei”, și cosmosul, la cei 

trei stropi simbolici de apă, consideraţi ca „necesari şi 
suficienţi” pentru „validitatea” sacramentului. Validi- 
tatea botezului a constituit preocuparea de bază - și 
nu deplinătatea, sensul, bucuria aduse de el. Datorită 
obsesiei teologiei baptismale cu privire la termenii 
juridici, şi nu ontologici, întrebarea reală — ce anume 
este sau nu valid? — rămâne adesea fără răspuns. 

Este adevărat că, mai nou, în lumea creştină s-a 
petrecut o lărgire a teologiei botezului, ajungându-se 
la o redescoperire a sensului botezului ca intrare şi inte- 
grare în Biserică, a semnificației lui „eclesiologice”. 
Însă, eclesiologia, dacă nu i se dă adevărata ei per- 
spectivă cosmică („pentru viaţa lumii”), dacă nu este 
înţeleasă ca forma creştină a „cosmologiei“, devine 
eclesiolatrie. Biserica fiind privită ca o „fiinţă în sine”, 
şi nu ca relaţie întru totul nouă a lui Dumnezeu cu 
omul şi cu lumea. Nu eclesiologia este cea care dă 
botezului adevăratul lui sens; ci, mai degrabă, în şi 
prin botez descoperim sensul prim şi fundamental 
al Bisericii. 

Botezul, prin însăşi forma şi elementele sale — apa 
din cristelniţă, uleiul de mirungere - ne raportează în 
mod inevitabil la „materie”, la lume, la cosmos. În 
Biserica primară săvârşirea botezului avea loc în tim- 
pul slujbei solemne a Paştilor și, de fapt, liturghia de 
Paști s-a dezvoltat din „misterul pascal” al botezului. 
Aceasta înseamnă că botezul era conceput ca având o 
semnificaţie legată direct de „noul timp” a cărui cele- 
brare și manifestare erau Paştile. Şi, în sfârşit, botezul 
şi mirungerea erau întotdeauna săvârşite în Euharistie 
- care este un sacrament al înălţării Bisericii spre 
impărăţie, sacrament al „lumii ce va să fie”. 


6 — Pentru viaţa lumii 


.—.. 

Am spus deja că tragedia unei anumite teologii (şi 
pietăţi) a constat în aceea că, în căutarea unor definiţii 
precise, a izolat în mod artificial sfintele taine de litur- 
ghie, în cadrul căreia ele erau săvârșite. Liturghia a 
fost exilată în categoria elementelor secundare, deco- 
rative şi rituale, fără nici o legătură cu „esse” al tainei. 
Procedând astfel, teologia a pierdut mult din adevă- 
rata înţelegere a realităţii sacramentale. Botezul, în 
special, a suferit o pierdere aproape dezastruoasă a 
sensului său. Pentru a-l redobândi, noi trebuie să ne 
reîntoarcem la „leitourgia” Bisericii. 


2 


În trecut, pregătirea pentru botez dura uneori 
chiar trei ani. Acum, însă, pentru că botezul copiilor a 
devenit, de fapt, universal, această pregătire prezintă 
doar un interes istoric. Şi totuşi este important pentru 
noi să ne amintim că o mare parte a vieţii Bisericii a 
fost dedicată pregătirii pentru botez a catehumenilor, 
a celor care credeau deja în Hristos și erau pe calea 
desăvârşirii acestei credinţe în botez. În Biserica Orto- 
doxă, chiar şi astăzi, prima parte a Liturghiei euharis- 
tice este numită „Liturghia catehumenilor”. Perioadele 
liturgice ale Postului Mare şi ale Crăciunului, ciclurile 
Crăciunului şi Bobotezei, structura Săptămânii Patimi- 
lor şi, în fine, „sărbătoarea sărbătorilor” — Slujba Învi- 
erii, au fost, toate, modelate în dezvoltarea lor de pre- 
gătirea pentru botez și de desăvârșirea lui. Ele sem- 
nifică pentru noi, astăzi, în primul rând, faptul că 
intreaga viaţă a Bisericii este, într-un fel, explicarea şi 

manifestarea botezului şi, în al doilea rând, că botezul 
formează conţinutul real, rădăcina „existenţială“ a 
ceea ce se numeşte acum „educaţie religioasă”. Aceas- 
ta din urmă nu este o abstractă „cunoaștere despre 
Dumnezeu”, ci revelarea lucrurilor minunate care s-au 
„petrecut“ şi se petrec cu noi la primirea darului dum- 
nezeiesc al noii vieți. 

Slujba actuală a botezului, așa cum este săvârşită 
în Biserica Ortodoxă, începe cu ceea ce era, în trecut, 
actul final al „catehumenatului”: exorcismele, lepăda- 
rea de Satana şi mărturisirea credinţei. 

Potrivit unor interpreţi moderni ai creştinismului, 
„demonologia” aparţine unei concepţii învechite des- 
pre lume şi nu poate fi luată în serios de către omul 
de azi care „se foloseşte de electricitate”. Nu putem 
purta o dispută cu ei, aici. Ceea ce trebuie insă să afir- 
măwm, ceea ce Biserica a afirmat întotdeauna este fap- 
tul că folosirea electricităţii poate fi „demonică“, cum 
poate fi, de fapt, folosirea oricărui lucru şi chiar a vieţii 
însăşi. Adică, cu alte cuvinte, experienţa răului, pe 
care o numim demonică, nu este doar aceea a unei 
simple absenţe a binelui sau, pe acest temei, a tutu- 
ror felurilor de alienare şi anxietate existenţială. Ci 
este cu adevărat prezența puterii întunecate şi iraţio- 
nale. Ura nu este doar absenţa iubirii. Ea este cu sigu- 
ranţă mai mult decât aceasta, şi noi recunoaștem pre- 
zenţa ei prin povara aproape fizică pe care o simţim în 
noi înşine atunci când urâm. În lumea noastră, în care 
oamenii normali şi civilizaţi „s-au folosit de electrici- 
tate” pentru a extermina şase milioane de ființe ome- 
nești, în această lume, în care aproximativ zece mili- 
oane de oameni se află în lagăre de concentrare pen- 

tru faptul că n-au admis să meargă pe „singura cale 
care duce spre fericirea universală”, în această lume, 
realitatea „demonică“ nu este un simplu mit. Şi ori- 
care ar fi valoarea şi consistenţa expunerii ei în teolo- 
qii şi doctrine, ea este o realitate pe care Biserica o are 
în vedere şi pe care o înfruntă atunci când, în momen- 
tul botezului, prin mâinile preotului, apucă noua fiinţă 
omenească care tocmai a intrat în viaţă şi care, potri- 
vit statisticilor, are toate „şansele“ ca într-o zi să ajun- 
gă într-o instituţie de boli mintale, la închisoare sau, în 
cel mai bun caz, în înnebunitoarea plictiseală a univer- 
salei suburbii. Lumea de la care fiinţa umană şi-a pri- 
mit viaţa și care îi va determina viaţa este o închisoa- 
re. Biserica n-a trebuit să aştepte apariţia lui Kafka şi 
a lui Sartre pentru a afla aceasta. Dar Biserica ştie că 
porţile iadului au fost sfărâmate şi că o altă Putere a 
intrat în lume şi a revendicat-o pentru adevăratul ei 
Stăpân. Şi acea revendicare nu este doar a sufletelor, 
ci a totalităţii vieţii, a lumii întregi. Astfel — la începutul 
botezului — Biserica face această revendicare. Preotul 
„suflă de trei ori în faţa catehumenului” şi, însemnân- 
du-l de trei ori la frunte şi la piept în chipul crucii, 
pune mâna pe capul lui şi zice: 


În numele Tău, Doamne, Dumnezeul adevărului, 
şi al Unuia-Născut Fiului Tău şi al Duhului Tău 
Celui Sfânt, pun mâna mea pe robul Tău acesta, 
care s-a învrednicit a scăpa către Numele Tâu cel 
Sfânt şi a se păzi sub acoperământul aripilor 
Tale. Depărtează de la dânsul înşelăciunea cea 
veche şi-l umple pe el de credinţa cea întru Tine, 

de nădejde și de dragoste, ca să cunoască că Tu 
eşti Unul Dumnezeu... Dă-i lui să umble în toate 
poruncile Tale şi cele plăcute Ţie să păzească; că 
de va face omul acestea, viu va fi printr-însele. 
Veseleşte-l pe el în lucrul mâinilor lui şi în 

tot neamul lui, ca să se mărturisească ie, 
închinându-se şi slăvind Numele Tău cel mare 


şi preainalt. 


Aceasta este semnificaţia exorcismelor: a înfrunta 
răul, a accepta realitatea lui, a-i cunoaşte puterea şi a 
proclama puterea lui Dumnezeu de a-l distruge. Exor- 
cismele anunţă botezul care urmează ca pe o biruinţă. 


Şi, fiind descins şi desculţ şi având mâinile 
ridicate în sus, pe cel ce vine să se boteze, 

il întoarce preotul cu faţa spre apus şi zice: 

„Te lepezi de satana? Şi de toate lucrurile lui? 
Şi de toţi slujitorii lui? Şi de toată slujirea lui 

și de toată trufia lui?” Şi răspunde cel ce vine 
să se boteze, iar de va fi prunc, răspunde naşul, 
şi zice: „Mă lepăd”. 


Primul act al vieţii creştine este o renunțare, o pro- 
vocare. Nimeni nu poate fi al lui Hristos dacă, mai 
întâi, nu a înfruntat răul şi dacă, apoi, nu este gata să 
se lupte cu el. Cât de departe este această înţelegere 
de felul în care, adesea, se propovăduieşte sau, ca să 
folosim un termen mai modern, „se oferă spre vân- 
zare” creștinismul astăzi! Nu este el, oare, de obicei, 
prezentat ca mângâiere, ajutor, eliberare de tensiuni, 
folosire raţională a timpului, a energiei şi a banilor? 
Este de ajuns să citească cineva — chiar şi o singură 

dată — în ziarele de sâmbătă, temele predicilor de 
Duminică, sau articolele religioase, pentru ca să vadă 
cum „religia” este prezentată în mod invariabil ca 
scăpare de ceva — de teamă, de frustrare, de nelinişte 
-, dar niciodată ca mântuire a omului şi a lumii. Cum 
putem atunci vorbi de „luptă“, când cadrul însuşi al 
bisericilor noastre, prin definiţie, transmite ideea de 
blândeţe, confort, pace? Cum poate Biserica folosi din 
nou limbajul specific armatei care i-a fost propriu în 
primele sale zile, când încă gândea despre sine ca 
militia Christi? Cum s-ar putea introduce ideea de 
„luptă“ în buletinul săptămânal al unei parohii din sub- 
urbie, printre anunţurile a tot felul de şedinţe de con- 
siliere, vânzări de prăjituri în beneficiul săracilor și 
întruniri ale „tinerilor adulţi”. 

Şi totuși lupta este, cu adevărat, condiţia necesară 
a următorului pas, decisiv. 

„Te impreunezi cu [Hristos 7?” il întreabă pe catehu- 
men preotul atunci când îl întoarce — convertește — 
spre răsărit. 

Apoi urmează mărturisirea credinţei, mărturisirea 
de către catehumen a credinţei Bisericii, a acceptării 
de câtre el a acestei credinţe și a supunerii faţă de ea. 
Şi, din nou, este greu să-l convingi pe creștinul mo- 
dern că, pentru a fi viaţa lumii, Biserica nu trebuie să 
„Zâmbească” lumii, punând panoul cu „Bine aţi venit” 
pe locaşurile sale și adaptându-şi limbajul la cel al 
celui mai recent best seller. Începutul vieţii creştine — 
al vieţii în Biserică — este smerenia, ascultarea şi buna 
rânduială. Ultimul act al pregătirii pentru botez este, 
deci, această poruncă: 

„Să te închini Lui”. Şi catehumenul răspunde, 
„Mă închin Tatălui şi Fiului și Sfântului Duh”. 


3 


Botezul propriu-zis începe cu binecuvântarea apei. 
Pentru a înţelege însă semnificaţia apei, aici, trebuie 
să încetăm să gândim despre ea ca despre o „materie“ 
izolată a tainei. Sau, mai degrabă, trebuie să ne dăm 
seama că apa este „materia” tainei pentru că ea repre- 
zintă întreaga materie, care, în botez, este semnul şi 
prezenţa lumii însăși. În concepţia biblică „mitologică” 
despre lume - care, întâmplător, este mai plină de 
sens şi mai consecventă din punct de vedere filosofic 
decât cea oferită de către unii reprezentanţi ai curen- 
tului demitologizării -, apa este prima materia, ele- 
mentul de bază al lumii. Ea este simbolul natural al 
vieţii, pentru că nu există viaţă fără apă, dar este, de 
asemenea, simbolul distrugerii şi al morţii şi, în final, 
este simbolul purificării, pentru că nu există curăţie 
fără ea. În Cartea Facerii crearea vieţii este prezen- 
tată ca ivire a uscatului din apă — ca biruinţă a Duhu- 
lui lui Dumnezeu asupra apelor - haosul nonexis- 
tenţei. Într-un fel, deci, creaţia este o transformare 
a apei în viaţă. 

Important pentru noi este faptul că apa botezului 
reprezintă materia cosmosului, lumea ca viaţă a omu- 
lui. Şi binecuvântarea ei la începutul slujbei botezului 
dobândeşte astfel o semnificaţie cu adevărat cosmică 
şi răscumpărătoare. Dumnezeu a creat lumea şi a 
binecuvântat-o și a dat-o omului ca hrana şi viaţa sa, 

ca mijloc de comuniune cu El. Binecuvântarea apei 
semnifică răscumpărarea materiei sau reintoarcerea 
la acest sens iniţial şi esenţial. Acceptând botezul lui 
Joan, Hristos a sfinţit apa - a făcut-o apă curăţitoare 
spre împăcarea cu Dumnezeu. Atunci, la ieşirea lui 
Hristos din apă, a avut loc Epifania — noua și răscum- 
părătoarea arătare a lui Dumnezeu, şi Duhul lui Dum- 
nezeu, Care la începutul creaţiei „se purta pe deasu- 
pra apelor”, a făcut din nou apa — adică lumea — ceea 
ce fusese la început. 

A binecuvânta, după cum ştim, înseamnă a aduce 
mulţumire. În şi prin mulţumire, omul recunoaşte 
natura adevărată a lucrurilor pe care le primeşte de la 
Dumnezeu, şi astfel le face să fie ceea ce sunt cu 
adevărat. Noi binecuvântăm şi sfinţim lucrurile atunci 
când 1 le oferim lui Dumnezeu într-o mişcare euharis- 
tică a întregii noastre fiinţe. Şi stând înaintea apei — 
inaintea cosmosului, materia dată nouă de Dumnezeu 
—, această mişcare euharistică atotcuprinzătoare cons- 
tituie adevăratul început al liturghiei baptismale. 


Mare eşti Doamne, şi minunate sunt lucrurile 
Tale, și nici un cuvânt nu este de ajuns spre 
lauda minunilor Tale. Că Tu de bunăvoie toate 
aducându-le dintru neființă întru fiinţă, cu puterea 
Ta ţii făptura şi cu purtarea Ta de grijă chiverni- 
seşti lumea... 

De Tine se cutremură toate puterile îngerești. 

Pe Tine Te laudă soarele. Pe Tine Te slăveşte luna. 
Ţie se pleacă stelele. Pe Tine Te ascultă lumina. 
De Tine se ingrozesc adâncurile... 

Că Tu... ai venit şi ne-ai mântuit pe noi! 

Mărturisim harul Tău, vestim mila Ta, 
Nu tăinuim facerea Ta de bine. 


incă o dată lumea este proclamată ca fiind ceea ce 
Hristos ne-a descoperit că este şi ceea ce EI a făcut-o 
să fie — darul lui Dumnezeu pentru om, mijloc de 
comuniune al omului cu Dumnezeu. Această apă ne 
este arătată ca „harul răscumpărării“, dezlegare de 
păcat, leac al neputinţelor. „Că am chemat, Doamne, 
numele Tău cel minunat, slăvit și înfricoșător pentru 
cei potrivnici”. 

În această apă îl botezăm acum -— adică îl afundăm 
— pe om şi acest botez este pentru el botez „în Hristos” 
(Rom.6, 3). Pentru că credinţa în Hristos care l-a adus 
pe acest om la botez este tocmai certitudinea că Hris- 
tos este singurul „conţinut” adevărat — însemnând 
existenţă şi scop -— a tot ce există, deplinătatea Celui 
care umple toate lucrurile. În credinţă, întreaga lume 
devine sacramentul prezenţei Sale, calea vieţii în EI. 
lar apa, imagine şi prezenţă a lumii, este cu adevărat 
Imagine şi prezenţă a lui Hristos. 

Dar „nu ştiţi că toţi câţi în Hristos lisus ne-am bote- 
zat, întru moartea Lui ne-am botezat?” (Rom.6, 3). 
Botezul — darul „înnoirii vieţii” — este, iată, vestit ca 
„asemănarea morţii”. De ce? Pentru că viaţa cea nouă 
pe care [Hristos o dă celor care cred în EI, a străiucit 
din mormânt. Această lume L-a respins pe Hristos, a 
refuzat să vadă în El propria ei viaţă și împlinire. Şi 
pentru că nu există viaţă pentru ea decât în Hristos, 
respingând şi omorând pe Hristos, lumea s-a condam- 
nat pe sine însăşi la moarte. Ultima ei realitate este 
moartea, şi nici una dintre eshatologiile seculare, în 

care oamenii îşi pun încă nădejdea, nu rezistă în faţa 
afirmației simple a lui Tolstoi: „După o viaţă stupidă, 
va urma o moarte stupidă”. Dar creştinul este cel care 
știe că adevarata realitate a lumii — a acestei lumi, a 
acestei vieţi a noastre - nu a unei misterioase „alte” 
lumi - este în Hristos; creştinul știe, mai degrabă, că 
Hristos este această realitate. În auto-suficienţa ei, 
lumea şi tot ce există în ea nu au nici un sens. Şi atât 
timp cât trăim după tiparul acestei lumi, cu alte 
cuvinte, atât timp cât facem din viaţa noastră un ţel în 
sine, nu rămâne nici un sens şi nici un ţel, pentru că 
moartea le risipește. Numai când renunţăm în mod 
liber, total şi necondiţionat, la independenţa vieţii 
noastre, numai atunci când punem întregul ei sens în 
Hristos, ne este dată „innoirea vieţii” — care înseamnă 
o nouă dobândire a lumii. Atunci lumea devine cu 
adevărat sacramentul prezenţei lui Hristos, creştere a 
Împărăției şi dobândirea vieţii veşnice. Pentru că 
Hristos, „înviat din morţi, nu mai moare. Moartea nu 
mai are stăpânire asupra Lui”. Botezul este, astfel, 
moartea egoismului şi auto-suficienţei noastre; şi este 
„asemănarea morţii lui Hristos”, pentru că moartea lui 
Hristos a fost tocmai o astfel de predare necondi- 
ționată. Şi precum Hristos cu moartea Sa „pe moarte 
a călcat”, revelând semnificaţia ultimă şi tăria vieţii, 
tot aşa, moartea noastră în El, ne uneşte cu „noua 
viaţă în Dumnezeu”. 

Semnificaţia acestei „înnoiri a vieţii” apare eviden- 
tă atunci când cel nou botezat este îmbrăcat, imediat 
după botez, într-o haină albă. Aceasta este îmbrăcă- 
mintea unui rege. Omul este din nou rege al creaţiei. 

Lumea este din nou viaţa sa, și nu moartea sa, pentru 
că, acum, el ştie cum s-o folosească. El este restaurat 
întru bucuria și puterea adevăratei naturi umane. 


4 


În Biserica Ortodoxă, ceea ce se numeşte astăzi a 
doua taină de iniţiere — mirungerea (sau întărirea, 
pecetluirea botezului) - a făcut dintotdeauna parte 
integrală din liturghia baptismală. Pentru că ea nu 
este atât o altă taină, cât desăvârşire a botezului, 
„intărirea” lui de către Duhul Sfânt. Ea se distinge de 
potez tot atât cât viaţa se distinge de naştere. Duhul 
Sfânt întărește _întreaga viaţă a Bisericii, pentru că EI 
este această viaţă, manifestarea Bisericii ca „lumea ce 
va să fie”, ca bucurie şi pace a Împărăției. Ca insti- 
tuție, învăţătură, ritual, Biserica nu este, cu adevărat, 
doar în această lume; ea este şi a acestei lumi, O 
„parte“ a ei. Şi tocmai Duhul Sfânt, a Cărui venire este 
inaugurarea, manifestarea celor din urmă, a „lucrurilor 
de pe urmă”, este cel care transformă Biserica în 
„taină” a Împărăției, care face viaţa ei să fie prezenţă, 
în această lume, a lumii ce va să fie. 

Mirungerea este astfel Cincizecime a creștinului, 
intrarea sa în noua viaţă în Duhul Sfânt, care este 
adevărata viaţă a Bisericii. Este „hirotonirea” sa ca om 
adevărat şi deplin, pentru că a fi pe deplin om înseam- 
nă tocmai a aparţine Împărăției lui Dumnezeu. Şi, din 
nou, nu doar sufletul său -— viaţa sa „spirituală“ sau 
„religioasă“ — este astfel întărit, ci fiinţa sa omenească 
in întregime. Trupul său întreg este miruit, pecetluit, 

sfinţit, dedicat noii vieţi. „Pecetea darului Duhului 
Sfânt”, zice preotul în timp ce-l miruieşte pe cel nou 
botezat „la frunte, la ochi, la nări, la gură, la amân- 
două urechile, pe piept, pe spate, la mâini și la 
picioare”. Omul întreg este făcut acum templu al lui 
Dumnezeu, şi întreaga sa viaţă este de acum înainte o 
liturghie. Aici, la acest moment, opoziţia pseudocreş- 
tină între „spiritual” şi „material”, „sacru” şi „profan“, 
„religios” şi „secular” este denunţată, abolită, vădită 
ca minciună monstruoasă despre Dumnezeu, om şi 
lume. Singurul templu adevărat al lui Dumnezeu este 
omul, şi prin om, lumea. Fiecare gram de materie 
aparţine lui Dumnezeu şi în Dumnezeu trebuie să-şi 
găsească împlinirea. Fiecare moment al timpului este 
timp al lui Dumnezeu şi trebuie să se desăvârşească 
în veşnicia lui Dumnezeu. Nimic nu este „neutru“. 
Pentru că Duhul Sfânt, ca o rază de lumină, ca un zâm- 
bet de bucurie, a „atins“ toate lucrurile, timpul întreg 
— revelându-le pe toate ca pietre preţioase ale unui 
templu preţios. 

A fi cu adevărat om înseamnă a fi pe deplin tu 
însuți. Mirungerea este ungerea omului întru „perso- 
nalitatea” sa proprie, unică. Ea este, folosind aceeaşi 
imagine, hirotonire a sa spre a fi el însuşi, spre a 
deveni ceea ce Dumnezeu ar vrea ca el să fie; să devin 
ceea ce EI a iubit în mine din eternitate. Este darul 
vocației. Dacă Biserica este cu adevărat „innoirea 
vieţii” — lumea şi natura restaurate în Hristos — ea nu 
este, ori, mai degrabă, nu ar trebui să fie o instituţie 
pur religioasă, în care a fi „evlavios”, a îi un membru 
al ei „cu o bună reputaţie” înseamnă a-ţi lăsa propria 
personalitate la intrare - la „vestiar“, şi a o înlocui cu 

o personalitate impersonală, neutră, de tipul „bun 
creştin“. Evlavia, de fapt, poate fi un lucru foarte peri- 
culos, o reală opoziţie faţă de Duhul Sfânt, care este 
Dătătorul de Viaţă - de bucurie, mişcare și creativi- 
tate, şi nu de „conştiinţă curată”, care se uită la toate 
cu suspiciune, teamă și indignare morală. 

Mirungerea este deschiderea omului spre deplină- 
tatea creaţiei divine, către adevărata universalitate a 
vieţii. Este „vântul“, ruah-ul lui Dumnezeu intrând în 
viaţa noastră, cuprinzând-o cu foc și cu dragoste, 
făcându-ne permeabili pentru lucrarea dumnezeiască, 
umplând totul de bucurie şi de speranţă... 


5) 


Am menţionat deja faptul că în trecut botezul avea 
loc la Paşti — ca parte a marii serbări pascale. Împlini- 
rea lui firească era astfel, desigur, venirea celor nou 
botezați la Euharistia Bisericii, taina participării noas- 
tre la Pascha Împărăției. Căci botezul deschide porţile 
Împărăției, şi Duhul Sfânt ne duce la bucuria și pacea 
ei, adică la împlinirea euharistică. Chiar şi astăzi bote- 
zul şi mirungerea sunt urmate imediat de o proce- 
siune — care acum ia forma înconjurării cristelniţei. 
Iniţial însă, era o procesiune către uşile bisericii, pro- 
cesiunea intrării în biserică. Este semnificativ faptul că 
la liturghia pascală, în loc de „Sfinte Dumnezeule.:..” 
se cântă „Câţi în Hristos v-aţi botezat, în Hristos v-aţi şi 
îmbrăcat, Aliluia!”, aceeaşi cântare care se cântă atunci 
când „neofitul” este condus în procesiunea baptis- 
mală. Botezul, Cincizecimea baptismală este cea care 

creează Biserica ca procesiune, ca intrare, ca înălţare 
la Paștile cele veşnice ale Domnului. 

Apoi, timp de opt zile — imagine a deplinătăţii tim- 
pului — nou botezaţii erau duşi în biserică, şi fiecare 
din acele zile era sărbătorită ca Paşte. În cea de a opta 
zi, avea loc ritualul spălării sfântului mir, tunderea 
părului şi întoarcerea în lume. De la deplinătatea tim- 
pului şi a bucuriei, la timpul lumii, ca martori şi pur- 
tători ai acelei bucurii - acesta este sensul acestor 
ritualuri, identic cu sensul cuvintelor de la sfârşitul 
liturghiei: „Cu pace să ieşim”. Semnele vizibile ale 
tainei sunt spălate — „simbolul“ va trebui să devină 
realitate, viaţa însăşi va fi de acum semnul tainei, 
implinirea darului. lar tunderea părului - ultimul act al 
liturghiei baptismale — este semn că viaţa care începe 
acum este o viaţă de oirandă şi jertfă, viaţa transfor- 
mată pururea în liturghie — lucrarea lui Hristos. 


6 


Doar în lumina botezului putem înţelege carac- 
terul sacramental pe care Biserica Ortodoxă îl conferă 
pocăinţței. În devierea ei juridică, teologia sacramen- 
tală a explicat această taină în termenii unei puteri pur 
„juridice“ de a ierta păcatele, putere „delegată” de 
Hristos, preotului. Însă această explicaţie nu are nimic 
de-a face cu semnificaţia originară a pocăinţei în Bise- 
rică şi cu natura ei sacramentală. Sacramentul iertării 
păcatelor este botez nu pentru că operează o înlătu- 
rare juridică a vinei, ci pentru că este botez în lisus 

Hristos, Cel care este lertarea însăşi. Păcatul păcatelor 
-— adevăratul „păcat originar” — nu este încălcarea regu- 
lilor, ci în primul rând devierea iubirii omului şi în- 
străinarea lui de Dumnezeu. Faptul că omul preferă 
altceva — lumea, pe sine — în locul lui Dumnezeu, aces- 


ta este sinqurul păcat real şi, în el, toate păcatele 
devin fireşti, inevitabile. Acest păcat nimiceşte 
adevărata viaţă a omului. El deviază cursul vieţii de la 
adevăratul ei sens, de la adevărata ei direcţie. lar în 
Hristos acest păcat este iertat nu în sensul că acum 
Dumnezeu l-a „uitat“ şi nu-l mai ia în seamă, ci pentru 
că în Hristos omul s-a întors la Dumnezeu, şi s-a întors 
pentru că pe El Îl iubeşte și a descoperit că EI este sin- 
qurul cu adevărat vrednic să-l dăruim iubirea şi viaţa 
noastră. lar Dumnezeu l-a acceptat pe om şi — în 
Hristos — l-a împăcat cu Sine. Pocăinţa este, astfel, 
reîntoarcerea dragostei noastre, a vieţii noastre la 
Dumnezeu, iar această reîntoarcere este posibilă în 
Hristos pentru că El ne descoperă adevărata viaţă şi 
ne face conştienţi de exilul şi condamnarea noastră. A 
crede în Hristos înseamnă a ne pocăi — a schimba radi- 
cal însăşi „mintea” vieţii noastre, a o vedea pe aceas- 
ta ca păcat şi ca moarte. lar a crede în EI înseamnă a 
accepta descoperirea plină de bucurie că în El ne-au 
fost date iertarea şi împăcarea. În botez, atât pocă- 
inţa, cât şi iertarea îşi găsesc împlinirea lor. În botez, 
omul voiește să moară ca om păcătos, şi i se face 


parte de această moarte; și tot în botez omul voiește: 


innoirea vieţii ca iertare, şi aceasta i se dăruieşte. 

Şi totuşi păcatul este încă în noi, şi noi mereu 
cădem din viaţa cea nouă pe care am primit-o. Lupta 
noului Adam împotriva vechiului Adam este lungă şi 

dureroasă şi ce naivă simplificare este a crede, aşa 
cum fac unii, că „mântuirea” pe care ei o experiază în 
„redeşteptări religioase” şi în aşa-numitele „hotărâri 
pentru Hristos” — şi care au ca rezultate o îndreptare 
morală, cumpătarea şi o caldă filantropie — este acea 
mântuire totală, este ceea ce Dumnezeu a voit atunci 
când L-a dat pe Fiul Său pentru viaţa lumii. Cu ade- 
vărat singura mare tristeţe este că „nu suntem sfinţi”. 
Și cât de des acești creștini „morali” nu simt niciodată, 
nu experiază niciodată această tristeţe, pentru că pro- 
pria lor „experienţă a mântuirii”, sentimentul „de a fi 
mântuiţi”“ îi umple de auto-mulţumire; și cine a fost 
„mulţumit” şi-a primit deja răsplata, şi nu poate înseta 
şi flămânzi după acea transformare şi transfiqurare 
totală a vieţii, singura care ne poate face „sfinţi“. 
Botezul este iertare a păcatelor, şi nu înlăturarea 
lor. El aduce sabia lui Hristos în viaţa noastră şi o 
transformă în conflict, într-o adevărată luptă, durere 
de neocolit și suferinţă a creşterii noastre. Într-adevăr, 
după botez şi datorită lui, realitatea păcatului poate fi 
recunoscută în toată tristeţea ei, și adevărata pocăință 
devine posibilă. Prin urmare, întreaga Biserică este în 
acelaşi timp darul iertării, bucuria „lumii ce va să fie” 
şi, de asemenea, în mod inevitabil o permanentă 
pocăință. Praznicul este imposibil fără post, şi postul 
este tocmai pocăință și întoarcere, experienţa mântui- 
toare a _ tristeţii şi exilului. Biserica este darul 
Împărăției — şi tocmai acest dar este cel care face evi- 
dentă absenţa noastră din Îimpărăţie, înstrăinarea 
noastră de Dumnezeu. Pocăinţa esie cea care ne rea- 
duce iară şi iară la bucuria ospăţului pascal, dar 

această bucurie ne descoperă păcătoşenia noastră şi 
ne aduce la judecată. 

Taina pocâinţei nu este, deci, o „putere“ sacră şi 
juridică dată de Dumnezeu oamenilor. Este puterea 
botezului care se trăieşte în Biserică. Fa îşi primeşte 
caracterul său sacramental de la botez. În Hristos toate 
păcatele sunt iertate o dată pentru totdeauna pentru 
că El Însuși este iertarea păcatelor, și nu este nevoie 
de nici o „nouă” dezlegare de păcate. Însă, într-adevăr, 
pentru noi, cei care în mod constant îl părăsim pe 
Hristos şi ne excomunicăm pe noi înşine din viaţa Lui, 
este o necesitate să ne reîntoarcem la EI ca să primim, 
iară și iară, darul care în El a fost dat o dată pentru tot- 
deauna. lar dezlegarea de păcate este semnul că 
această întoarcere a avut loc şi a fost împlinită. După 
cum fiecare Euharistie nu este o „repetare” a Cinei lui 
Hristos, ci înălţarea noastră, primirea noastră la ace- 
laşi şi veşnic ospăț, la fel, taina pocăinţei nu este o 
repetare a botezului, ci întoarcerea noastră la „inno- 
irea vieţii“, pe care Dumnezeu ne-a dăruit-o o dată 
pentru totdeauna. 


7 — Pentru viaţa lumii 


DI ap e 


sa At ——. 


V 
TAINA IUBIRII 


„Taina aceasta mare este; 
iar eu zic în [Hristos și in Biserică” (Ef. 5, 32) 


l 


În Biserica Ortodoxă, căsătoria este un sacrament. 
S-ar putea pune întrebarea de ce dintre multele „stări“ 
ale vieţii umane, din marea varietatea a vocaţiilor 
omului, doar această „stare” a fost aleasă şi înţeleasă 
ca sacrament? Într-adevăr, dacă ea este doar o apro- 
bare divină a căsătoriei, acordarea de ajutor duhov- 
nicesc cuplului căsătorit, binecuvântare pentru naşte- 
rea de prunci -, atunci toate acestea nu o fac radical 
diferită de orice alt act pentru care avem nevoie de 
ajutor, povăţuire, aprobare şi binecuvântare. Pentru 
că un „sacrament”, așa cum am văzut, presupune în 
mod necesar ideea de transformare, se referă la eve- 
nimentul fundamental al morţii şi învierii lui Hristos şi 
este întotdeauna un sacrament al Împărăției. Într-un 
fel, desigur, întreaga viaţă a Bisericii poate fi numită 
sacramentală, întrucât ea este întotdeauna manifes- 
tarea în timp a „noului timp”. Totuşi, într-un mod mai 
precis, Biserica numeşte sacramente acele acte deci- 
sive ale vieţii ei, prin care acest har transformator este 
confirmat ca fiind dat, în care Biserica, printr-un act 

liturgic, se identifică cu acel Dar şi devine forma însăşi 
a acelui Dar... Dar cum se raportează căsătoria la 
Împărăţia ce va să fie? Cum se raportează ea la crucea 
şi la învierea lui Hristos? Cu alte cuvinte, ce o face 
sacrament? 

Chiar şi a pune aceste întrebări pare imposibil în 
cadrul întregii abordări „moderne” a căsătoriei, abor- 
dare în care se include, destul de des, şi abordarea 
„creştină“. Cu nenumăratele „manuale de fericire mari- 
tală”, cu tendinţa alarmantă de a face din preot un 
specialist în sexologie clinică, cu toate aceste definiţii 
comode ale familiei creştine, care aprobă o viaţă sexu- 
ală moderată (care poate oferi o „experienţă îmbogă- 
țitoare”), accentuând responsabilitatea, necesitatea 
economiilor şi şcoala duminicală —, toate acestea nu 
lasă, într-adevăr, nici un loc pentru sacrament. Noi nici 
măcar nu ne dăm seama că starea de căsătorie este, 
ca toate ale lumii, o stare decăzută şi deformată şi că 
ea nu are nevoie să fie, simplu, binecuvântată şi „solem- 
nizată”, eventual după o repetiţie și cu ajutorul foto- 
grafului, ci ea trebuie restaurată. Mai mult, această 
restaurare este în Hristos, şi aceasta înseamnă în 
viaţa, moartea, învierea şi înălţarea Sa la cer, în inau- 
qurarea în duhul Rusaliilor a „noului eon”, în Biserică, 


ca sacrament al tuturor acestora. Inutil să mai 
adăugăm că această restaurare transcede total ideea 
de „familie creștină” şi dă căsătoriei dimensiuni cos- 
mice şi universale. 

Tocmai aici se află întreaga problemă. Atâta vreme 
cât privim căsătoria ca ceva care priveşte pe cei căsă- 
toriţi, ca ceva care li se întâmplă lor, și nu întregii 
Biserici şi, prin urmare, lumii înseşi, nu vom percepe 

niciodată înţelesul cu adevărat sacramental al 
căsătoriei: marea taină la care se referă Sfântul Pavel 
când spune: „iar eu zic în Hristos şi în Biserică”. Noi 
trebuie să înţelegem că adevărata temă, adevăratul 
„conţinut” şi obiectul acestui sacrament nu este 
„familia“, ci dragostea. Familia ca atare, familia în sine 
poate fi o distorsiune demonică a dragostei — şi există 
cuvinte aspre despre aceasta în Evanghelie: „Şi duş- 
manii omului (vor fi) casnicii lui” (Mt.10, 36). În acest 
sens profund, sacramentul nunţii cuprinde mai mult 
decât familia. El este sacramentul iubirii dumneze- 
ieşti, ca taină atotcuprinzătoare a fiinţei înseși şi din 
această pricină el priveşte întreaga Biserică şi — prin 
Biserică — întreaga lume. 


2 


Poate că punctul de vedere ortodox asupra acestei 
sfinte taine va fi mai bine înţeles dacă începem nu cu 
căsătoria ca atare și nu cu o abstractă „teologie a dra- 
gostei”, ci cu cea care întotdeauna a stat în centrul 
vieţii Bisericii, ca expresia cea mai pură a dragostei 
umane şi a răspunsului dat lui Dumnezeu — Maria, 
Maica lui lisus. Este semnificativ faptul că, în vreme ce 
în Apus Maria este în primul rând Fecioara, o fiinţă 
aproape cu totul diferită de noi, în puritatea ei abso- 
lută și celestă, liberă de orice pângărire trupească, în 
Răsărit ea este întotdeauna arătată şi cinstită ca 
Theotokos, Maica lui Dumnezeu şi, de fapt, toate 
icoanele o înfăţişează cu Pruncul în braţe. Cu alte 
cuvinte, există două accente în mariologie care, deşi 

nu se exclud în mod necesar una pe alta, duc la doua 
concepţii diferite despre locul Sfintei Fecioare Maria în 
Biserică. Şi nu trebuie să trecem cu vederea deose- 
birea dintre ele, dacă dorim să înţelegem felul în care 
dintotdeauna Biserica Ortodoxă a venerat-o pe Sfânta 
Fecioară. Sperăm să arătăm că acesta nu este atât „un 
cult specific al Maicii Domnului”, cât o lumină, o 
bucurie, proprie întregii vieţi a Bisericii. De ea, spune 

o cântare ortodoxă, „se bucură toată făptura”. | 

Dar la ce se referă această bucurie? De ce spune 
ea: „mă vor ferici toate neamurile”? Pentru că în 
marea ei dragoste şi supunere, în credinţa și smerenia 
ei, ea a primit să fie ceea ce din veşnicie întreaga zidi- 
re fusese destinată să fie şi pentru care fusese creată: 
templu al Duhului Sfânt, umanitate a lui Dumnezeu. 
Ea s-a învoit să-și dea trupul și sângele — adică îintrea- 
ga ei viaţă — spre a fi trupul şi sângele Fiului lui Dum- 
nezeu, spre a fi maică a lumii în sensul cel mai deplin 
şi mai profund al acestui cuvânt dându-și viaţa Celui- 
lalt şi împlinindu-și viaţa în El. Ea a acceptat singura 
natură adevărată a fiecărei creaturi şi a întregii creaţii: 
a da sens și, prin urmare, implinire vieţii sale în 
Dumnezeu. 

Acceptând această natură, ea a împlinit femini- 
tatea creaţiei. Acest cuvânt va părea curios multora. În 
vremea noastiă, Biserica, urmând curentul modern 
care conduce spre „egalitatea sexelor”, folosește doar 
o parte din revelaţia creștină despre bărbat şi femeie, 
cea care afirmă că în Hristos nu mai este „parte bărbă- 
tească şi parte femeiască” (Gal.3, 28). Cealaltă parte 
este atribuită unei concepţii învechite despre lume. 
De fapt însă, toate încercările noastre de a găsi „locul 

2 


femeii” în societate (sau în Biserică) mai curând o mic- 
şorează, decât s-o înalțe, pentru că ele foarte adesea 
presupun o negare a vocației ei specifice ca femeie. 

Totuşi, nu este semnificativ faptul că relaţia dintre 
Dumnezeu şi lume, dintre Dumnezeu şi Israel, poporul 
Său ales, şi în cele din urmă dintre Dumnezeu şi cos- 
mosul restaurat în Biserică este exprimată în Biblie în 
termenii unirii şi dragostei conjugale? Aceasta este o 
dublă analogie. Pe de o parte, noi înţelegem dragostea 
lui Dumnezeu pentru lume şi dragostea lui Hristos 
pentru Biserică pentru că avem experienţa dragostei 
conjugale, dar, pe de altă parte, dragostea conjugală 
işi are rădăcinile, profunzimea şi împlinirea reală în 
marea taină a lui Hristos şi a Bisericii Sale: „iar eu zic 
în Hristos şi în Biserică”. Biserica este Mireasa lui Hris- 
tos „...pentru că v-am logodit unui singur bărbat, ca să 
vă înfăţişez lui Hristos fecioară neprihănită” (II Cor.11, 
2). Aceasta înseamnă că lumea — care își găseşte res- 
taurarea şi implinirea în Biserică — este mireasa lui 
Dumnezeu şi că prin păcat această relaţie fundamen- 
tală a fost ruptă, deformată. În Maria — Femeia, Fecioa- 
ra, Maica — în răspunsul ei dat lui Dumnezeu, Biserica 
işi are începutul ei viu şi personal. 

Acest răspuns este supunere totală în dragoste; nu 
supunere și dragoste, ci deplinătatea uneia ca totali- 
tate a celeilalte. Supunerea, luată în sine, nu este o 
„virtute“; ea este o supunere oarbă, şi nu există lumi- 
nă în orbire. Doar dragostea pentru Dumnezeu, Cel 
căruia îi închinăm în chip desăvârşit toată iubirea 
noastră, salvează supunerea de orbire şi o face accep- 
tare bucuroasă a singurului vrednic să fie acceptat. 
Însă dragostea fără supunere faţă de Dumnezeu este 

„pofta trupului și pofta ochilor şi trufia vieţii” (1 loan 
2,16), este dragostea pe care o pretinde Don Juan, 
care, în cele din urmă, îl distruge. Doar supunerea faţă 
de Dumnezeu, singurul Domn al Creaţiei, îi dă iubirii 
adevărata ei direcţie, o face pe deplin dragoste. 
Adevărata supunere este astfel dragoste adevărată 
faţă de Dumnezeu, adevăratul răspuns al Creaţiei dat 
Creatorului ei. Umanitatea este pe deplin umanitate 
atunci când ea este acest răspuns dat lui Dumnezeu, 
atunci când ea devine elan de totală dăruire de sine şi 
supunere faţă de El. Însă în lumea „naturală”, purtă- 
toarea acestei iubiri, pline de supuşenie, a acestei 
iubiri ca răspuns, este femeia. Bărbatul cheamă, feme- 
ia răspunde. Această accepiare nu este pasivitate, 
supunere oarbă, întrucât ea este dragoste, şi dra- 
qostea este întotdeauna activă. Ea dă viaţă chemării 
bărbatului, o împlinește ca viaţă, dar devine pe deplin 
dragoste şi pe deplin viaţă doar atunci când este pe 
deplin acceptare şi răspuns. De aceea intreaga 
creaţie, întreaga Biserică — şi nu doar femeile — găsesc 
expresia răspunsului şi supunerii lor faţă de Dumezeu 
în Preasfânta Fecioară Maria, ca întruchipare feme- 
iască şi se bucură în ea. Ea ne reprezintă pe noi toţi, 
pentru că numai atunci acceptăm şi răspundem cu 
dragoste şi supunere — doar când acceptăm esenţiala 
feminitate a Creaţiei — devenim noi înşine adevăraţi 
bărbaţi şi femei; doar atunci putem într-adevăr trans- 
cede limitările noastre ca „bărbaţi” şi „femei“. Pentru 
că omul poate fi cu adevărat om -— adică rege al crea- 
ției, preot şi slujitor a ceea ce este creativitate și iniţia- 
tivă a lui Dumnezeu -— doar atunci când el nu se înfă- 
țișează ca „proprietar“ al creaţiei, ci se supune pe 

sine, în ascultare şi dragoste, naturii ei de mireasă a 
lui Dumnezeu, în răspuns şi acceptare. lar femeia 
încetează să fie doar femeie atunci când, acceptând 
total şi necondiţionat viaţa Celuilalt ca propria ei viață, 
dăruindu-se pe sine total Celuilalt, devine însăşi expre- 
sia, însuşi rodul, însăşi bucuria, însăşi frumuseţea, 
însuşi darul răspunsului nostru dat lui Dumnezeu; cea 
pe care, potrivit cuvintelor Cântării Cântărilor, regele o 
va aduce în cămările sale, zicând: „Cât de frumoasă 
eşti, draga mea, şi nici o pată-n tine nu este” (Cânt. 
Cânt. 4, 7). 

Tradiţia o numeşte pe Sfânta Fecioară Maria „noua 
Evă”. Ea a făcut ceea ce prima Evă n-a reușit să facă. 
Eva n-a reușit să fie femeie. Ea a preluat iniţiativa. Ea 
a „chemat“ şi a devenit femeie — instrument al pro- 
creării, „stăpânită“ de bărbat. Ea s-a făcut pe sine şi pe 
bărbatul a cărui „viaţă” era, sclavi ai „feminităţii” ei şi 
a transformat întreaga viaţă într-un sumbru război al 
sexelor, în care „posedarea” este de fapt dorinţa vio- 
lentă şi disperată de a omori pofta neruşinată, care nu 
moare niciodată. Însă Preasfânta Fecioară Maria „nu a 
avut nici o iniţiativă”. În dragoste şi ascultare ea a 
aşteptat iniţiativa Celuilalt. Şi când a venit, ea a accep- 
tat-o, nu orbeşte — pentru că ea a întrebat „cum va fi 
aceasta?”, — ci cu întreaga luciditate, simplitate şi 
bucurie a iubirii. Lumina unei eterne primăveri vine la 
noi atunci când, în ziua Buneivestiri, auzim hotărâtoa- 
rele cuvinte: „lată roaba Domnului, fie mie după cuvân- 
tul tău” (Lc.1, 38). Fecioara întruchipează, într-adevăr, 
intreaga creaţie, toată umanitatea şi fiecare dintre noi, 
recunoscând cuvintele care exprimă natura şi fiinţa 
noastră fundamentală, acceptarea de către noi de a fi 

mireasa lui Dumnezeu, logodirea noastră cu Cel care 
ne iubeşte din veşnicie. 

Preasfânta Maria este Fecioara. Dar această fecio- 
rie nu este o negare, nu este o simplă absenţă; ea este 
plenitudinea şi deplinătatea iubirii înseşi. Este totala ei 
dăruire de sine lui Dumnezeu, și astfel însăşi expresia, 
însăși caracteristica dragostei ei. Pentru că dragostea 
este sete și foame după deplinătate, întregire, împli- 
nire — după feciorie, în înţelesul fundamental al aces- 
tui cuvânt. La sfârşitul veacurilor Biserica îi va fi înfăţi- 
şată lui Hristos ca „fecioară neprihănită” (II Cor. 11, 2). 
Pentru că fecioria este țelul oricărei iubiri adevărate — 
nu ca absenţă a „sexului“, ci ca desăvârşită împlinire 
în dragoste; această împlinire, în „această lume”, îşi 
află în sex o paradoxală și tragică afirmare şi negare. 
Biserica Ortodoxă, ţinând sărbătorile aparent „nescrip- 
turistice” ale Naşterii Maicii Domnului şi Intrării ei în 
Biserică, arată, de fapt, o reală fidelitate faţă de Biblie, 
pentru că semnificaţia acestor sărbători stă tocmai în 
recunoașterea prin ele a Sfintei Fecioare Maria ca fel 
şi împlinire a întregii istorii a mântuirii, istorie a dra- 
qostei și ascultării, a răspunsului şi aşteptării. Ea este 
cu adevărat fiică a Vechiului Testament, ultima şi cea 
mai frumoasă floare a lui. Biserica Ortodoxă respinge 
dogma imaculatei concepţii, tocmai pentru că aceasta 
face din Maria o „intrerupere“ miraculoasă în această 
lungă şi răbdătoare creştere a dragostei şi aşteptării, a 
„foamei după Dumnezeul cel viu”, de care este plin 
Vechiul Testament. Ea este darul lumii către Dumne- 
zeu, aşa cum se spune atât de minunat într-o cântare 
de la Praznicul Crăciunului: 

Fiecare dintre făpturile cele zidite de Tine 
mulţumită aduce Ţie; 

îngerii cântarea, 

cerurile steaua, 

magii darurile, 

păstorii minunea... 

iar noi, pe Maica Fecioara. 


Și totuşi singur Dumnezeu este Cel care împli- 
neşte şi încununează această supunere, acceptare şi 
dragoste. „Duhul Sfânt Se va pogori peste tine și pute- 
rea Celui Preainalt te va umbri... Că la Dumnezeu 
nimic nu este cu neputinţă” (Lc. 1, 35-37). Doar El des- 
coperă ca Fecioară pe cea care l-a adus în dar întrea- 
ga iubire omenească... | 

Preasfânta Maria este Maica. Maternitatea este 
împlinirea feminităţii pentru că ea este împlinirea 
dragostei ca supunere şi răspuns. Prin dăruirea de 
sine, dragostea dă viaţă, devine izvor de viaţă. Cineva 
nu iubeşte pentru a avea copii. Dragostea nu are 
nevoie de justificare; nu pentru că dă viaţă, este 
dragostea bună, ci pentru că este bună, ea dă viaţă. 
Taina plină de bucurie a maternității Mariei nu se opu- 
ne tainei fecioriei ei. Este o aceeaşi taină. Ea nu este 
Maică „in ciuda” fecioriei ei. Fa descoperă deplină- 
tatea maternității pentru că fecioria ei este deplinătate 
de dragoste. 

Fa este Maica lui Hristos. Ea este deplinătatea dra- 
gostei care primeşte venirea lui Dumnezeu la noi — 
dând viaţă Celui care este Viaţa lumii. Şi întreaga 
creaţie se bucură în ea, pentru că recunoaşte prin ea 
că țelul şi împlinirea întregii vieţi, a întregii iubiri este 

a-L primi pe Hristos, a-l da viaţă în noi înşine. Şi nu tre- 
buie să ne temem că bucuria noastră legată de Prea- 
sfânta Fecioară Maria, îi răpește ceva lui Hristos, că 
micşorează în vreun fel slava datorată Lui, şi numai 
Lui. Pentru că ceea ce descoperim în ea, ceea ce cons- 
tituie bucuria Bisericii, este tocmai deplinătatea ado- 
rării lui Hristos de către noi, a acceptării şi iubirii faţă 
de EI. În realitate, deşi nu este vorba despre un „cult 
al Mariei”, totuşi în Preasfânta Fecioară Maria „cultul“ 
Bisericii devine o tresăltare de bucurie și mulţumire, 
de acceptare şi supunere — nuntire cu Duhul Sfânt, 
care o face să fie singura bucurie deplină pe pământ. 


3 


Putem acum să ne întoarcem la sacramentul 
nunţii. Putem înţelege acum că adevăratul lui inţeles 
nu stă în „confirmarea” religioasă a căsătoriei şi vieţii 
de familie, ci în aceea că întărește cu har suprafiresc 
virtuțile familiale fireşti. Ducând căsătoria „naturală” 
in „marea taină a lui Hristos şi a Bisericii”, sacramen- 
tul nunţii conferă căsătoriei un nou înțeles; el trans- 
formă, de fapt, nu doar căsătoria ca atare, ci întreaga 
iubire umană. 

Este demn de menţionat faptul că, Biserica pri- 
mară, se pare, nu avea cunoștință de o slujbă sepa- 
rată a nunţii. „Împlinirea” nunţii de către doi creştini 
se făcea prin împărtăşirea lor împreună cu Euharistia. 
Așa cum fiecare aspect al vieţii a fost cuprins în Euha- 
ristie, tot aşa nunta a fost pecetluită prin includerea în 
acest act central al comunităţii. Şi aceasta înseamnă 

că, întrucât căsătoria a avut întotdeauna dimensiuni 
sociologice şi legale, acestea au fost pur şi simplu 
acceptate de Biserică. Totuşi, la fel ca întreaga viaţă 
„naturală” a omului, căsătoria trebuie să fie adusă în 
Biserică, adică judecată, răscumpărată şi transformată 
în sacrament al Împărăției. Doar mai târziu a primit 
Biserica şi autoritatea „civilă” de a săvârşi cununia. 
Aceasta a insemnat însă, odată cu recunoaşterea 
Bisericii ca „săvârşitor” al cununiei, un prim pas spre 
O „desacramentalizare” progresivă. Un semn evident 
al acestei desacralizări l-a constituit despărţirea 
cununiei de Euharistie. 

Toate acestea explică de ce chiar şi astăzi slujba 
ortodoxă a nunţii constă din două servicii distincte: 
logodna şi cununia. Logodna nu este săvârşită înăun- 
trul bisericii, ci în pridvor. Ea este forma creştină a 
căsătoriei „naturale”. Este binecuvântarea inelelor 
de către preot și schimbarea lor de către perechea 
de logodnici. Totuşi, de la bun început, acestei 
căsătorii naturale i se dă adevărata ei perspectivă şi 
direcţie. „Doamne Dumnezeul nostru”, zice preotul, 
„Cel ce dintre neamuri mai înainte Ţi-ai logodit 
Biserica, fecioară curată, binecuvântează logodna 
aceasta, uneşte şi păzeşte pe robii Tăi aceștia în 
pace şi intr-un gând“. 

Pentru creştin, natural nu înseamnă nici ceva sufi- 
cient în sine - o „familie mică şi drăguță” — nici, sim- 
plu, ceva insuficient, care trebuie, deci, întărit şi 
completat prin adăugarea „supranaturalului”. Omul 
natural însetează şi flămânzeşte după împlinire şi 
răscumpărare. Această sete şi foame este pridvorul 
Împărăției: atât început, cât și exil. 

Apoi, după ce a binecuvântat căsătoria naturală, 
preotul îi duce pe miri, în alai solemn, în biserică. 
Aceasta este forma adevărată a sacramentului, pentru 
că el nu doar simbolizează, ci într-adevăr este intrarea 
căsătoriei în Biserică, şi aceasta este intrarea lumii în 
„lumea ce va să vie“, procesiunea poporului lui Dum- 
nezeu - în Hristos — înspre Împărăţie. Ritualul încu- 
nunării mirilor este doar o expresie târzie — deşi una 
frumoasă şi minunat de semnificativă — a realităţii 
acestei intrări. 

„Doamne, Dumnezeul nostru, cu mărire şi cu cins- 
te încununează-i pe dânşii”, zice preotul după ce a pus 
cununiile pe capetele mirilor. Această încununare ara- 
tă, mai întâi, mărirea şi cinstirea omului ca rege al crea- 
ției. „Creşteţi şi vă înmulţiţi și umpleţi pământul şi-l 
supuneţi...” (Fac. 1, 28). Fiecare familie este, într-ade- 
văr, o împărăție, o mică biserică și, prin urmare, un 
sacrament și o cale către Împărăţie. Într-un anumit 
loc, chiar dacă doar într-o singură cameră, fiecare om, 
la un anumit moment al vieţii sale, îşi are propria sa 
mică împărăție. Poate fi un iad, sau un loc al trădării, 
sau poate să nu fie aşa. În spatele fiecărei ferestre 
vieţuieşte o mică lume care-şi vede de drumul ei. Cât 
de evident devine acest lucru pentru cel care călă- 
toreşte cu trenul noaptea, trecând prin dreptul a nenu- 
mărate ferestre luminate: în spatele fiecăreia, depli- 
nătatea vieţii apare ca „posibilitate dată”, ca promisi- 
une, ca viziune. Aceasta este ceea ce exprimă cununi-. 
ile de la nuntă: faptul că avem aici începutul unei mici 
împărăţii, care poate fi ceva asemănător adevăratei 
Împărăţii. Şansa poate fi pierdută, chiar într-o singură 
noapte; dar în momentul nunţii ea este încă o posibi- 

litate deschisă. Totuşi, chiar şi atunci când a fost pier- 
dută, şi pierdută din nou de mii de ori, dacă doi 
oameni stau împreună ei sunt, într-un adevărat sens, 
rege și regină, unul pentru celălalt. Şi chiar după zeci 
de ani de nefericire, Adam încă se poate întoarce și 
să o vadă pe Eva stând alături de el, în unire cu el, 
unire care, cel puţin într-o mică măsură, proclamă 
dragostea din Împărăţia lui Dumnezeu. În filme şi 
reviste „icoana” căsătoriei o constituie întotdeauna un 
cuplu tânăr. Însă, odată, în lumina și căldura unei 
după-amieze de toamnă, autorul rândurilor de faţă a 
văzut pe o bancă dintr-o piaţă publică doi soţi, bătrâni 
şi săraci. Stăteau mână în mână, tăcuţi, bucurându-se 
in lumina blândă, de ultima căldură a anotimpului. 
Tăcuţi, căci toate cuvintele fuseseră spuse, pasiunea 
stinsă, furtunile se liniştiseră. Întreaga lor viaţă trecută 
era, totuși, în întregime prezentă în această tăcere, în 
această lumină, în această căldură, în această pașnică 
împletire a mâinilor. Prezentă - şi gata pentru eterni- 
tate, gata pentru bucurie. Pentru mine, aceasta este 
imaginea căsătoriei, a frumuseţii ei cerești. 

Apoi, în al doilea rând, mărirea și cinstea încunu- 
nării mirilor este cea a cununii martirului, pentru că 
drumul către Împărăţie este martyria — a aduce măr- 
turie lui lHristos. Şi aceasta înseamnă răstignire şi 
suferinţă. O căsătorie care nu-şi răstigneşte în mod 
constant propriul egoism şi mulţumirea de sine, care 
nu „moare sieşi”, ca să poată trece dincolo de sine, nu 
este o căsătorie creștină. Adevăratul păcat al căsă- 
toriei astăzi nu este adulterul sau lipsa de „adaptare“, 
sau „agresivitatea mentală”. Adevăratul păcat este 
idolatrizarea familiei în sine, refuzul de a înţelege 

familia ca îndreptându-se spre Impărăţia lui Dum- 
nezeu. Acest lucru este exprimat în sentimentul că 
cineva este capabil să „facă orice” pentru familia sa, 
chiar să fure. Familia a încetat să fie spre slava lui 
Dumnezeu; a încetat să fie o intrare sacramentală în 
prezenţa Lui. Nu lipsa de respect pentru familie, ci 
idolatrizarea familiei este cea care destramă familia 
modernă atât de uşor, făcând din divorţ umbra ei 
aproape firească. Este identificarea căsătoriei cu feri- 
cirea, şi refuzul de a accepta în ea crucea. Într-o 
căsătorie creştină, de fapt, cei căsătoriţi sunt trei; şi 
loialitatea celor doi faţă de cel de al treilea, care este 
Dumnezeu, îi păstrează pe cei doi într-o unitate activă 
între ei, şi cu Dumnezeu. Prezenţa lui Dumnezeu este 
moartea căsătoriei ca ceva doar „natural”. Crucea lui 
Hristos este cea care face să dispară auto-suficienţa 
naturii. Dar „prin cruce, bucurie (și nu „fericirea!”) a 
venit la toată lumea”. Prezenţa crucii este astfel ade- 
vărata bucurie a căsătoriei. Este certitudinea plină de 
bucurie că votul căsătoriei, în perspectiva Împărăției 
celei veşnice, nu a fost făcut „până când moartea ne 
va despărţi”, ci până când moartea ne va uni in mod 
desăvârşit. 

De aici, cel de al treilea și ultimul înţeles al cununi- 
ilor: ele sunt cununiile Împărăției, ale Realităţii finale, 
pentru care orice lucru din „lumea aceasta” — a cărei 
modă trece — a devenit acum un semn şi o anticipare 
sacramentală. „Primeşte cununiile lor în Împărăţia 
Ta”, zice preotul în timp ce le ia de pe capetele noilor 
căsătoriţi, şi aceasta înseamnă: fă această căsătorie o 
creştere în acea dragoste desăvârşită al cărei ţel și 
plenitudine este numai Dumnezeu. 

Paharul din care beau cei doi, după aşezarea 
cununiilor pe capetele lor, este explicat astăzi ca sim- 
bol al „vieţii comune“, şi nimic nu arată mai bine 
„desacramentalizarea” căsătoriei, reducerea ei la o 
„fericire naturală”. În trecut, acesta era potirul împăr- 
tăşirii, primirea Euharistiei, pecetea finală a împlinirii 
căsătoriei în Hristos. Hristos trebuie să fie esenţa 
însăşi a vieţii în doi. El este vinul vieţii celei noi a fiilor 
lui Dumnezeu, şi cuminecarea cu ea vesteşte cum, 
imbătrânind în această lume, noi întinerim în viaţa cea 
neînserată. 

Când slujba cununiei s-a terminat, mirele și 
mireasa se iau de mână şi urmează pe preot într-o pro- 
cesiune în jurul mesei. Ca și la botez, această proce- 
siune în cerc semnifică eterna călătorie care începe 
acum; căsătoria va fi o procesiune mână în mână, o 
continuare a celei care a început aici, poate nu întot- 
deauna fericită, dar întotdeauna capabilă de a se 
raporta la bucurie şi de a se umple de bucurie. 


4 


Niciunde nu este exprimată mai bine semnificaţia 
cu adevărat universală, cu adevărat cosmică a sacra- 
mentului cununiei, ca sacrament al dragostei, decât în 
asemănarea sa liturgică cu liturghia de la hirotonie, 
sacramentul preoţiei. Astfel se descoperă identitatea 
Realităţii la care se referă ambele sacramente, pe care 
ambele o dezvăluie. 

Secole de clericalism (şi nu trebuie să ne gândim 
la clericalism ca un monopol al Bisericilor „ierarhice“ 


— .— 

și „liturgice”) au făcut din preot sau pastor „fiinţe 
aparte”, cu o vocaţie unică şi speciiic „sacră“ în Bise- 
rică, vocaţie care nu ar fi doar diferită, ci, într-adevăr, 
opusă tuturor celor care sunt „profani“”. Acesta a fost, 
acesta încă este resortul secret al psihologiei și 
pregătirii sacerdotale. Nu este, deci, întâmplător faptul 
că termenii „laicat”, „laic” au devenit, încetul cu înce- 
tul, sinonimi cu lipsa a ceva în om, sau neapartenența 
sa. Totuşi, iniţial cuvintele „laicat”, „laic” se refereau la 
laos — poporul lui Dumnezeu -— şi nu numai că aveau 
un sens pozitiv, ci includeau şi „clerul“. Astăzi însă, cel 
care zice despre cineva că este „profan“ în fizică, arată 
iqgnoranţa aceluia în acest domeniu, neapartenenţa 
aceluia la cercul închis al specialiştilor. 

Timp de secole starea clericală a fost cinstită ca 
fiind de fapt una „supranaturală” şi există o uşoară 
conotaţie de venerație mistică atunci când se spune: 
„Oamenii trebuie să-i respecte pe clerici”. Şi dacă într-o 
Zi O ştiinţă pe care o aşteptăm - patologia pastorală — 
va fi predată în şcolile de teologie, prima ei descope- 
rire ar putea fi că anumite „vocaţii clericale” sunt, de 
fapt, înrădăcinate într-o dorinţă morbidă după acel 
„respect supranatural”, mai ales atunci când şansele 
unuia „natural“ sunt foarte mici. Lumea noastră secu- 
lară „respectă” pe clerici aşa cum „respectă“ cimiti- 
rele: deopotrivă necesare, deopotrivă sacre, deopo- 
trivă în afara vieţii. 

Dar ceea ce atât clericalismul, cât şi secularismul 
— primul fiind, de fapt, părintele natural ai celui de-al 
doilea — ne-au făcut să uităm este că a fi preot înseam- 
nă, dintr-un punct de vedere profund, cel mai natural 
lucru din lume. Omul a fost creat ca preot al lumii, cel 

care îi oferă lumea lui Dumnezeu, jertfa de dragoste 
și de laudă, şi care, prin această veşnică euharistie, 
oferă lumii dragostea divină. Preoţia, în acest sens, 
este esenţa însăşi a umanităţii, relaţia creatoare a 
omului cu „feminitatea” lumii create. Iar Hristos este 
Preotul prin excelenţă, pentru că El este omul ade- 
vărat şi desăvârşit. El este Noul Adam, restaurarea a 
ceea ce Adam n-a reuşit să fie. Adam n-a reuşit să fie 
preotul lumii, şi datorită acestui eşec lumea a încetat 
să fie sacramentul dragostei şi prezenţei divine şi a 
devenit „natură“. Iar în această lume „naturală“ religia 
a devenit o tranzacţie organizată cu supranaturalul, și 
preotul a fost așezat ca „tranzactor”, ca mediator între 
natural şi supranatural. Şi nu mai contează aşa de 
mult dacă această mediere a fost înţeleasă în termenii 
magicului — ca puteri supranaturale -, sau în termenii 
legii — ca drepturi supranaturale. 

Dar [Hristos a arătat că esenţa preoţiei este iubirea 
şi, prin urmare, preoţia este esenţa vieţii. El a murit ca 
ultimă victimă a unei religii a preoţilor, iar în moartea 
Lui, această religie a murit şi a fost inaugurată viața 
ca preoţie. El a fost omorât de preoţi, de „cler“, dar 
jertfa Sa i-a abolit, aşa cum a abolit şi „religia“. Şi a 
abolit și religia pentru că a distrus acel zid al separării 
dintre „natural“ şi „supranatural”, dintre „profan“ şi 
„sacru“, dintre „cele ale acestei lumi” şi „cele ale lumii 
de dincolo” — care fusese singura justificare și raison 
d'etre a religiei. El a arătat că toate lucrurile, întreaga 
natură, îşi au sfârșitul, împlinirea lor în Împărăţie; că 
toate lucrurile vor fi înnoite prin dragoste. 

Dacă sunt preoţi în Biserică, dacă există în ea 
vocaţie preoțească, aceasta este tocmai pentru a pune 

în evidenţă în fiecare vocaţie esenţa ei preoțească, 
pentru a face din întreaga viaţă a tuturor oamenilor 
liturghia Împărăției, pentru a arăta că Biserica repre- 
zintă preoţia împărătească a lumii răscumpărate. Este, 
cu alte cuvinte, nu o vocaţie „aparte“, ci expresia dra- 
qgostei pentru vocaţia omului ca fiu al lui Dumnezeu, 
şi pentru lume, ca sacrament al Împărăției. Şi trebuie 
să fie preoţi pentru că trăim în această lume şi nimic 
din ea nu este Împărăţia şi pentru că, rămânând 
„această lume”, ea niciodată nu va deveni Împărăţie. 
Biserica este în lume, dar nu din lume, pentru că doar 
nefiind din lume ea poate descoperi şi manifesta 
„lumea ce va să vie”, realitatea de dincolo, care sin- 
gură descoperă toate lucrurile ca vechi — şi totuşi noi 
şi veşnice în dragostea lui Dumnezeu. Prin urmare, 
nici o vocație în această lume nu se poate împlini pe 
sine ca preoţie. Şi de aceea trebuie să existe cel al 
cărui vocaţie specifică este de a nu avea o anumită 
vocaţie, de a se face tuturor toate, de a descoperi că 
țelul şi sensul tuturor lucrurilor sunt în Hristos. 
Nimeni nu poate lua de la sine a fi preot, a hotări 
aceasta pe baza propriilor competenţe, pregătiri și 
predispoziţii. Vocaţia vine întotdeauna de sus — din 
rânduiala şi din porunca lui Dumnezeu. Preoţia arată 
smerenia, nu mândria Bisericii, pentru că ea arată 
dependenţa completă a Bisericii de dragostea lui 
Hristos -— adică de preoţia Lui unică şi desăvârşită. Nu 
„preoţia“ o primeşte preotul la hirotonirea sa, ci darul 
dragostei lui Hristos, acea dragoste care L-a făcut pe 
Hristos singurul Preot, Care umple cu aceasiă preoţie 
unică slujirea celor pe care îi trimite poporului Său. 

De aceea, sacramentul hirotoniei este, într-un fel, 
identic cu sacramentul cununiei. Ambele sunt mani- 
festări ale dragostei. Preotul este într-adevăr căsătorit 
cu Biserica. Dar tot aşa precum căsătoria umană este 
introdusă în misterul lui Hristos şi al Bisericii şi devine 
sacrament al Împărăției, această căsătorie a preotului 
cu Biserica îl face cu adevărat preot, adevăratul sluji- 
tor al Dragostei, singura în stare să transforme lumea 
şi să reveleze Biserica a fi mireasa neprihănită a lui 
Hristos. 

Concluzia este aceasta: unii dintre noi sunt căsă- 
torii, alţii nu. Unii dintre noi sunt chemaţi să fie preoţi 
şi slujitori, şi alţii nu. Dar sacramentele cununiei și 
preoţiei ne privesc pe noi toţi, pentru că ele privesc 
viaţa noastră ca vocaţie. Înţelesul, esenţa şi țelul 
oricărei vocaţii este taina lui Hristos și a Bisericii. Prin 
Biserică, fiecare dintre noi află că vocaţia tuturor 
vocaţiilor este a-l urma lui Hristos în deplinătatea 
preoţiei Sale: care este dragostea Lui pentru om şi 
pentru lume, dragostea Lui pentru împlinirea lor 
supremă în preaplinul vieţii din împărăție. 


VI 
CU MOARTEA PE MOARTE CĂLCÂND... 


1 


Trăim astăzi într-o cultură care neagă moartea. 
Aceasta se vede limpede din înfăţişarea discretă a 
capelelor mortuare obişnuite, în încercarea de a le 
face să arate ca oricare altă casă. În cadrul acestora, 
„maestrul de ceremonii” caută să se ocupe de toate în 
aşa fel încât să nu se observe că cineva este trist; iar 
prezenţa unui salon unde se poate sta de vorbă are 
menirea de a transforma o înmormântare într-o expe- 
rienţă semi-plăcută. Există o stranie conspirație a tă- 
cerii privind realitatea directă a morţii, şi trupul celui 
mort este „înfrumuseţat” în aşa fel încât să se ascundă 
faptul că este vorba de un cadavru. Dar au existat in 
trecut şi încă există — chiar în lumea noastră modernă 
care pune viaţa în prim-plan — culturi „centrate pe 
moarte”, în care moartea constituie marea preocupare 
atotcuprinzătoare, şi viaţa în sine este concepută ca 
fiind în principal o pregătire pentru moarte. Dacă pen- 
tru unii însăși capela mortuară trebuie să abată gân- 
durile de la moarte, pentru alţii chiar lucrurile nece- 
sare, cum sunt, de pildă, patul, masa, devin simboluri, 
memento-uri ale morţii. Patul apare ca imagine a mor- 
mântului, sicriul este pus pe masă. 

Care este, în toate acestea, adevăratul creștinism? 
Fără îndoială, pe de o parte, problema morţii este cen- 
trală şi esenţială în mesajul lui, care anunţă biruința 
lui Hristos asupra morţii și faptul că creștinismul îşi 
are izvorul în această biruinţă. Totuși, pe de altă parte, 
există sentimentul straniu că, în ciuda faptului că 
acest mesaj a fost cu siquranţă auzit, el nu a avut un 
impact real asupra atitudinilor umane de bază privi- 
toare la moarte. Mai degrabă, creştinismul este cel 
care s-a „adaptat” la aceste atitudini, acceptându-le ca 
fiind ale sale. Nu este greu să 1 se dedice lui Dumne- 
zeu — printr-o frumoasă predică creştină — noi zgârie-nori 
și târguri internaţionale; nu este greu să te alături — 
dacă nu chiar să conduci — marilor forțe progresiste şi 
care afirmă valorile vieţii, ale „epocii noastre atomice”; 
nu este greu să se facă din creștinism izvorul însuşi al 
acestei activităţi febrile care are viaţa în centrul ei. Şi 
este tot aşa de uşor ca, în predica ţinută la o înmor- 
mântare, sau la o reuniune religioasă, să se prezinte 
viaţa ca o vale a suferinţei şi deşertăciunii, iar moar- 
tea, ca o eliberare. 

Un slujitor creştin, reprezentând în toate acestea 
întreaga Biserică, ar trebui să folosească astăzi ambe- 
le limbaje, să adopte ambele atitudini. Dar dacă este 
sincer, în mod inevitabil el va simţi că în ambele „ceva 
lipseşte”, şi că acesta este, de fapt, elementul creștin 
însuşi. Pentru că este o falsificare a mesajului creştin 
să se prezinte și să se predice creștinismul ca fiind în 
mod esenţial sprijinitor al vieţii — fără a raporta aceas- 
tă afirmaţie la moartea lui Hristos şi, prin urmare, la 
faptul însuşi al morţii; a trece sub tăcere faptul că pen- 
tru creştinism moartea nu este numai sfârşitul, ci cu 

adevărat realitatea însăşi a acestei lumi. Dar a „mân- 
gâia” pe oameni şi a-i împăca cu moartea arătând 
această lume ca pe o scenă lipsită de sens a pregătirii 
individuale pentru moarte înseamnă, de asemenea, a 
o falsifica. Căci creștinismul proclamă că Hristos a' 
murit pentru viaţa lumii, şi nu pentru „odihna veşnică“ 
de ea. Această „falsificare” face din chiar succesul 
creştinismului (potrivit datelor oficiale construirea de 
biserici şi contribuţia bisericească pe cap de membru 
au atins nivelul cel mai înalt!) o tragedie profundă. 
Omul lumesc doreşte ca slujitorul bisericesc să fie un 
optimist, încurajând credinţa într-o lume optimistă şi 
progresistă. lar omul religios îl concepe ca pe un 
denunţător extrem de serios, teribil de solemn şi 
demn al deșertăciunii și inutilităţii lumii. Lumea nu 
doreşte religia, şi religia nu doreşte creştinismul. Una 
respinge moartea, cealaltă, viaţa. De aici imensa frus- 
trare, fie în cazul tendinţelor seculariste ale lumii care 
sprijină viaţa, fie în cazul religiozităţii morbide a celor 
care i se opun. 

Frustrarea va dura atâta timp cât creştinii vor con- 
tinua să înţeleagă creştinismul ca pe o religie al cărei 
scop este să ajute, atât timp cât ei vor continua să 
păstreze o conştiinţă de sine „utilitară”, tipică „vechii 
religii”. Pentru că aceasta a fost, într-adevăr, una din- 
tre principalele funcțiuni ale religiilor: să ajute, şi mai 
ales să-i ajute pe oameni să moară. Din această cauză 
religia a fost întotdeauna o încercare de a explica 
moartea şi, explicând-o, să-l împace pe om cu ea. Ce 
eforturi a depus Platon în Phaedon pentru a face 
moartea vrednică de dorit şi chiar bună şi cât de mare 
a fost ecoul său în istoria credinţei umane, atunci 

când este confruntată cu perspectiva eliberării din 
această lume a schimbării şi suferinţei! Oamenii s-au 
consolat cu gândul că Dumnezeu a făcut moartea şi că 
este, prin urmare, drept ca ea să survină, sau cu fap- 
tul că moartea face parte din tiparul vieţii; ei au găsit 
diferite sensuri morţii, ori au încercat să se convingă 
că ea este preferabilă neputinţelor bătrâneţii; au for- 
mulat doctrine despre nemurirea sufletului — că, dacă 
omul este făcut să moară, cel puţin o parte a sa supra- 
vieţuieşte. Toate acestea au constituit o lungă încer- 
care de a înlătura inspăimântătoarea unicitate a expe- 
rienţei morţii. 

Creştinismul, întrucât este o religie, a trebuit să 
accepte această funcţie fundamentală a religiei: să 
„justifice“ moartea şi astfel să ajute. Mai mult, proce- 
dând astfel, a asimilat mai mult sau mai puţin expli- 
caţiile vechi şi clasice ale morţii, comune teoretic 
tuturor religiilor. Pentru că nici doctrina despre nemu- 
rirea sufletului, bazată pe opoziţia dintre spiritual şi 
material, nici cea despre moarte ca eliberare şi nici 
cea despre moarte ca pedeapsă nu sunt de fapt doc- 
trine creştine. lar integrarea lor în concepţia creştină 
despre lume mai degrabă a viciat decât a clarificat 
teologia şi evlavia creștină. Ele au „funcţionat” atât 
timp cat creştinismul a trăit într-o lume „religioasă“ 
(adică centrată pe moarte). Dar au încetat să func- 
ţioneze de îndată ce lumea s-a eliberat de vechea 
religie centrată pe moarte și a devenit „seculară“. 
Totuşi, lumea a devenit seculară nu pentru că a deve- 
nit „nereligioasă”, „materialistă”, „superficială“, nu 
pentru că şi-a „pierdut religia” — aşa cum mulţi creştini 
incă mai cred —, ci pentru că vechile explicaţii de fapt 

nu mai explică nimic. Adesea creștinii nu-și dau 
seama că ei înşişi, sau mai degrabă creștinismul, re- 
prezintă un factor major în această eliberare de ve- 
chea religie. Creștinismul, cu mesajul său care oferă 
plinătatea vieţii, a contribuit mai mult decât orice alt- 
ceva la eliberarea omului de temerile şi pesimismul 
religiei. Secularismul este un fenomen dinăuntrul 
lumii creştine, un fenomen imposibil în afara creşti- 
nismului. Secularismul, în fond, respinge creștinismul 
în măsura în care creştinismul s-a identificat ulterior 
cu „vechea religie” şi impune lumii acele „explicaţii“ şi 
„doctrine“ ale morţii și vieţii, pe care creştinismul 
însuşi le-a distrus. 

Ar fi o mare greşeală însă, să concepem secularis- 
mul pur şi simplu ca pe o „absenţă a religiei”. De fapt, 
el însuși este o religie, şi ca atare o explicaţie a morţii 
și o împăcare cu ea. El este religia celor care s-au sătu- 
rat să audă cum lumea este explicată în termenii unei 
„alte lumi” despre care nimeni nu știe nimic, iar viaţa 
explicată în termenii unei „supravieţuiri” despre care, 
iarăși, nimeni nu are nici cea mai vagă idee; cu alte 
cuvinte, sătui să vadă cum vieţii i se dă „valoare“ în 
termenii morţii. Secularismul este, de fapt, o „expli- 
care” a morţii în termenii vieţii. Singura lume pe care 
o cunoaștem este această lume, singura viaţă dată 
nouă este această viaţă — aşa gândește un secularist — 
și depinde de noi, de oameni, să o facem cât se poate 
de semnificativă, de bogată și de fericită. Viaţa se 
sfârşeşte cu moartea. Acest lucru este neplăcut, dar 
întrucât este firesc, întrucât moartea este un fenomen 
universal, cel mai bun lucru pe care omul îl poate face 
este să o accepte ca pe ceva firesc. Însă atât timp cât 

trăieşte, el nu trebuie să se gândească la ea, ci să 
trăiască ca și cum moartea n-ar exista. Calea cea mai 
bună de a uita de moarte este de a fi tot timpul ocu- 
pat, de a fi util, de a te dedica lucrurilor mari şi nobile, 
de a construi o lume mereu mai bună. Dacă Dumne- 
zeu există (şi un mare număr de secularişti cred cu 
tărie în Dumnezeu şi în folosul religiei pentru acţiunile 
lor colective sau individuale) şi dacă EI, în marea Lui 
dragoste şi milă (pentru că noi toţi avem lipsurile 
noastre), doreşte să ne răsplătească pentru viaţa noas- 
tră activă, folositoare şi dreaptă cu chemări veșnice, 
numite în chip tradiţional „nemurire“, aceasta este în 
mod strict lucrarea lui binevoitoare. Dar nemurirea 
este un apendice (chiar dacă veșnic) la această viaţă, 
in care se găsesc toate interesele reale, toate valorile 
adevărate. „Capela funerară” americană este, într-ade- 
văr, simbolul însuși al religiei seculariste, pentru că ea 
exprimă atât acceptarea liniştită a morţii ca ceva firesc 
(o clădire între alte clădiri, fără nimic tipic), cât şi 
negarea prezenței morţii în viaţă. 

Secularismul este o religie întrucât are o credinţă, 
are propria lui eshatologie şi propria morală. Şi el „func- 
ționează”, şi „ajută”. În mod deschis, dacă „ajutorul” 
ar fi criteriul, atunci trebuie să se admită că secu- 
larismul centrat pe viaţă ajută, de fapt, mai mult decât 
religia. Intrând, pe acest criteriu, în competiţie cu el, 
religia trebuie să se prezinte ca „adaptare la viaţă”, 
„povăţuire“, „imbogăţire”, trebuie să i se facă publici- 
tate în metrouri, în autobuze, ca un simplu adaos 
necesar la „binevoitoarea Dvs.bancă” şi la toţi ceilalţi 
„comercianţi binevoitori”: „incearc-o”, te ajută! Iar 
succesul religios al secularismului este aşa de mare, 

încât îi face pe unii teologi creştini să „renunţe” la 
însăşi categoria de „transcendenţă” sau, în cuvinte 
mai simple, la însăşi ideea de „Dumnezeu“. Acesta 
este preţul pe care trebuie să-l plătim dacă dorim să 
fim „înţeleşși” și „acceptaţi” de către omul modern, 
afirmă gnosticii secolului al XX-lea. 

De aici ajungem la esenţa problemei. Pentru creş- 
tinism, criteriul nu este ajutorul. Adevărul este crite- 
riul lui. Scopul creştinismului nu este de a-i ajuta pe 
oameni împăcându-i cu moartea, ci de a revela Ade- 
vărul despre viaţă şi moarte, pentru ca oamenii să 
poată fi mântuiţi de către acest Adevăr. Mântuirea 
însă, nu numai că nu este identică cu ajutorul, ci este, 
de fapt, opusă lui. Creștinismul este în conflict cu reli- 
gia și cu secularismul, nu pentru că acestea oferă 
„ajutor insuficient”, ci tocmai pentru că acestea „sunt 
de ajuns”, pentru că „satisiac” nevoile oamenilor. 
Dacă scopul creștinismului ar fi să înlăture de la om 
teama morţii, să-l împace cu moartea, atunci nici nu 
ar fi nevoie de el, întrucât alte religii au făcut aceasta, 
într-adevăr, mai bine decât creştinismul. lar secularis- 
mul este pe cale să producă oameni în stare să moară 
cu bucurie, cu toţi împreună -— şi nu doar să trăiască — 
pentru triumful Cauzei, oricare ar fi aceasta. 

Creștinismul nu este împăcare cu moartea. El este 
revelarea morţii, şi el revelează moartea întrucât este 
revelarea Vieţii. Hristos este această Viaţă. Şi pentru 
că Hristos este Viaţă, creştinismul vădește moartea a 
fi ceea ce este, şi anume duşmanul care trebuie dis- 
trus, şi nu un „mister“ care trebuie explicat. Religia şi 
secularismul, explicând moartea, îi acordă un „statut“, 
o rațiune, o fac „normală“. Doar Creştinismul o pro- 

clamă a fi anormală şi, prin urmare, cu adevărat ori- 
bilă. La mormântul lui Lazăr, Hristos a plâns, şi atunci 
când s-a apropiat ceasul morţii Sale, „S-a întristat şi S-a 
mâhnit” şi S-a tulburat”. În lumina lui Hristos, această 
lume, această viață sunt pierdute şi se află dincolo de 
simplul „ajutor“, nu pentru că în ele este teamă de 
moarte, ci pentru că au acceptat şi au privit ca firească 
moartea. A accepta lumea lui Dumnezeu ca pe un cimi- 
tir cosmic, care va fi desfiinţat şi înlocuit de o „altă 
lume”, care şi ea este concepută ca un cimitir („odih- 
na veşnică”) şi a numi aceasta religie, a trăi într-un 
cimitir cosmic, a se „descotorosi“ în fiecare zi de mii 
de cadavre, a se entuziasma în legătură cu o „socie- 
tate dreaptă”, și a fi fericit — aceasta este căderea 
omului. Nu imoralitatea sau fărădelegile omului sunt 
cele care îl vădesc ca fiinţă căzută, ci „idealul pozitiv” 
- religios sau secular - și satisfacția sa cu acest ideal. 
„Această cădere însă, poate fi cu adevărat descoperită 
doar de către Hristos, pentru că doar în Hristos ne este 
revelată deplinătatea vieții, iar moartea devine, deci, 
ingrozitoare, căderea însăşi din viață, duşmanul. 
Această lume (şi nu vreo „altă lume”), această viaţă (şi 
nu vreo „altă viaţă”) i-au fost date omului pentru a fi 
sacrament al prezenţei dumnezeieşti, comuniune cu 
Dumnezeu, şi doar prin această lume, prin această 
viaţă, prin „transformarea“ lor în comuniune cu Dum- 
nezeu, omul devine om. Oroarea faţă de moarte, prin 
urmare, nu decurge din faptul că ea este „sfârșitul“, 
distrugerea fizică, ci din faptul că ea este separare de 
lume şi de viaţă, separare de Dumnezeu. Morţii nu Îl 
pot preamări pe Dumnezeu. Cu alte cuvinte, numai 
atunci când Hristos ne revelează viaţa, putem auzi 

mesajul creştin despre moarte ca dușman al lui Dum- 
nezeu. Atunci când Viaţa plânge la mormântul prie- 
tenului iubit, când priveşte oroarea morţii, atunci îşi 
află începutul biruinţa asupra morţii. 


2 


Înainte de moarte însă, stă înaintarea spre moarte 
de fiecare zi: creşterea morţii în noi prin decădere 
fizică şi boală. Aici, din nou, abordarea creştină nu 
poate fi pur şi simplu identificată nici cu cea a lumii 
moderne, nici cu cea care caracterizează „religia“. 
Pentru lumea modernă seculară, sănătatea este sin- 
gura Stare normală a omului; împotriva bolii trebuie 
luptat, şi lumea modernă luptă, într-adevăr, foarte 
bine. Spitalele şi medicina fac parte dintre cele mai 
bune realizări ale ei. Totuşi sănătatea are o limită, şi 
aceasta este moartea. Vine o vreme când „resursele 
ştiinţei” se epuizează, şi acest lucru lumea modernă îl 
acceptă tot atât de simplu şi de lucid precum acceptă 
moartea. Vine un moment când pacientul este cedat 
morţii, când este scos din salon, şi acest lucru se face 
discret, în mod corespunzător, igienic — ca parte a ruti- 
nei generale. Atât timp cât un om este viu, trebuie 
făcut totul pentru a-l ţine în viaţă; și chiar când cazul 
său este lipsit de speranţă, acest lucru nu trebuie să i 
se spună. Moartea nu trebuie niciodată să constituie o 
parte a vieţii. Şi cu toate că toată lumea ştie că există 
oameni care mor în spitale, tonusul şi etosul lor gene- 
ral este acela al unui optimism luminos. Obiectivul 

asistenţei eficiente a medicinei moderne este viaţa, şi 
nu viaţa supusă morţii. 

Dimpotrivă, concepţia religioasă consideră boala 
mai degrabă decât sănătatea a fi starea „normală” a 
omului. În această lume a materiei pieritoare şi schim- 
bătoare, boala şi tristeţea sunt condiţiile normale ale 
vieții. Spitalele şi asistenţa medicală trebuie bine 
dotate, dar aceasta ca datorie religioasă, şi nu pentru 
vreun interes real pentru sănătate ca atare. Sănătatea 
și vindecarea sunt întotdeauna concepute ca mila lui 
Dumnezeu, din punct de vedere religios, adevărata 
vindecare fiind „miraculoasă“. Şi această minune este 
săvârşită de Dumnezeu, din nou nu pentru că sănă- 
tatea este bună, ci pentru că „dovedește“ puterea lui 
Dumnezeu şi îi readuce pe oameni la Dumnezeu. 

În implicaţiile lor fundamentale aceste două abor- 
dări sunt incompatibile şi nimic nu indică mai bine 
confuzia creştinilor în legătură cu această problemă 
decât faptul că creştinii le acceptă pe amândouă ca 
deopotrivă valide şi adevărate. Problema spitalului 
secular este rezolvată prin înfiinţarea unei capele 
creștine, iar problema spitalului creştin, făcându-l cât 
mai modern și ştiinţific — adică „secular“. 

De fapt însă, există o cedare treptată a abordării 
religioase în faţa celei seculare, pentru motive pe care 
le-am analizat deja mai sus. Siujitorul bisericesc mo- 
dern nu numai că tinde să devină un „asistent“ al 
medicului, ci şi un „terapeut“, poziţie care i se cuvine 
de drept. Existenţa a tot felul de tehnici de terapie 
pastorală, vizitarea spitalelor, îngrijirea bolnavilor — 
care se predau în şcolile teologice — constituie un bun 
indiciu al acestui fapt. Dar este aceasta cu adevărat o 

abordare creştină — şi dacă nu, trebuie pur şi simplu 
să ne întoarcem la cea veche, cea „religioasă“? 

Răspunsul este nu, nu este; dar nu trebuie pur şi 
simplu să ne „întoarcem“. Trebuie să descoperim 
viziunea sacramentală imuabilă şi totuşi mereu con- 
temporană asupra vieţii omului şi, prin urmare, 
asupra suferinţei şi bolii, — viziune care a aparţinut 
Bisericii, chiar dacă noi creștinii am uitat-o sau am 
inţeles-o greșit. 

Biserica socoteşte vindecarea ca un sacrament. 
Dar ea a fost înţeleasă greşit în timpul multor veacuri 
de totală identificare a Bisericii cu „religia” (o greșită 
interpretare de care toate sacramentele au suferit, ca 
şi întreaga doctrină a sacramentelor), până într-atât 
încât sacramentul mirungerii a devenit de fapt sacra- 
mentul morţii, unul dintre „riturile din urmă”, des- 
chizând omului o trecere mai mult sau mai puţin 
sigură în eternitate. Există primejdia ca astăzi, o dată 
cu interesul tot mai sporit printre creştini faţă de 
sănătate, acesta să fie înţeles ca sacrament al sănă- 
tăţii, o „completare” folositoare la medicina seculară. 
Ambele păreri sunt greșite pentru că ambelor le lip- 
seşte tocmai natura sacramentală a acestui act. 

Un sacrament — aşa cum știm — este intotdeauna o 
trecere, o transformare. Totuşi el nu este o „trecere“ 
în „supranatură”, ci în Împărăţia lui Dumnezeu, lumea 
ce va să fie, în realitatea însăşi a acestei lumi şi a vieţii 
ei răscumpărată şi restaurată de Hristos. El este o: 
transformare nu a „naturii“ în „supranatură”, ci a ve- 
chiului în nou. Prin urmare, un sacrament nu este o 
„Minune“ prin care Dumnezeu strică, aşa-zicând, 
„jegile naturii“, ci manifestarea Adevărului fundamen- 

tal despre lume şi viață, om şi natură, Adevărul care 
este [Hristos. 

lar vindecarea este un sacrament pentru că scopul 
său este nu sănătatea ca atare, restaurarea sănătăţii 
fizice, ci intrarea omului în viaţa impărăţiei, în „bucu- 
ria și pacea” Duhului Sfânt. În Iristos, toate din lume, 
şi aceasta înseamnă sănătatea, ca şi boala, bucuria şi 
suferinţa, au devenit înălţare spre această viaţă şi o 
intrare în această nouă viaţă, așteptarea şi anticiparea 
ei. În această lume, suferinţa şi boala sunt, într-ade- 
văr, „normale“, dar chiar „normalitatea” lor este anor- 
mală. Ele descoperă înfrângerea supremă şi perma- 
nentă a omului şi a vieţii, o înfrângere pe care nici una 
dintre victoriile parţiale ale medicinei, oncât de minu- 
nată sau miraculoasă, nu o poate depăşi în final. Dar 
în Hristos suferinţa nu este „înlăturată“; ea este trans- 
formată în biruinţă. Înfrângerea însăși devine biruinţă, 
o cale, o intrare în Împărăţie, şi aceasta este singura 
vindecare adevărată. 

lată că un om zace pe patul său de suferinţă; 
Biserica vine la el pentru a săvârşi sacramentul vin- 
decării. Pentru acest om, ca şi pentru orice om din 
lumea întreagă, suferinţa poate însemna înfrângere, o 
cale spre predarea completă în faţa întunericului, dis- 
perării şi singurătăţii. Ea poate fi moarte în cel mai real 
sens al cuvântului. Şi totuși ea poate fi şi biruinţa 
finală a Omului şi a Vieţii. Biserica nu vine ca să refacă 
sănătatea acestui om, să înlocuiască pur și simplu 
medicina, atunci când medicina şi-a epuizat propriile 
ei posibilităţi. Biserica vine ca să-l aducă pe acest om 
in Dragostea, Lumina și Viaţa lui Hristos. Ea vine nu 
doar ca să-l „mângâie“ în suferinţele sale, nu ca să-l 

„ajute”, ci să-l transforme în „martir“, o „mărturie“ a 
lui Hristos prin propriile lui suferinţe. Un martir este 
cel care vede „cerurile deschise şi pe Fiul Omului 
stând de-a dreapta lui Dumnezeu” (Fapte 7, 36). Un 
martir este cel pentru care Dumnezeu nu este o altă — 
și ultima — şansă de a îi înceta durerea groaznică; 
Dumnezeu este însăşi viaţa lui, şi tot ce se întâmplă în 
viaţa lui vine la Dumnezeu şi aspiră la deplinătatea 
Dragostei. 

În această lume vor fi întotdeauna necazuri. Fie că 
este redusă la minimum prin puterile omului, fie că 
este alinată de făgăduinţa religioasă a unei răsplăţi în 
„lumea cealaltă”, aici suferinţa stăruie, rămâne înfio- 
rător de „normală“. Şi totuși Hristos spune: „indrăzniţi, 
Fu am biruit lumea” (loan 16, 33). Prin suferinţa Lui, 
nu numai că orice suferinţă a dobândit un sens, dar i 
s-a dat şi puterea de a deveni ea însăşi semnul, sacra- 
mentul, vestirea, „venirea“ acestei biruinţe; înfrânge- 
rea omului, însăşi moartea lui a devenit o cale a Vieţii. 


3 


Începutul acestei biruinţe este moartea lui Hristos. 
Aceasta este veșnica evanghelie, şi ea rămâne „nebu- 
nie” nu doar pentru această lume, ci şi pentru religie, 
atât timp cât ea este religia acestei lumi („ca să nu 
rămână zadarnică crucea lui Hristos” — | Cor.l, 17). 
Liturghia morţii creştine nu începe atunci când omul 
ajunge la sfârșitul inevitabil, când trupul său este 
depus în biserică pentru serviciul religios, în timp ce 
noi stăm în jurul lui ca martori trişti şi resemnați ai 


9 — Pentru viaţa lumii 

ieşirii lui demne din lumea celor vii. Ea începe în 
fiecare Duminică, când Biserica, înălțându-se în cer, 
„leapădă toată grija cea lumească”; ea începe în fie- 
care zi de praznic; ea începe mai ales în ziua Paştilor. 
Întreaga viaţă a Bisericii este într-un fel sacramentul 
morţii noastre, pentru că ea este vestirea morţii Dom- 
nului, mărturisirea Învierii Lui. Şi, cu toate acestea, 
creştinismul nu este o religie centrată pe moarte; nu 
este un „cult al misterelor” în care o doctrină „obiec- 
tivă” a mântuirii din moarte îmi este oferită prin cere- 
monii frumoase, cerându-mi să cred în ea şi, astfel, să 
profit de „beneficiile“ ei. 

A fi creștin, a crede în Hristos înseamnă, şi întot- 
deauna a însemnat: a crede într-un fel transraţional şi 
absolut sigur, numit credinţă, că IHristos este Viaţa 
întregii vieţi, că EI este Viaţa însăși şi, prin urmare, 
viaţa mea. „Întru EI era viaţă, şi viaţa era lumina oame- 
nilor”. Toate doctrinele creștine — cele privitoare la 
întrupare, mântuire, răscumpărare — sunt explicaţii, 
consecinţe, iar nu „cauză” a acestei credinţe. Doar 
atunci când credem în Hristos toate aceste afirmaţii 
devin „valide“ şi „logice“. Dar credinţa însăşi este 
acceptarea nu a unei anume „afirmaţii“ sau a alteia 
despre lristos, ci a lui lHristos însuşi ca Viaţă şi Lumi- 
nă a vieţii. „Şi viaţa s-a arătat și am văzut-o și mărtu- 
risim şi vă vestim viaţa de veci, care era la Tatăl şi s-a 
arătat nouă” (| loan 1, 2). În acest sens, credinţa 
creştină este radical diferită de „credinţa religioasă”. 
Punctul ei de plecare este nu „credinţa”, ci dragostea. 
În sine şi prin sine, orice credinţă este parţială, frag- 
mentară, fragilă. „Pentru că în parte cunoaştem şi în 
parte proorocim... cât despre proorocii — se vor desfi- 

inţa; darul limbilor va înceta; ştiinţa se va sfârşi“. Doar 
dragostea nu cade niciodată (| Cor. 13). Şi dacă a iubi 
pe cineva înseamnă că eu am viaţa mea în el, sau mai 
degrabă că el a devenit „conţinutul“ vieţii mele, a-L 
iubi pe Hristos înseamnă a-L cunoaşte şi a-L avea pe 
EI ca Viaţă a vieţii mele. 

Doar această dobândire a lui Hristos ca Viaţă, 
„bucurie şi pace” a comuniunii cu EI, certitudinea pre- 
zenţei Lui, dă sens vestirii morţii Lui și mărturisirii 
învierii Lui. În această lume, învierea lui Hristos nu 
poate fi niciodată un „fapt obiectiv”. Domnul cel înviat 
S-a arătat Mariei, şi „ea a văzut pe lisus stând, dar nu 
știa că este lisus”. Pe drumul spre Emaus, ochii uceni- 
cilor „erau ţinuţi ca să nu-L cunoască”. Predicarea 
învierii rămâne nebunie pentru această lume. Şi nu 
este de mirare că înșiși creștinii oarecum „o explică”, 
reducând-o de fapt la vechile doctrine precreştine ale 
nemuririi şi supravieţuirii. Şi, într-adevăr, dacă doctri- 
na învierii este numai o „doctrină”, dacă este să se 
creadă în ea ca într-un eveniment din „viitor“, o taină 
a „celeilalte lumi“, ea nu este substanţial diferită de 
celelalte doctrine privind „lumea cealaltă” şi poate fi 
uşor confundată cu ele. Fie că este vorba despre 
nemurirea sufletului, fie de învierea trupului — nu ştiu 
nimic despre ele, şi orice discuţie aici este simplă 
„speculație“. Moartea rămâne aceeași misterioasă tre- 
cere într-un viitor misterios. Marea bucurie pe care 
ucenicii au simțţit-o pe drumul spre Emaus atunci când 
L-au văzut pe Domnul cel înviat, încât „ardea în ei 
inima”, nu s-a întâmplat pentru că tainele unei „alte 
lumi“ le-au fost descoperite, ci pentru că L-au văzut pe 
Domnul. Şi El i-a trimis să predice şi să vestească nu 

invierea morţilor — nu o doctrină a morţii —, ci pocăinţa 
și iertarea păcatelor, noua viaţă, Împărăţia. Ei au vestit 
ceea ce știau, anume că în Hristos noua viață a înce- 
put deja, că EI este Viaţa Veşnică, Împlinirea, Învierea 
şi Bucuria lumii. 

Biserica este intrarea în viaţa înviată a lui Hristos, 
ea este comuniune în viaţa veșnică, „bucurie şi pace 
in Duhul Sfânt”. Ea este aşteptarea „zilei neînserate” a 
Împărăției; nu a unei „alte lumi”, ci a împlinirii tuturor 
lucrurilor şi a întregii vieţi în Hristos. În EI, moartea 
însăşi a devenit un fapt de viaţă, pentru că El a 
umplut-o cu Sine, cu dragostea și lumina Sa. În EI 
„toate sunt ale voastre; ... fie lumina, fie viaţa, fie 
moartea, fie cele de faţă, fie cele viitoare, toate sunt 
ale voastre. lar voi sunteţi ai lui Hristos, iar Hristos al 
lui Dumnezeu” (| Cor. 3, 21-23). Şi dacă eu fac această 
nouă viață a mea, dacă fac a mea această foame şi 
sete după Împărăţie; a mea, această așteptare a lui 
Hristos, a mea, certitudinea că Hristos este viaţa, atunci 
moartea mea însăşi va deveni un act de comuniune cu 
Viaţa. Pentru că nici viaţa, nici moartea nu ne pot 
despărţi de dragostea lui Hristos. Nu știu nici când şi 
nici cum va veni împlinirea. Nu ştiu când toate lucru- 
rile se vor desăvârși în Hristos. Nu ştiu nimic despre 
„Când” şi „cum“. Dar ştiu că în Hristos această mare 
Trecere, Paştile lumii au început, că lumina „lumii ce 
va să fie” vine la noi în bucuria şi pacea Duhului Sfânt, 
pentru că Hristos a înviat şi Viaţa stăpânește. 

În cele din urmă, ştiu că acestea sunt credinţa şi 
certitudinea care umplu de bucurie înţelesul cuvin- 
telor Sfântului Pavel, pe care le citim de fiecare dată 

când participăm la „trecerea“ unui frate de-al nostru 
adormit în Hristos: 


„Pentru că însuși Domnul, întru poruncă 

la glasul arhanghelului şi întru trâmbiţa lui 
Dumnezeu Se va pogori din cer, şi cei morţi 
întru Hristos vor învia întâi. După aceea, 
noi, cei vii, care vom fi rămas, vom fi 

răpiți, împreună cu ei, în nori, ca să 
întâmpinăm pe Domnul în văzduh, și aşa 
pururea vom fi cu Domnul” (| Tes. 4, 16-17). 


VII 


ŞI VOI SUNTEŢI MARTORI 
Al ACESTOR LUCRURI 

Nu este nevoie să repetăm aici ceea ce s-a spus 
atât de adesea şi atât de bine în aceşti ultimi ani, că 
Biserica este misiune şi că a fi misiune constituie 
însăși esenţa ei, însăşi viaţa ei. Este nevoie însă să ne 
amintim de anumite „dimensiuni” ale misiunii creş- 
tine, care au fost adesea uitate de când Biserica a 
acceptat oficializarea ei în lume, poziţia respectabilă 
de „religie mondială”. Dar mai întâi, câteva cuvinte 
despre situaţia noastră misionară prezentă. Oricare au 
fost realizările misiunii creştine în trecut, astăzi tre- 
buie să acceptăm cu onestitate un eșec dublu: eşecul 
de a dobândi vreo „victorie“ substanţială asupra celor- 
lalte mari religii mondiale şi eşecul de a învinge în 
vreun fel semnificativ secularismul predominant şi 
crescând al culturii noastre. Faţă de alte religii, creşti- 
nismul este pur şi simplu una dintre ele, şi cu siqu- 
ranţă a trecut timpul când creştinii puteau să le con- 
sidere ca „primitive“ şi sortite să dispară înaintea 
superiorității evidente a Creștinismului. Nu numai că 
acestea nu au dispărut, dar astăzi ele au o vitalitate 
remarcabilă şi „fac prozelitism” chiar și în societatea 
noastră aşa-numit „creştină“. lar în ce privește secu- 

larismul, nimic nu arată mai bine inabilitatea noastră 
de a-i face faţă, decât confuzia şi divizarea pe care o 
provoacă între creştini: respingerea totală şi violentă a 
secularismului prin toate felurile de „fundamentalism” 
creştin se lovește de acceptarea lui aproape entuzi- 
astă de către numeroși interpreţi creştini ai „lumii mo- 
derne” şi ai „omului modern”. De aici, neîncetata ree- 
valuare de către creştini a sarcinii şi metodelor lor 
misionare, a locului şi funcţiei lor în lume. 

Aici se pot discerne două curente sau tendinţe 
principale. Există mai întâi abordarea religioasă, des- 
pre care am vorbit deja în primul capitol. Obiectivul 
misiunii este conceput ca propagare a religiei, consi- 
derată a fi o trebuinţă esenţială a omului. Ceea ce este 
semnificativ aici este faptul că până şi Bisericile cele 
mai tradiţionale, confesionale și „exclusive” acceptă 
ideea unui modus vivendi cu alte religii, a tot felul de 
„dialoguri” și „apropieri”. Există — aceasta este presu- 
poziţia — o religie de bază, anumite „valori religioase şi 
spirituale”, şi ele trebuie apărate împotriva ateismului, 
materialismului şi altor forme de nereligiozitate. Nu 
numai creştinii „liberali” sau „neconfesionali”, ci şi cei 
mai conservatori sunt gata să renunţe la vechea idee 
despre misiune ca predicare a religiei una, adevărată 
şi universală, opusă, ca atare, tuturor celorlalte religii 
și să o înlocuiască cu un front comun al tuturor religi- 
ilor împotriva dușmanului: secularismul. Întrucât toate 
religiile sunt amenințate de dezvoltarea lui victo- 
rioasă, întrucât religia şi „valorile spirituale” sunt în 
declin, oamenii religioşi de toate credinţele trebuie să 
uite certurile dintre ei şi să se unească în apărarea 
acestor valori. 

Dar care sunt aceste „valori religioase de bază”? 
Dacă le-am analiza în mod onest, nu vom găsi nici mă- 
car una care să fie „în mod esenţial” diferită de ceea 
ce secularismul, în ceea ce are el mai bun, proclamă 
și oferă oamenilor. Etica? Preocuparea pentru adevăr? 
Frăţietatea și solidaritatea umană? Dreptatea? Abne- 
gaţia? Sincer vorbind, există o preocupare mai pasi- 
onată pentru toate aceste „valori“ printre „secularişti“ 
decât în cadrul grupurilor religioase organizate, care 
se acomodează aşa de uşor minimalismului etic, indi- 
ferenţei intelectuale, superstiţiilor, tradiţionalismului 
mort. Rămâne faimoasa „anxietate“, ca şi nenumă- 
ratele „probleme personale” în care religia pretinde 
competenţa supremă. Dar şi aici nu este oare deosebit 
de semnificativ — și am vorbit despre aceasta deja — 
că, atunci când se ocupă de aceste „probleme“, religia 
trebuie să împrumute întregul arsenal și terminologia 
diferitelor „terapeutici” seculare? Nu sunt, de exem- 
plu, „valorile“ accentuate în „manualele de fericire con- 
jugală”, atât religioase, cât şi seculare, de fapt iden- 
tice, precum sunt şi limbajul, imaginile și tehnicile 
propuse? 

Sună paradoxal, dar religia de bază, care este pre- 
dicată şi acceptată ca singurul mijloc de învingere a 
secularismului, este în realitate o capitulare faţă de 
secularism. Această capitulare poate avea loc — şi de 
fapt are loc -— în toate confesiunile creştine, cu toate 
că este „colorată“ diferit într-o „biserică locală” subur- 
bană neconfesională şi într-o parohie tradiţională, 
ierarhică, confesională și liturgică. Întrucât capitularea 
constă nu în renunţarea la crez, tradiţii, simboluri şi 

obiceiuri (de toate acestea omul secular, obosit de 
munca sa de fiecare zi, este uneori extrem de mân- 
dru), ci în acceptarea funcţiei înseși a religiei în ter- 
menii promovării valorii seculare a ajutorului, fie că 
este vorba despre ajutor în formarea caracterului, 
pentru liniştea sufletească sau pentru asigurarea mân- 
tuirii veşnice. În această „cheie” religia este predicată 
şi acceptată astăzi de milioane şi milioane de credin- 
cioşi obişnuiţi. Şi este într-adevăr uimitor ce mică 
diferenţă există în conştiinţa religioasă a membrilor 
unor confesiuni ale căror dogme par să se afle în 
opoziţie radicală una faţă de alta. Chiar dacă un om îşi 
schimbă religia, aceasta se întâmplă de obicei pentru 
că el găsește că cea pe care o acceptă îi oferă „mai 
mult ajutor” — nu mai mult adevăr. În timp ce con- 
ducătorii religioşi discută ecumenicitatea la cel mai 
înalt nivel, există deja la bază o ecumenicitate reală în 
această „religie de bază”. Aici, în această „cheie”, 
găsim sursa succesului aparent al religiilor în unele 
părţi ale lumii, cum este America, unde „avântul“ reli- 
gios se datorează în primul rând secularizării religiei. 
Fa este de asemenea sursă a declinului religiei în 
acele părţi ale lumii, unde omul nu are timp suficient 
pentru o analizare conștientă a neliniştilor sale şi unde 
„secularismul” este încă cel care făgăduiește pâine şi 
libertate. 

Dar dacă aceasta este religie, atunci declinul ei va 
continua, fie că ia forma unei abandonări directe a 
religiei, fie pe cea a înţelegerii religiei ca apendice la o 
lume care, cu mult timp în urmă, a încetat să se refere 
pe sine şi întreaga ei activitate la Dumnezeu. lar în 

acest declin religios general, „marile religii” necreştine 
au O și mai mare şansă de supravieţuire. Pentru că se 
poate pune întrebarea dacă anumite „tradiţii spiri- 
tuale“ necreștine nu sunt în realitate de „un mai mare 
ajutor” din punctul de vedere a ceea ce oamenii 
aşteaptă astăzi de la religie. Islamul şi Budismul oferă 
o excelentă „satisfacţie religioasă” şi „ajutor“, nu doar 
oamenilor simpli, ci şi celui mai sofisticat intelectual. 
N-au exercitat întotdeauna înțelepciunea orientală şi 
misticismul oriental o atracţie aproape irezistibilă pen- 
tru oamenii religioşi de pretutindeni? Există temerea 
că anumite aspecte „mistice” ale Ortodoxiei își datorea- 
ză popularitatea crescândă în Apus tocmai facilei — și 
greşitei — lor identificări cu misticismul oriental. Scri- 
erile ascetice adunate în Filocalie au un succes deo- 
sebit în anumite grupuri ezoterice, care sunt cu totul 
indiferente faţă de viaţa, moartea şi învierea lui lisus 
Hristos. lar preocupările spirituale ale acestor grupuri 
ezoterice nu sunt, în ultimă analiză, foarte diferite de 
cele ale predicatorilor care, în modul cel mai accentu- 
at, sunt centraţi pe Hristos şi predică mântuirea per- 
sonală şi „asigurarea vieţii veșnice”. În ambele cazuri, 
ceea ce se oferă este o „dimensiune spirituală” a 
vieţii, care lasă intactă şi nealterată „dimensiunea 
materială” — adică lumea însăşi — şi o lasă intactă fără 
vreo problemă de conștiință. Este, într-adevăr, o 
chestiune foarte serioasă dacă, sub învelișul aparent 
tradițional, anumite forme ale misiunii creştine con- 
temporane nu pregătesc în realitate calea pentru o 
„religie universală”, care va avea foarte puţine lucruri 
in comun cu credinţa care, cândva, a biruit lumea. 

A doua tendinţă constă în acceptarea secularis- 
mului. Potrivit ideologiilor unui creştinism „nereligios”, 
secularismul nu este inamicul, nu este rodul pierderii 
de către om a religiei, nu este un păcat şi o tragedie, 
ci „maturizare“ a lumii, pe care creştinismul trebuie să 
o recunoască și să o accepte ca normală: „onestitatea 
ne cere să recunoaştem că trebuie să trăim în lume ca 
şi când n-ar exista Dumnezeu”. Acest punct de vedere 
a fost recent dezvoltat în câteva cărţi remarcabile, şi 
nu este necesar să-l înfăţișăm aici. Lucrul important 
pentru noi este că misiunea apare înţeleasă aici în 
primul rând în termenii solidarităţii umane. Creştinul 
este un „om-pentru-alţii”. EI are părtășie în mod com- 
plet şi necondiţionat la viaţa umană, în perspectiva 
oferită de istorisirea vieţii lui lisus din Nazaret. Misiu- 
nea creştină nu este, astfel, de a-L predica pe Iiristos, 
ci de a fi creştini în viaţa noastră. 

Există, fără îndoială, „accente” valoroase în aceas- 
tă direcţie. Şi, în primul rând, secularismul trebuie, 
într-adevăr, recunoscut ca un fenomen „creştin“, ca 
urmare a unei revoluţii creștine. El poate fi explicat 
doar în contextul istoriei și punctul lui de plecare îl 
constituie întâlnirea dintre Atena şi lerusalim. Este, 
într-adevăr, una dintre gravele erori ale anti-secularis- 
mului religios a nu vedea că secularismul este alcătuit 
din verites chretiennes devenues folles, din adevăruri 
creștine care „au luat-o razna”, şi că respingând pur şi 
simplu secularismul, de fapt respinge, o dată cu el, 
anumite aspirații şi speranţe fundamental creştine. 
Este adevărat că prin „secularizare”, şi că nu print-o 
întâlnire religioasă directă cu creştinismul, oameni ai 

altor „mari religii” pot înţelege anumite dimensiuni ale 
gândirii şi experienţei lui, fără de care creştinismul nu 
ar putea fi „auzit“. Este adevărat şi că, în dezvoltarea 
sa istorică, creştinismul s-a reîntors la dihotomiile pre- 
creștine şi fundamental necreștine ale „sacrului“ şi 
„profanului”, spiritualului şi materialului etc., şi astfel 
a îingustat şi viciat propriul său mesaj. 

Şi, totuşi, după ce toate acestea sunt recunoscute, 
rămâne adevărul fundamental, pe care partizanii creș- 
tini ai secularizării par să nu-l vadă. Acest adevăr este 
că secularismul -— tocmai datorită „originii“ sale creş- 
tine, datorită pecetei sale creştine indelebile — este o 
tragedie şi un păcat. Este o tragedie, pentru că după 
ce a gustat un vin bun, omul a preferat și încă preferă 
să se întoarcă la apă chioară; după ce a văzut lumina 
cea adevărată, el a ales lumina propriei sale logici. 
Este, într-adevăr, caracteristic faptul că profeţii şi pre- 
dicatorii „creştinismului secularizat” se referă în mod 
constant la „omul modern”, cel care „întrebuinţează 
electricitatea” şi care este modelat de „industrialism” 
şi de „concepţia ştiinţifică despre lume”. Poezia şi arta, 
muzica şi dansul nu sunt incluse. „Omul modern” s-a 
„maturizat“, ajungând un adult extrem de serios, con- 
ştient de suferinţele şi alienările sale, dar nu de 
bucurie; de sex, dar nu de iubire; de ştiinţă, dar nu de 
„taină“. Întrucât a aflat că nu există „cer“, el nu poate 
înțelege rugăciunea către Tatăl nostru care este în 
ceruri şi afirmaţia că cerul şi pământul sunt pline de 
mărirea Lui. Dar această tragedie este şi un păcat pen- 
tru că secularismul este o minciună despre lume. „A 
trăi în lume ca şi când n-ar exista Dumnezeu!” — dar 
onestitatea faţă de Evanghelie, faţă de întreaga tradiţie 

creștină, faţă de experienţa fiecărui sfânt şi faţă de 
fiecare cuvânt al liturghiei creştine cere tocmai opu- 
sul: a trăi în lume văzând în oricare lucru din ea o reve- 
laţie a lui Dumnezeu, un semn al prezenţei Lui, bucu- 
ria venirii Lui, chemarea la comuniune cu Ei, speranţa 
împlinirii în EI. Din ziua Rusaliilor există o pecete, o 
rază, un semn al Duhului Sfânt pe toate, pentru cei 
care cred în Hristos şi ştiu că EI este viaţa lumii — şi că 
în El lumea în totalitatea ei a devenit din nou liturghie, 
comuniune, inălţare. A accepta secularismul ca adevă- 
rul despre lume înseamnă, deci, a schimba credinţa 
creștină originară atât de profund şi atât de radical, 
încât se pune întrebarea: vorbim noi, în realitate, 
despre acelaşi Hristos? 


3 


Singurul scop al acestei cărţi este să arate, sau 
mai degrabă să „semnifice” că alegerea între aceste 
două reduceri ale creştinismului — la „religie” şi la 
„secularism” — nu este singura alegere, că de fapt 
aceasta este o falsă dilemă. „Şi voi sunteţi martori ai 
acestor lucruri...”. Ai căror lucruri ? Într-un limbaj care 
niciodată nu poate fi cu totul adecvat, am încercat să 
vorbim despre ele. Certitudinea noastră este că în 
înălţarea Bisericii în Hristos, în bucuria lumii ce va să 
fie în Biserica-sacrament — darul, începutul, prezenţa, 
făgăduinţa, realitatea, anticiparea -— al Împărăției, este 
izvorul și începutul întregii misiuni creştine. Doar când 
ne reîntoarcem din lumina și bucuria prezenţei lui 
Hristos, redobândim lumea ca tărâm plin de semni- 
ficaţie al acţiunii noastre creştine, vedem adevărata 

realitate a lumii şi astfel descoperim ce trebuie să 
facem. Misiunea creştină se află întotdeauna la 
inceputul ei. Astăzi sunt trimis înapoi în lume, în 
bucurie şi pace, după ce am văzut „lumina cea ade- 
vărată”, m-am împărtășit de Duhul Sfânt, am fost mar- 
tor al Dragostei divine. 

Ce urmează să fac? Ce are de făcut Biserica şi 
fiecare creştin în această lume? Care este misiunea 
noastrâ? 

La aceste întrebări nu există răspunsuri sub formă 
de „reţete“ practice. „Totul depinde” de mii de factori 
— şi, cu siguranţă, toate facultăţile inteligenţei şi înţe- 
lepciunii noastre omenești, capacitatea de organizare 
şi planificare, trebuie folosite în mod constant. Totuşi 
— şi acest lucru am vrut să-l accentuăm în aceste pa- 
gini — „totul depinde în primul rând de a fi adevărate 
mărturii ale bucuriei și păcii Duhului Sfânt, ale noii 
vieţi la care suntem făcuţi părtaşi în Biserică. Biserica 
este sacramentul Împărăției —- nu pentru că posedă 
acte instituite de Dumnezeu numite „sacramente”, ci 
pentru că, în primul rând, ea este posibilitatea dată 
omului de a vedea în şi prin această lume „lumea ce 
va să fie”, de a o vedea şi de ao „trăi“ în Hristos. Doar 
în întunericul acestei lumi constatăm că Hristos deja 
„pe toate le-a umplut cu Sine“, că aceste lucruri, ori- 
care ar fi ele, ne sunt descoperite şi date ca pline de 
sens şi frumuseţe. Un creştin este cel care, oriunde 
priveşte, Îl găsește pe Hristos şi se bucură în El. Şi 
această bucurie transformă toate planurile şi pro- 
gramele sale, toate hotărârile şi faptele sale omenești, 
făcând din întreaga sa misiune sacramentul reîntoar- 
cerii lumii la tristos, Cel care este Viaţa lumii. 


ADDENDA 
Cultul, într-o epocă secularizată * 


„Tout est ailleurs” (Julien Green) 


! 


A pune laolaltă — pentru a-i raporta unul la celălalt 
— termenii cult și epocă secularizată pare să presu- 
pună că avem o înţelegere clară a amândurora, că cu- 
noaștem realităţile pe care le denotă și că, astfel, ope- 
răm pe un teren solid şi complet explorat. Dar, oare, 
aşa stau în realitate lucrurile? Mi-am început prezen- 
tarea cu o întrebare, în principal pentru că sunt con- 
vins că, în ciuda preocupării generale de astăzi în ceea 
ce privește „semantica”, există o mare confuzie în 
legătură cu înţelesul exact al termenilor pe care îi 
folosim în această discuţie. 

Nu numai între creştini, în general, ci chiar şi între 
ortodocşi, nu există de fapt un consens, un punct de 
referinţă comun cu privire la cult sau la secularism şi 
astfel a fortiori a interdependenţei lor. Prin urmare, 
referatul meu constituie o încercare nu atât de a rezol- 
va problema, cât de a o clarifica, făcând acest lucru, 
-* Referat prezentat la cea de-a Vill-a Adunare Generală a 
Syndesmos, la 20 iulie 1971, la Colegiul Elenic, Brookline, Mass. 


A fost publicat mai întâi în St. Vladimir's Theological Quarteriy, 
vol. 16, nr. 1, 1972. 

dacă este posibil, într-o perspectivă ortodoxă consec- 
ventă. După părerea mea, ortodocșii, atunci când dis- 
cută problemele care decurg din „situaţiile“ noastre 
prezente, le acceptă cu prea multă ușurință în formu- 
lările lor occidentale. Ei nu par să-şi dea seama că 
tradiţia ortodoxă oferă, în primul rând, o posibilitate 
şi, astfel, o necesitate de a reformula chiar aceste pro- 
bleme, de a le plasa într-un context a cărui absenţă 
sau deformare în gândirea religioasă apuseană ar 
putea fi rădăcina multora dintre „impasurile” noastre 
moderne. Și, după cum cred eu, niciunde nu este 
această sarcină mai urgent necesară decât în ceea ce 
priveşte problemele legate de secularism, proprii 
așa-numitei noastre epoci seculare. 


2 


Secularismul a fost analizat, descris şi definit în 
anii din urmă într-o mare varietate de feluri, dar, după 
câte ştiu, nici una dintre aceste descrieri nu a accen- 
tuat un punct pe care eu îl consider esenţial și care 
într-adevăr descoperă mai bine decât orice altceva 
adevărata natură a secularismului şi care, astfel, poate 
da discuţiei noastre orientarea potrivită. 

Secularismul, după părerea mea, este, mai presus 
de toate, o negare a cultului. Accentuez: nu a existen- 
ței lui Dumnezeu, nu a unui anumit fel de transcen- 
denţă și, prin urmare, a unei anumite religii. Dacă secu- 
larismul, în termeni teologici, este o erezie, el este, în 
primul rând, o erezie despre om. El este negarea omu- 
lui ca fiinţă cultuală, ca homo adorans: cel pentru care 

cultul este actul esenţial, care nu numai că „afirmă“ 
umanitatea sa, ci o şi împlineşte. Secularismul nu ad- 
mite ca ontologic şi epistemologic „decisive“ cuvintele 
care „intotdeauna, pretutindeni și pentru toţi” au con- 
stituit adevărata „epifanie” a relaţiei omului cu Dum- 
nezeu, cu lumea și cu sine însuşi: „cu vrednicie şi cu 
dreptate este a-Ți cânta ie, pe Tine a Te binecuvânta, 
pe Tine a Te lăuda, Ție a-[i mulţumi, Ţie a ne închina, 
în tot locul stăpânirii Tale...”. 

Această definiţie a secularismului trebuie, desigur, 
explicată. Pentru că, evident, ea nu poate fi acceptată 
de aceia, destul de numeroşi astăzi, care în mod con- 
ştient sau inconştient reduc creștinismul la categorii, 
fie intelectuale („viitorul credinţei”), fie socio-etice, şi 
care, deci, cred că este posibil să se găsească nu nu- 
mai un fel de acomodare, dar chiar şi o mai profundă 
armonie între „epoca noastră seculară”, pe de o parte, 
şi cult, pe de altă parte. Dacă susţinătorii a ceea ce în 
fond nu este nimic altceva decât acceptarea creștină 
a secularismului au dreptate, atunci problema noastră 
este să găsim sau să inventăm un cult mai acceptabil, 
mai „relevant“ pentru concepţia seculară despre lume, 
a omului modern. Şi aceasta este, într-adevăr, direcţia 
urmată astăzi de marea majoritate a reformatorilor 
din domeniul liturgic. Ceea ce urmăresc ei este un 
cult ale cărui forme şi conţinut să „reflecte” nevoile şi 
aspiraţiile omului secular, sau, şi mai potrivit, ale secu- 
larismului însuși. Pentru că, încă o dată, secularismul 
nu este, în nici un caz, identic cu ateismul, şi oricât de 
paradoxal ar părea, poate fi văzut ca având întotdeau- 
na o curioasă dorinţă de exprimare „liturgică“. Dacă, 
însă, definiţia mea este corectă, atunci această întrea- 


10 — Pentru viaţa lumii 


146 PENTRU VIAŢA LUMII 


gă căutare este lipsită de speranţă, dacă nu chiar un 
complet nonsens. Apoi, însăşi formularea temei noas- 
tre — „cultul într-o epocă secularizată” — ne arată, mai 
întâi de toate, o contradicţie în termeni, o contradicţie 
care cere o reevaluare radicală a întregii probleme și 
reformularea ei drastică. 


3 


Pentru a dovedi că definiţia pe care am dat-o secu- 
larismului („negarea cultului“) este corectă, trebuie să 
dovedesc două lucruri. Unul privitor la cult: trebuie 
dovedit că noţiunea însăși de cult implică o oarecare 
idee a relaţiei omului nu numai cu Dumnezeu, ci şi cu 
lumea. Şi altul privind secularismul: trebuie dovedit că 
secularismul respinge explicit și implicit tocmai 
această idee de cult. 

Mai întâi să ne oprim asupra cultului. Este ironic, 
dar şi destul de revelator, în ceea ce privește starea 
prezentă a teologiei noastre, faptul că principala „do- 
vadă”, aici, ne este oferită nu de teologi, ci de Reli- 
qionswissenschaft, acea istorie şi fenomenologie a 
religiilor al cărei studiu științific asupra cultului, atât al 
formelor, cât şi al conţinutului său, a fost ignorat de 
fapt de către teologi. Totuşi, chiar în faza sa de înce- 
put, când avea o puternică tendinţă anti-creştină, 
această Religionswissenschaft pare să fi ştiut mai mult 
despre natura şi înţelesul cultului decât teologii care 
au continuat să reducă sacramentele lia categoriile 
„formei“ şi „materiei“, „cauzalităţii” și „validității“ şi 

care, de fapt, au exclus tradiţia liturgică din specu- 
laţiile lor teologice. 

Nu poate exista îndoială însă că dacă privim în 
lumina acestei fenomenologii a religiei, de acum 
matură din punct de vedere metodologic, cultul în 
general și leitourgia creştină în particular, atunci tre- 
buie să admitem că principiul însuşi pe care ele sunt 
construite și care a determinat şi a dat formă dez- 
voltării lor este acela al caracterului sacramenta! al 
lumii şi al locului omului în lume. 

Termenul „sacramental” semnifică aici că intuiţia 
principală și primordială, care nu numai că se exprimă 
pe sine în cult, ci întregul cult constituie „fenomenul' 
ei — atât efect, cât și experienţă —, este că lumea, fie în 
totalitatea ei ca şi cosmos, sau în viaţa şi devenirea ei 
ca timp şi istorie, este o epifanie a lui Dumnezeu, un 
mijloc al revelaţiei, prezenţei şi puterii Lui. Cu alte 
cuvinte, nu numai că pune ideea de Dumnezeu drept 
cauză raţional acceptabilă a existenţei Sale, ci cu 
adevărat „vorbeşte” despre EI şi este în sine un mijloc 
esenţial, atât al cunoaşterii lui Dumnezeu, cât şi al 
comuniunii cu El şi a fi aceasta este adevărata sa 
natură și destinul său suprem. Dar, atunci, cultul este 
cu adevărat un act esenţial, iar omul o fiinţă esenţial 
cultuală, întrucât doar în cult omul are izvorul şi posi- 
bilitatea acelei cunoaşteri care este comuniune, şi 
acelei comuniuni care se împlinește pe sine ca adevă- 
rată cunoaştere: cunoaştere a lui Dumnezeu și, deci, 
cunoaştere a lumii — comuniune cu Dumnezeu şi, 
deci, comuniune cu tot ce există. Astfel, noţiunea 
însăşi de cult este bazată pe o intuiţie şi experienţă a 
lumii ca „epifanie” a lui Dumnezeu, astfel lumea -— în 

cult — este descoperită în adevărata ei natură şi 
vocaţie, ca „sacrament”. 

Și, într-adevăr, mai trebuie oare să reamintesc 
acele realităţi, atât de umile, atât de „acceptate de la 
sine”, încât abia mai sunt menţionate în epistemologi- 
ile noastre teologice extrem de sofisticate şi cu totul 
ignorate în discuţiile despre „hermeneutică”, şi de 
care, totuşi, pur și simplu depinde însăși existenţa 
noastră ca Biserică, ca noua creație, ca popor al lui 
Dumnezeu şi templu al Duhului Sfânt? Noi avem 
nevoie de apă şi de ulei, de pâine şi de vin pentru a fi 
in comuniune cu Dumnezeu şi pentru a-L cunoaște. 
Totuşi, pe de altă parte — şi aceasta este învăţătura, 
dacă nu a manualelor moderne de teologie, cel puţin 
a liturghiei însăşi — această comuniune cu Dumnezeu 
prin intermediul „materiei” descoperă adevăratul 
înţeles al „materiei“, adică al lumii înseși. Noi putem 
săvârşi cultul doar în timp și, totuşi, cultul este cel 
care, în mod fundamental, nu numai că descoperă 
înţelesul timpului, ci şi „reînnoieşte” cu adevărat tim- 
pul însuşi. Nu există cult fără participarea trupului, 
fără cuvinte şi tăcere, lumină şi întuneric, mişcare şi 
stare pe loc - şi, totuşi, în cult şi prin cult, tuturor aces- 
tor expresii esenţiale ale omului în relaţia sa cu lumea 
li se dă „termenul” lor fundamental de referinţă, sunt 
revelate în înţelesul lor cel mai înalt şi mai profund. 

Astfel, termenul „sacramental” semnifică faptul că 
pentru lume a fi mijloc de cult şi mijloc al harului nu 
este o întâmplare, ci revelarea sensului ei, restaurarea 
esenței ei, împlinirea destinului ei. „Sacramentalitatea 
naturală” a lumii își găseşte expresia în cult şi îl face 

pe acesta Epyov-ul esenţial al omului, temelia şi izvo- 
rul vieţii şi activităţii sale ca om. Fiind epifania lui 
Dumnezeu, cultul este astfel epifania lumii; fiind comu- 
niune cu Dumnezeu, el este singura comuniune ade- 
vărată cu lumea; fiind cunoaştere a lui Dumnezeu, el 
este desăvârşirea supremă a întregii cunoaşteri umane. 


4 


La acest punct, şi înainte de a ajunge la cel de-al 
doilea — secularismul ca negare a cultului —, este nece- 
sară o remarcă. Dacă mai înainte am menţionat Religi- 
onswissenschaft, este pentru că această disciplină 
stabileşte, la propriul ei nivel şi potrivit propriei ei 
metodologii, că aceasta este, într-adevăr, natura şi 
semnificaţia, nu doar a cultului creştin, ci şi a cultului 
„în general”, a cultului ca fenomen primordial şi uni- 
versal. După părerea mea însă, un teolog creştin ar 
trebui să recunoască faptul că acest lucru este ade- 
vărat mai cu seamă în legătură cu leitourgia creştină, 
a cărei unicitate constă în faptul că provine din 
credinţa în Întrupare, din marea şi atotcuprinzătoarea 
taină a „Cuvântului făcut trup”. Este, într-adevăr, 
extrem de important pentru noi să ne amintim că uni- 
citatea, noutatea cultului creştin nu constă în aceea că 
el nu are continuitate cu cultul „în general“, aşa cum 
unii apologeţi mult prea zeloşi au încercat să dove- 
dească în vremea când Religionswissenschaft pur şi 
simplu a redus creştinismul şi cultul său la cultele de 
mistere păgâne, ci în faptul că în Hristos însăși această 
continuitate este împlinită, îşi primește semnificaţia ei 

fundamentală şi cu adevărat nouă, aşa încât să aducă 
cu adevărat întregul cult „natural“ la un sfârşit. Hristos 
este împlinirea cultului ca adorare și rugăciune, mul- 
țumire şi jertfă, comuniune şi cunoaștere, pentru că EI 
este „epifania” supremă a omului ca fiinţă cultică, 
deplinătatea manifestării şi prezenţei lui Dumnezeu 
prin mijlocirea lumii. El este Sacramentul adevărat şi 
deplin, pentru că EI este împlinirea sacramentalităţii 
esenţiale a lumii. 

Dacă, însă, această „continuitate” a leitourgiei 
creştine cu întreg cultul omului include în sine un prin- 
cipiu tot atât de esenţial al discontinuităţii; dacă cultul 
creştin, fiind împlinirea și țelul oricărui cult, este în 
acelaşi timp un început, un cult radical nou, aceasta 
nu este din cauza vreunei imposibilităţi radicale pen- 
tru lume de a fi sacrament al lui Hristos. Nu. Ci pentru 
că lumea L-a respins pe Hristos, omorându-L, și fă- 
când aceasta a respins propriul său destin și propria 
sa împlinire. Deci, dacă temelia întregului cult creștin 
este Întruparea, adevăratul lui conţinut îl constituie 
întotdeauna Crucea şi Învierea. Prin aceste eveni- 
mente, noua viaţă în Hristos, în Domnul cel Întrupat, 
este „ascunsă cu Hristos în Dumnezeu” și prefăcută 
într-o viaţă care „nu este a acestei lumi”. Lumea care 
L-a respins pe Hristos trebuie ea însăşi să moară în 
om, dacă vrea să devină din nou mijloc de comuni- 
une, mijloc de participare la viaţa care a strălucit din 
mormânt, la Împărăţia care nu este „din această 
lume” şi care, în termenii acestei lumi, este încă aş- 
teptată să vină. 

Și, astfel, pâinea şi vinul -— hrana, materia, sim- 
bolul însuşi şi deci conţinutul însuşi al prosforei noas- 
tre câtre Dumnezeu, care se va schimba în Trupul și 
Sângele lui Hristos și va deveni comuniune cu Împă- 
răţia Sa -— trebuie, în anafora, „inălţată”, scoasă din 
„această lume”. Şi doar atunci când Biserica, în Euha- 
ristie, părăseşte această lume şi se înalţă la masa lui 
Hristos, la Împărăţia Sa, ea vede şi vestește cu ade- 
vărat cerul şi pământul ca fiind pline de mărirea Lui, 
şi pe Dumnezeu ca „umplând toate lucrurile cu Sine 
Însuşi”. Totuşi, încă o dată, această „discontinuitate”, 
această viziune a tuturor lucrurilor ca noi este posibilă 
doar pentru că de la început există continuitate, şi nu 
negare, pentru că Duhul Sfânt face „toate lucrurile 
noi“, şi nu „noi lucruri”. Pentru că întreg cultul creştin 
este întotdeauna aducere-aminte de Hristos „in trup”, 
el poate fi şi aducere-aminte, adică aşteptare şi antici- 
pare a Împărăției Sale. Doar pentru că leitourgia Bise- 
ricii este întotdeauna cosmică, adică asumă în Hristos 
întreaga creaţie, şi întotdeauna istorică, adică asumă 
în Hristos întreg timpul, ea poate fi şi eshatologică, 
adică să ne facă părtași la Împărăţia ce va să fie. 

Aceasta este, deci, ideea relaţiei omului cu lumea 
sugerată de noţiunea însăşi a cultului. Cultul este prin 
definiţie şi ca act o realitate cu dimensiuni cosmice, 
istorice și eshatologice, expresia, nu doar a „evlaviei”, 
ci a unei atotcuprinzătoare „concepţii despre lume”. Şi 
acei puţini care și-au asumat osteneala de a studia cul- 
tul în general, și cultul creştin în particular, vor fi cu 
siguranţă de acord că, cel puţin la nivelele istoriei și 
fenomenologiei, această noţiune a cultului este în 

mod obiectiv verificabilă. Deci, dacă astăzi ceea ce 
oamenii numesc cult sunt activităţi, proiecte şi acţiuni 
care în realitate nu au nimic de a face cu această noţi- 
une a cultului, responsabilitatea pentru aceasta revine 
profundei confuzii semantice, tipică pentru vremea 
noastră confuză. 


5 


Ajungem, astfel, la cea de a doua problemă. Am 
spus că secularismul este, mai presus de toate, o ne- 
gare a cultului. Şi, într-adevăr, dacă ceea ce am spus 
despre cult este adevărat, nu este oare tot atât de 
adevărat că secularismul constă în respingerea, în 
mod implicit sau explicit, tocmai a acelei idei despre 
om şi lume pe care cultul vrea să o exprime şi să o 
comunice? 

Mai mult, această respingere se află chiar la teme- 
lia secularismului şi constituie criteriul său lăuntric, 
dar, aşa cum am spus deja, secularismul nu este nici- 
decum identic cu ateismul. Un secularist modern foar- 
te adesea acceptă ideea de Dumnezeu. Ceea ce însă 
neagă în mod insistent este tocmai sacramentalitatea 
omului şi a lumii. Un secularist concepe lumea ca 
avându-și în sine sensul ei şi principiile cunoaşterii şi 
acţiunii. El poate, eventual, să-i descopere semnifi- 
caţia în Dumnezeu şi Îi poate atribui lui Dumnezeu 
originea lumii şi legile care o guvernează. El poate 
chiar admite fără dificultate posibilitatea intervenţiei 
lui Dumnezeu în existenţa lumii. El poate crede în 
supravieţuire după moarte şi în nemurirea sufletului. 

EI poate raporta la Dumnezeu aspiraţiile sale funda- 
mentale, cum ar fi o societate dreaptă şi libertatea şi 
egalitatea tuturor oamenilor. Cu alte cuvinte, ei poate 
„referi“ secularismul sâu la Dumnezeu şi să-l facă „reli- 
dios” — obiectiv al programelor bisericești şi al pro- 
iectelor ecumenice, temă a adunărilor bisericeşti şi 
subiect al „teologiei“. Toate acestea nu schimbă cu 
nimic „secularitatea” fundamentală a viziunii sale de- 
spre om şi lume, în lume fiind înţeles, experiat şi apli- 
cat în propriii termeni imanenţi şi pentru propriul scop 
imanent. Toate acestea nu schimbă cu nimic respin- 
gerea de către el în mod fundamental a „epifaniei”: 
intuiţia primordială că totul în această lume şi lumea 
însăşi nu numai că îşi au cauza şi principiul existenţei 
Jor altundeva, ci sunt ele insele manifestarea şi pre- 
zenţa acelui altundeva, şi că acesta este intr-adevăr 
viaţa vieţii lor şi că, deconectat de acea „epifanie”, 
totul este doar întuneric, absurditate şi moarte. 

Şi niciunde nu este mai bine revelată această 
esenţă a secularismului ca negare a cultului decât în 
abordarea de către secularist a cultului. Pentru că, ori- 
cât de paradoxal ar suna, secularistul este, într-un fel, 
cu adevărat obsedat de cult. „Punctul culminant” al 
secularismului religios din Apus — Francmasoneria — 
este alcătuită aproape în întregime din ceremonii foar- 
te elaborate, saturate de „simbolism“. Profetul recent 
al „orașului secular”, Harvey Cox, a simţit nevoia să 
continue primul său best-seller cu o carte despre „cele- 
brare“. Celebrarea este de fapt foarte la modă astăzi. 
Raţiunile acestui fenomen aparent neobişnuit sunt, în 
realitate, destul de simple. Ele nu numai că nu inva- 

lidează ci, dimpotrivă, confirmă punctul meu de ve- 
dere. Pentru că, pe de o parte, acest fenomen dove- 
dește că, indiferent de gradul secularismului sau chiar 
ateismului său, omul rămâne, în mod esenţial, o 
„fiinţă cultică”, pe vecie nostalgic după rituri și ritu- 
aluri, indiferent cât de lipsit de conţinut şi superficial 
este surogatul care i se oferă. lar, pe de altă parte, 
dovedind neputinţa secularismului de a crea un cult 
autentic, acest fenomen descoperă incompatibilitatea 
fundamentală și tragică a secularismului cu concepţia 
esenţial creștină despre lume. 

Această neputinţă poate îi văzută, în primul rând, 
în chiar modul de abordare a cultului de către secu- 
larist, în convingerea lui naivă că cultul, ca orice altce- 
va în lume, poate fi o construcţie raţională, rezultatul 
planificării, „schimb de vederi” şi discuţii. Foarte tipic 
pentru aceasta sunt discuţiile foarte la modă despre 
noile simboluri, ca și cum simbolurile ar putea fi, ca 
să zicem aşa, „fabricate“, aduse la existenţă ca ur- 
mare a deliberărilor din cadrul unui comitet. Dar pro- 
blema aici este că secularistul, prin structura sa, nu 
este în stare să vadă în simboluri altceva decât „mij- 
loace audio-vizuale” pentru comunicarea ideilor. În 
iarna trecută, un grup de studenţi și profesori de la o 
cunoscută şcoală de teologie au petrecut un semestru 
„lucrând” la o „liturghie“ având în centrul ei urmă- 
toarele teme: ecologia şi inundaţiile din Pakistan. Fără 
îndoială că ei „au fost bine intenţionaţi”, dar pre- 
supoziţiile lor erau greșite: cultul tradiţional nu poate 
avea nici o „relevanţă“ pentru aceste teme, el nu are 
nimic de descoperit cu privire la ele; iar dacă o temă 

nu este clar formulată în liturghie, sau pusă în centrul 
ei, ea se ailă în afara experienţei liturgice. Secularistul 
este foarte ataşat astăzi de termeni ca „simbolism“, 
„sacrament”, „transformare“, „celebrare“ şi de întrea- 
ga panoplie a terminologiei cultice. Ceea ce el nu 
înţelege, este faptul că întrebuinţarea pe care el le-o 
dă acestora descoperă, de fapt, moartea simbolurilor 
și descompunerea sacramentului. Şi el nu-şi dă seama 
de aceasta pentru că, respingând sacramentalitatea 
lumii și a omului, el privește simbolurile ca simple 
ilustrări ale ideilor şi conceptelor, ceea ce ele, în mod 
absolut, nu sunt. Nu poate exista o celebrare a ideilor 
şi conceptelorfie ele „pace“, „dreptate” sau chiar 
„Dumnezeu“. Euharistia nu este un simbol al priete- 
niei, camaraderiei sau a oricărei alte stări de activitate 
oricât de nobilă ar fi. O priveghere sau un post sunt, 
cu siguranţă, „simbolice“: ele întotdeauna exprimă, 
manifestă, împlinesc Biserica ca aşteptare, ele însele 
sunt acea aşteptare şi pregătire. A le face „simboluri” 
ale protestului politic sau ale afirmării ideologice, a le 
folosi ca mijloace pentru ceva care nu constituie 
„țelul“ lor, a crede că simbolurile liturgice pot fi folo- 
site în mod arbitrar — aceasta semnifică moartea cul- 
tului, în ciuda succesului evident şi a popularității 
tuturor acestor „experimente”. 

Pentru cel care a avut parte, chiar şi numai o dată, 
de experienţa autentică a cultului, acest lucru apare 
imediat ca un surogat. Pentru el cultul secularistului 
pentru relevanţă este pur şi simplu incompatibil cu 
adevărata relevanţă a cultului. Şi tocmai aici, în acest 
nefericit eșec liturgic, ale cărui rezultate ingrozitoare 


156 PENTRU VIAŢA LUMII 


abia începem să le vedem, secularismul îşi vădeşte 
secătuirea sa religioasă ultimă şi, nu ezit să o spun, 
esenţa sa absolut anti-creștină. 


6 


Înseamnă toate acestea pur şi simplu o renunțare 
la ceea ce este însăși tema studiului nostru: „cultul 
într-o epocă secularizată”? Înseamnă aceasta că noi, 
ca ortodocşi, nu putem face nimic în această epocă 
secularizată, cu excepţia faptului că săvârşim Dumi- 
nica riturile noastre „străvechi şi strălucitoare”, iar de 
luni până sâmbătă ducem o viaţă perfect „seculari- 
zată“”, adoptând o concepţie despre lume care nu este 
in nici un fel legată de aceste slujbe. 

La această intrebare, răspunsul meu este un Nu 
hotărât. Sunt convins că acceptând această „coexis- 
tenţă 1, aşa cum recomandă astăzi mulţi creştini, apa- 
rent bine intenţionaţi, ar însemna nu numai o trădare 
a credinţei noastre, ci şi că, mai devreme sau mai târ- 
ziu, şi probabil mai devreme decât mai târziu, această 
acceptare va duce tocmai la dezintegrarea a ceea ce 
vrem să păstrăm și să perpetuăm. Mai mult, sunt con- 


1. Niciunde nu se vede aceasta mai bine decât în argumentul 
clasic al adepților „vechiului calendar”: la 25 decembrie parti- 
cipăm în mod deplin la Crăciunul apusean „secularizat“, cu pomi 
de Crăciun, reuniuni familiale şi schimb de cadouri, şi apoi, la 7 
ianuarie, avem Crăciunul „adevărat” - religios (este vorba de ruşii 
ortodocşi din America, n.t.). Adepții acestei păreri nu-și dau 
seama, desigur, că, dacă Biserica primară ar fi avut o astfel de 
înțelegere a relației ei cu lumea, ea nu ar fi instituit niciodată 
Crăciunul, al cărui scop a fost tocmai acela de a „exorciza”, de a 
transforma şi încreştina o sărbătoare păgână existentă. 

vins că o astfel de dezintegrare a început deja, numai 
că este ascunsă de pereţii etanși faţă de har ai „institu- 
țiilor” noastre bisericești (preocupate să-şi apere ve- 
chile drepturi şi privilegii şi primate şi să se condamne 
una pe alta ca „necanonice”), de paşnicele case paro- 
hiale şi de ipocritele noastre pietăţi. Dar la aceasta din 
urmă vom reveni mai târziu. 

Ceea ce trebuie să înţelegem mai intâi de toate 
este că problema in discuţie este complicată de un 
lucru pe care „conservatorii” noştri bine intenţionaţi 
nu-l înţeleg, în ciuda faptului că ei denunţă și con- 
damnă secularismul. Anume, realitatea legăturii foarte 
reale dintre secularism -— originea și dezvoltarea aces- 
tuia — şi creștinism. Secularismul — trebuie să accen- 
tuăm mereu acest lucru — este „copilul vitreg” al creş- 
tinismului, aşa cum sunt, în ultimă instanţă, toate ide- 
ologiile secularizate care domină astăzi lumea, iar nu 
— aşa cum pretind apostolii apuseni ai acceptării de 
către creștini sau a secularismului — un copil legitim. 
FI este o erezie. Erezia însă este întotdeauna defor- 
marea, exagerarea şi deci mutilarea a ceva adevărat, 
afirmarea unei „preferinţe“ (airesis înseamnă „alege- 
re” în limba greacă), alegerea unui element în dauna 
celorlalte, spargerea catolicităţii Adevărului. Dar 
erezia apare întotdeauna şi ca o întrebare adresată 
Bisericii, care cere, pentru a i se da răspuns, un efort 
din partea gândirii şi conştiinţei creştine. Este relativ 
uşor să se condamne o erezie. Ceea ce este mult mai: 
dificil este să se detecteze întrebarea pe care o pre- 
supune și să se dea un răspuns adecvat. Acesta a fost 
întotdeauna felul în care Biserica a reacţionat faţă de 
„erezii“ — ele au provocat întotdeauna un efort de cre- 


158 PENTRU VIAŢA LUMII 


ativitate în Biserică, încât condamnarea lor a însemnat 
în cele din urmă o lărgire şi o aprofundare a credinţei 
creştine. Pentru a lupta împotriva arianismului, Sfântul 
Atanasie a folosit termenul „consubstanţial”, care mai 
înainte şi într-un context teologic diferit fusese con- 
damnat ca eretic. Din această cauză, lui i s-au opus în 
mod violent, nu doar arienii, ci şi „conservatorii“, care 
au văzut în el un inovator şi un „modernist”. În cele 
din urmă însă, a devenit clar că el a salvat Ortodoxia, 
și că acei „conservatori” orbi ajutaseră în mod conşti- 
ent sau inconștient pe arieni. Astfel, dacă secularismul 
este, aşa cum sunt convins, marea erezie a vremii noas- 
tre, el cere din partea Bisericii nu numai anateme şi, 
în mod sigur, nu compromisuri, ci, mai presus de 
toate, un efort de înţelegere, aşa încât să poată fi, în 
cele din urmă, învins de adevăr. 

Unicitatea secularismului, deosebirea lui faţă de 
marile erezii ale epocii patristice constă în faptul că 
cele din urmă au fost determinate de întâlnirea creş- 
tinismului cu elenismul, în timp ce el este rezultatul 
unei „divizări” în sânul creștinismului, al propriei lui 
metamorfoze profunde. Lipsa timpului mă împiedică 
să mă ocup de această problemă in detaliu. Mă voi 
limita, deci, la un exemplu „simbolic“ direct legat de 
tema noastră.2 La sfârşitul secolului XII, teologul latin 
Berengar de Tours a fost condamnat pentru învăţătura 
sa despre Euharistie. El a afirmat că datorită faptului 
că prezenţa lui Hristos în elementele euharistice este 
„mistică“ sau „simbolică“, ea nu este reală. Conciliul 


2. Pentru o mai deplină tratare a acestei probleme vezi 
Addenda, B: „Sacrament și simbol”. 

Lateran care l-a condamnat - şi aici este, după mine, 
esenţa problemei — pur şi simplu a inversat formula. E! 
a proclamat că, întrucât prezenţa lui Hristos în Euha- 
ristie este reală, ea nu este „mistică“. Ceea ce este cu 
adevărat decisiv aici, este tocmai despărţirea și opo- 
ziţia celor doi termeni verum şi mystice, acceptarea, 
de ambele părţi, a faptului că ei se exclud reciproc. 
Teologia apuseană a declarat astfel că ceea ce este 
„mistic” sau „simbolic” nu este real, iar ceea ce este 
„real”, nu este simbolic. Acesta a fost, de fapt, colap- 
sul mysterion-ului fundamental creştin, antinomica 
„păstrare laolaltă” a realităţii simbolului, și a simbolis- 
mului realităţii. A fost colapsul înţelegerii creştine fun- 
damentale a creaţiei în termenii sacramentalităţii ei 
ontologice. Şi de atunci, gândirea creştină, în scolasti- 
cism şi dincolo de el, n-a încetat niciodată să opună 
acești termeni, să respingă, în mod implicit sau expli- 
cit, „realismul simbolic” şi „simbolismul realist” al con- 
cepţiei creştine despre lume. „Ca şi cum Dumnezeu 
nu a existat” — această formulă nu a început cu Bonho- 
effer sau cu alt apostol modern al „creştinismului fără 
religie”. Ea este, într-adevăr, presupusă deja in to- 
mism, cu distincţia sa epistemologică fundamentală 
între causa prima şi causae secundae. Aici se află 
cauza reală a secularismului, care nu este în esenţă 
nimic altceva decât afirmarea autonomiei lumii, a 
autosuficienţei ei în termenii raţiunii, cunoaşterii și 
acţiunii. Prăbușirea simbolismului creștin a dus la 
dihotomia „naturalului” şi „supranaturalului“, ca singu- 
rul cadru al gândirii şi experienţei creştine. Şi, fie că 
„naturalul” şi „supranaturalul” sunt oarecum legaţi 

unul de altul prin analogia entis, ca în teologia latină, 
fie că această analogie este total respinsă, ca în barthi- 
anism, în cele din urmă este tot una. În ambele con- 
cepţii, lumea încetează să fie sacramentul „natural“ al 
lui Dumnezeu, iar sacramentul supranatural încetează 
să mai aibă vreo „continuitate“ cu lumea. 

Să nu fim însă greșit înţeleşi. Acest cadru teologic 
apusean a fost, de fapt, acceptat şi de Răsăritul Orto- 
dox, şi, de la sfârşitul epocii patristice, teologia noas- 
tră este, într-adevăr, mai mult „apuseană“ decât „răsă- 
riteană”. Dacă secularismul poate fi în mod propriu 
numit o erezie apuseană, fructul însuși al „deviaţiei“” 
fundamental apusene, și propria noastră teologie sco- 
lastică a fost îmbibată cu el timp de secole, şi aceasta 
în ciuda denunţărilor violente la adresa Romei şi 
papismului. Şi este, într-adevăr, ironic, dar defel întâm- 
plător, că din punct de vedere psihologic cei mai 
„apuseni” între ortodocşi, astăzi, sunt tocmai „super- 
ortodocşii” ultra-conservatori, al căror întreg mod de 
gândire este legalist şi silogistic pe de o parte, dar este 
alcătuit, pe de altă parte, tocmai din acele „dihotomii” 
a căror introducere în gândirea creştină constituie 
„păcatul originar” al Apusului. O dată ce au fost accep- 
tate aceste dihotomii, nu mai contează, teologic vor- 
bind, dacă cineva „acceptă” lumea, ca în cazul apusea- 
nului entuziasmat de „creştinismul secular”, sau o 
„respinge“, ca în cazul proietului „super-ortodox” al 
judecății de apoi. Pozitivismul optimist al unuia, ca şi 
negativismul pesimist al celuilalt sunt, de fapt, cele 
două feţe ale aceleiaşi monede. Ambele, negând lumii 
„sacramentalitatea” ei naturală şi opunând în mod 
radical „naturalul” „supranaturalului”, fac lumea „rezis- 

tentă la har“ şi duc în cele din urmă la secularism. Şi 
tocmai aici, în acest context spiritual şi psihologic, 
problema cultului în raport cu secularismul modern îşi 
dobândeşte semnificaţia ei reală. 

Pentru că este limpede că această teologie pro- 
fund „oc<cidentalizată” a avut un impact foarte serios 
asupra cultului sau, mai degrabă, asupra experierii și 
înțelegerii cultului, asupra a ceea ce în altă parte am 
definit ca evlavie liturgică.” Şi a avut acest impact pen- 
tru că a satisfăcut o dorinţă profundă a omului pentru 
o religie legalistă care ar putea împlini atât nevoia sa 
de „sacru” — o autorizare şi garanţie divină -, cât şi de 
„profan”, acesta însemnând o viaţă naturală şi secu- 
lară protejată de neîncetata provocare şi cerinţele ab- 


'“ solute ale lui Dumnezeu. Ea a insemnat o revenire la 


acea religie care oferă, pe calea tranzacţiilor prescrise 
cu sacrul, siguranţă şi o conştiinţă curată în această 
viaţă, ca şi drepturi rezonabile la „lumea cealaltă”, o 
religie pe care Hristos a denunţat-o prin fiecare cuvânt 
al învăţăturii Sale şi care, în cele din urmă, L-a şi 
răstignit. Este, într-adevăr, mult mai uşor să trăieşti şi 
să respiri în cadrul unor distincţii clare între sacru şi 
profan, natural și supranatural, pur şi simplu; este 
uşor să înţelegi religia în termenii unor „tabuuri“ 
sacre, prescripţii şi obligaţii legale, corectitudine ritu- 
ală şi „validitate” canonică. Şi este mult mai dificil să 


3. Vezi lucrarea mea Introduction to Liturgical ?heology, 


London, Faith Press, 1966. 


11 — Pentru viata lumii 

se înţeleagă că o astfel de religie nu numai că nu 
reprezintă o ameninţare pentru „secularism”, ci, dim- 
potrivă, este aliatul lui paradoxal. 

Şi totuși, tocmai aceasta s-a întâmplat cu „pietatea 
liturgică”. Şi nu în ceea ce priveşte cultul ca atare -, nu 
cu formele și structurile lui, care au fost prea tradi- 
ționale, prea mult parte a vieţii Bisericii, pentru a fi 
alterate în vreun chip substanţial —, ci cu „inţelegerea“ 
de către noi a acestor forme, cu ceea ce noi aşteptăm 
şi, prin urmare primim, din partea cultului. Dacă cul- 
tul, aşa cum este modelat de tradiţia liturgică, de lex 
orandi a Bisericii, a rămas același, „înţelegerea“ lui de 
către credincioşi a fost tot mai mult determinată chiar 
de acele categorii pe care tradiţia liturgică ortodoxă le 
respinge în mod explicit şi implicit prin fiecare cuvânt 
al ei, prin întregul ei „ethos”. Şi tragedia profundă, aici, 
constă în aceea că impunerea acestor categorii este 
acceptată astăzi într-o așa măsură, încât orice încer- 
care de a le denunța, de a arăta incompatibilitatea lor 
cu spiritul şi înţelesul adevărat al leitourgiei este 
întâmpinată cu acuzaţii de modernism şi alte păcate 
de moarte. Şi totuşi aceasta nu este o superiicială 
ceartă verbală, nici una dintre acele furtuni academice 
care, cel mai adesea, lasă Biserica netulburată. Este 
cu adevărat o chestiune de viaţă şi de moarte, pentru 
că aici şi numai aici erezia belicoasă a secularismului 
își poate afla diagnosticul creştin corespunzător şi 
poate fi învinsă. 

Lipsa timpului mă silește să mă limitez doar la un 
exemplu pentru a arăta că „dihotomiile” menţionate 
mai sus, care fără îndoială au determinat metamor- 
foza profundă a evlaviei noastre liturgice, nu numai că 

nu uneşte şi nu leagă pe Dumnezeu cu omul și cu 
lumea, într-o concepţie logică despre lume, ci, dim- 
potrivă, desfiinţează orice „comunicare“ şi „corespon- 
denţă” între ele. 

Aşa, de pildă, a binecuvânta apa, făcând-o „apă 
sfinţită”, ar putea avea două înţelesuri total diferite. Ar 
putea însemna, pe de o parte, transformarea a ceva 
profan, şi astfel gol şi neutru din punct de vedere reli- 
gios, în ceva sacru, în care caz principalul înţeles reli- 
gios al „apei sfinţite” este tocmai acela că ea nu mai 
este „simplă” apă și, în fapt, este chiar opusă apei 
obişnuite — aşa cum sacrul este opus profanului. În 
acest caz, actul binecuvântării nu descoperă nimic 
despre apă şi, deci, despre materie sau lume, ci, dim- 
potrivă, le face irelevante pentru noua funcţie a apei 
ca „apă sfinţită”. Sacrul arată profanul tocmai ca pro- 
fan, adică lipsit de înţeles din punct de vedere religios. 

Pe de altă parte, acelaşi act al binecuvântării poate 
să insemne revelarea adevăratei „naturi” şi adevăratu- 
lui „destin” al apei, şi astfel ale lumii, el poate fi epi- 
fania şi împlinirea „sacramentalităţii” lor. Fiind, prin 
binecuvântare, restaurată în funcţia ei corespunzătoa- 
re, „apa sfinţită” este înfăţişată ca apa adevărată, de- 
plină şi adecvată, iar materia devine din nou mijloc de 
comuniune cu Dumnezeu şi de cunoaştere a Lui. 

Cel ce este familiarizat cu conţinutul şi textul marii 
rugăciuni de binecuvântare a apei — la botez și la 
Bobotează -— ştie fără îndoială că acestea aparţin celui 
de al doilea dintre înțelesurile menţionate mai sus, că 
termenul lor de referinţă nu este dihotomia sacrului şi 
profanului, ci „potenţialitatea” sacramentată a creaţiei 
în totalitatea ei, precum şi în fiecare dintre elementele 

ei. Totuşi oricine este familiarizat cu evlavia noastră 
liturgică — în acest caz cu „înţelegerea“ de către imen- 
sa majoritate a credincioşilor a semnificației „apei sfin- 
țite” — ştie la fel de bine că primul înţeles triumfă aici, 
cu excluderea, în fapt, a celui de al doilea. Aceeași ana- 
liză poate fi aplicată, cu aceleași rezultate, practic, fie- 
cărui aspect al cultului: sacramentelor, liturghiei tim- 
pului, heortologiei (studiul sărbătorilor — n.tr.) etc. 
„Sacramentalitatea” a fost înlocuită pretutindeni de 
„sacralitate“, „epifania” de o încrustare aproape magică 
în timp, şi materia („naturalul”) de către „supranatural”. 

Ceea ce este cu adevărat deranjant aici este că o 
astfel de evlavie liturgică, o astfel de înţelegere şi 
experienţă a cultului nu numai că nu este în nici un 
chip o provocare pentru secularism, ci este de fapt 
chiar una dintre sursele sale. Pentru că ea lasă lumea 
profană, adică tocmai seculară, în cel mai profund 
înţeles al acestui cuvânt: ca total incapabilă de orice 
comunicare reală cu Divinul, de orice transformare şi 
transfigurare reale. Neavând nimic de revelat cu pri- 
vire la lume şi materie, timp şi materie, această idee 
şi această experienţă a cultului nu „deranjează” nimic, 
nu ridică nici o întrebare, nu provoacă cu nimic şi nu 
sunt, într-adevăr, „aplicabile“ la nimic. Ele pot, deci, 
„coexista“ pașnic cu orice ideologie seculară, cu orice 
formă de secularism. Şi, de fapt, nu există aici nici o 
diferenţă între „rigoriştii” liturgici, adică cei care pun 
accentul pe slujbele lungi, pe respectarea îndrumă- 
rilor tipiconale și ale tipicului, şi „liberalii“ liturgici, 
întotdeauna gata şi doritori să scurteze, să adapteze, 
să ajusteze. Pentru că în ambele cazuri se neagă pur 
şi simplu continuitatea dintre „religie” și „viaţă“, însăşi 

funcţia cultului ca putere de transformare, judecare şi 
schimbare. Din nou, paradoxal şi tragic, acest tip de 
abordare a cultului și acest fel de experienţă liturgică 
sunt, într-adevăr, izvorul şi suportul secularismului, 


8 


Şi aceasta într-o vreme când secularismul începe 
să se „crape” dinăuntru! Dacă înţelegerea mea cu 
privire la marea confuzie a vremii noastre este corec- 
tă, această confuzie este, mai întâi de toate, o criză 
profundă a secularismului. Şi este cu adevărat ironic, 
în opinia mea, că aşa de mulţi creştini caută o aco- 
modare cu secularismul tocmai în momentul când 
acesta se vădeşte a fi o poziţie spirituală care nu poate 
fi susţinută. Tot mai multe semne indică un fapt de o 
importanţă maximă: faimosul „om modern” caută 
deja o cale dincolo de secularism, este din nou înse- 
tat şi flămând după „altceva”. Prea adesea această 
sete şi foame sunt satisfăcute nu doar printr-o hrană 
de o calitate îndoielnică, ci de-a dreptul prin surogate 
de tot felul. Confuzia spirituală se află la apogeul ei. 
Dar oare nu se întâmplă aceasta tocmai pentru că 
Biserica, creştinii înşişi au renunţat aşa de uşor la acel 
dar unic, pe care doar ei — şi nimeni altcineva! -— l-au 
putut da lumii noastre însetate şi flămânde din punct 
de vedere spiritual? Nu pentru că astăzi creştinii, mai 
mult decât alţii, apără secularismul şi îşi adaptează la 
el însăși credinţa lor? Nu pentru că, având acces la 
adevăratul mysterion al lui Hristos, noi preferăm să 
oferim lumii sfaturi „sociale“ și „politice“ vagi şi de 

mâna a doua? În timp ce lumea este disperată în 
nevoia ei de Sacrament şi Epifanie, creştinii îmbră- 
țişează utopii lumeşti seci şi ridicole. 

Concluziile mele sunt simple. Nu, nu avem nevoie 
de vreun cult nou care să fie mai potrivit pentru noua 
noastră lume seculară. Ceea ce ne trebuie este o re- 
descoperire a adevăratului sens şi a puterii cultului, 
adică a dimensiunilor şi conţinutului său cosmic, ecle- 
siologic şi eshatologic. Aceasta, cu siguranţă, presu- 
pune multă muncă, multă „curăţenie“. Presupune stu- 
diu, educație şi efort. Presupune renunţarea la multe 
uscături pe care le purtăm cu noi, prea adesea văzând 
in ele chiar esenţa „tradiţiilor” şi „obiceiurilor” noastre. 
Dar o dată ce descoperim adevărata lex orandi, înţe- 
lesul autentic şi puterea leitourgiei noastre, o dată 
ce ea devine din nou izvorul concepţiei atotcuprin- 
zătoare despre lume şi puterea de a trăi conform ei — 
atunci şi doar atunci va fi găsit antidotul unic la „secu- 
larism”, Şi nu există nimic mai urgent astăzi decât 
această redescoperire şi această întoarcere - nu în 
trecut, ci la lumină şi la viaţă, la adevăr și la har, care 
sunt etern împlinite de Biserică atunci când ea devine 
— în leitourgia ei — ceea ce este ea cu adevărat. 


Sacrament şi simbol 1 


l 


Dificultatea iniţială cu care se confruntă un orto- 
dox atunci când vorbeşte despre sacramente constă 
în necesitatea de a alege între diferitele „straturi“ ale 
propriei sale tradiţii liturgice. Dacă optează pentru o 
„teologie a manualelor” mai recentă şi mai oficială, 
care s-a dezvoltat în şcolile teologice ortodoxe înce- 
pând cu secolul al XVI-lea, prezentarea sa va fi destul 
de asemănătoare, în terminologie, ca şi în conţinut, 
oricărui tratat latin De Sacramentis. De la o definiţie 
generală a sacramentelor ca “semne văzute ale haru- 
lui nevăzut” va ajunge la a face distincţia în cadrul 
acestora între „formă” şi „materie”, la a discuta despre 
instituirea lor de câtre Hristos, numărul şi clasificarea 
lor şi, în cele din urmă, la administrarea lor cores- 
punzătoare, ca o condiţie a validității și eficacităţii 
lor.2 Este însă un fapt recunoscut astăzi de un număr 
tot mai mare de teologi ortodocşi că această abordare 
a sacramentelor, deşi acceptată şi predată timp de 


1. Publicat mai întâi în Evangelium und Sacrament, 
Strasbourg, Oecumenica, 1970. 

2. A se vedea, de pildă, F. Gavin, Some Aspects of Contem- 
porary Greek Thought, London, S.P.C.K., 1923, p. 269-354, sau 
Episcopul  Syivester, Opyit Pravoslavnogo Dogmaticeskogo 
Bogoslovija (Teologia Dogmatică Ortodoxă), vol. IV, p. 350-577, 
vol. V, p. 1-65, Kiev, 1897. 

câteva secole, are foarte puţin de a face cu tradiţia 
autentică a Bisericii Ortodoxe. Este privită, mai de- 
grabă, ca unul dintre cele mai nefericite rezultate şi 
expresii ale „pseudomorfozei” suferite de teologia 
ortodoxă după încheierea epocii patristice, când con- 
diţiile tragice ale vieţii bisericeşti au impus „intelectu- 
alilor” ortodocşi o adoptare necritică a categoriilor 
teologice şi a formelor de gândire apusene. Rezultatul 
l-a constituit o teologie profund „occidentalizată”, a 
cărei tradiţie a fost menţinută (şi în oarecare măsură 
este încă menţinută) de şcolile teologice. În Rusia, de 
exemplu, teologia a fost predată în latină până în anii 
patruzeci ai secolului al XlX-lea! „Captivitatea apusea- 
nă” a teologiei ortodoxe a fost denunţată viguros de 
către cei mai buni teologi din ultima sută de ani, şi 
astăzi există o mişcare semnificativă pentru recupe- 
rarea de către teologia noastră a perspectivei şi meto- 
dei ei autentice.5 Întoarcerea la Părinţi, la tradiţiile 
liturgice și duhovniceşti care au fost, practic, ignorate 
de către “teologia manualelor” începe să dea roade. 
Procesul însă se află încă în faza sa iniţială, iar în ce 
priveşte teologia sacramentală s-a realizat foarte puţin, 
ceea ce înseamnă că orice efort de „insănătoşire” şi 
„reconstrucţie“ este aici in mod necesar unul provizo- 
riu şi preliminar. Sarcina urgentă este tocmai recâșş- 
tigarea unei perspective, punerea unor întrebări care, 
în cadrul învechit al „manualelor“, nu numai că nu 
căpătau nici un răspuns, ci nici nu puteau fi formulate. 


3. Pentru istoria acestei mişcări a se vedea G.Florovsky, Puti 
Russkogo Bogoslovija (Căile teologiei ruse), Paris, 1937. 

Dar ce este „sacrament”? Răspunzand acestei în- 
trebări, teologia patristică occidentală şi cea „occiden- 
talizată” se plasează într-un context mental profund, 
dacă nu chiar radical diferit de cel al Bisericii primare. 
Spun mental, şi nu intelectual, pentru că diferenţa 
aparţine aici unui nivel mai profund decât cel al pre- 
supoziţiilor intelectuale sau al terminologiei teologice. 
Cu siguranţă, teologia patristică nu a fost mai puţin 
„intelectuală“ decât scolasticismul, şi, în ce priveşte ter- 
minologia, tocmai continuitatea ei neîntreruptă, între- 
buinţarea aceloraşi cuvinte, oricât de schimbat le-ar fi 
fost înţelesul, sunt lucrurile care au putut oculta pen- 
tru mulţi istorici ai teologiei discontinuitatea dintre 
cele două tipuri de teologie sacramentală. 

Din punct de vedere extern sau formal, această 
schimbare a constat, în primul rând, dintr-o nouă abor- 
dare de către teologia sacramentală a obiectului studi- 
ului ei. În Biserica primară, în scrierile Părinților, sacra- 
mentele, în măsura în care li se dă vreo interpretare 
sistematică, sunt întotdeauna explicate în contextul 
celebrării lor liturgice reale, explicaţia fiind, de fapt, o 
exegeză a liturghiei însăși în toată complexitatea şi 
concreteţea ei rituală. Medievalul De Sacramentis 
tinde de la bun început să izoleze „sacramentul” de 
contextul său liturgic, să găsească şi să definească în 
termenii cei mai precişi esența lui, adică ceea ce îl dis- 
tinge de „ne-sacrament”. Sacramentul, într-un fel, înce- 
pe să fie opus liturghiei. El are, desigur, ritualul său, 
un „signum” al său, care aparţine esenței sale, dar 

acest semn este văzut acum ca diferit din punct de 
vedere ontologic de toate celelalte semne, simboluri 
şi rituri ale Bisericii. Şi datorită acestei diferenţe, 
numai singur semnul sacramental este privit, cu exclu- 
derea oricărei alte „liturghii“, ca obiectul propriu-zis al 
atenţiei teologice. De exemplu, putem citi şi reciti 
tratarea minuțioasă a sacramentelor în Summa lui 
Toma de Aquino, fără a afla însă prea multe despre 
celebrarea lor liturgică. Şi putem, de fapt, examina 
atent toate tratatele catolice şi oriodoxe despre Preo- 
ție, fără a vedea menţionată, măcar o dată, legătura 
tradiţională şi organică dintre hirotonie şi euharistie.+ 
Pentru istoricii teologiei această schimbare se dato- 
rează progresului a ceea ce ei numesc „teologie ştiin- 
țifică” şi sporirii unei metode teologice mai precise. 
În realitate însă, această schimbare, departe de a fi 
doar una „externă“, îşi are rădăcinile într-o transfor- 
mare profundă a viziunii teologice, a întregii „con- 
cepţii teologice despre lume”. Şi natura acestei 
transformări trebuie să încercăm să o înţelegem în 
primul rând, dacă vrem să ajungem la sensul iniţial 
al sacramentului. 


4. A se vedea Gavin, ibid., p.370-378. Episcop Sylvester, ibid., 
p.353-388. | 

5. Conceptul de sacrament-mysterion, după ce a dominat 
multă vreme teologia sacramentală, a trebuit să se estom- 
peze... Este sigur că el a făcut a priori imposibilă orice analiză 
precisă a noțiunii de sacrament... De fapt, teologia sacramen- 
tală nu a putut progresa atât timp cât această noţiune a stat în 
centrul ei. —- A. M. Roguet O.P. în: St. Thomas d'Aquin, Somme 
Theologique. Les Sacraments (3a, întrebările 60-65), Paris, 
Desclee, 1945, p. 258. 

Pentru a simplifica sarcina noastră, putem lua ca 
punct de plecare al acestui studiu lunga şi binecunos- 
cuta dezbatere care domină de la început până la 
sfârşit dezvoltarea în Apus a teologiei sacramentale, şi 
mai cu seamă a celei euharistice. Este dezbaterea de- 
spre prezența reală. Într-adevăr, nicăieri altundeva nu 
apare mai clar trasată linia despărţitoare între cele 
două abordări ale sacramentului, precum şi raţiunile 
care au dus la transformarea uneia în cealaltă. În con- 
textul acelei dezbateri termenul „real“ presupune în 
mod limpede posibilitatea unei altfel de prezenţe care 
nu este, deci, reală. Termenul pentru această altfel de 
prezenţă, în limbajul specific intelectual şi teologic 
apusean, este, o ştim, simbolic. Nu este nevoie să in- 
trăm aici în istoria foarte complexă, şi în multe privin- 
țe confuză, a acestui termen în gândirea apuseană.€ 
Este clar că în limbajul teologic comun care prindea 
contur în perioada dintre renaşterea carolingiană şi 
Reformă şi în ciuda tuturor controverselor dintre şco- 
lile teologice rivale, „incompatibilitatea dintre simbol 
şi realitate”, dintre „fiqura et veritas 7 este în mod con- 
secvent afirmată şi acceptată. Lui mystice non vere îi 
corespunde nu mai puţin exclusivul vere non mys- 


6. A se vedea W. Weidle, Znak i Symbol (Semn şi Simbol), în 
„Bogoslovskaya Misi”, Studii publicate de institutul Teologic 
Ortodox din Paris, Paris, 1942, p. 25-40, şi E. Cassirer, Philosophie 
der Symbolischen Formen, Llll, 1923-1929. 

7. B. Neunhauser, Histoire des Dogmes: L'Eucharistie, Il. Au 
Moyen Âge et ă l'Epoque moderne, Paris, Les Editions du Cerf, 
1966, p.42. 

tice.8 Părinţii şi întreaga tradiţie primară însă -— şi noi 
atingem aici miezul problemei - nu numai că nu 
cunosc această distincţie şi opoziţie, ci, pentru ei, sim- 
bolismul este dimensiunea esenţială a sacramentului, 
cheia corespunzătoare pentru înţelegerea lui. Sfântul 
Maxim Mărturisitorul, teologul sacramental prin exce- 
lenţă al epocii patristice, numeşte Trupul şi Sângele 
lui Hristos în Euharistie simboluri („symbola”), imagini 
(„apeikonismata”) şi taine („mysteria”).9 Aici „simbo- 
lic” nu numai că nu este opus „realului“, ci îl întrupea- 
ză ca propria lui expresie şi mod de manifestare. Isto- 
ricii teologiei, în dorinţa lor arzătoare de a menţine 
mitul continuității teologice şi al „evoluţiei“ ordonate, 
găsesc din nou explicaţia lor în „imprecizia” termino- 
logiei patristice. Ei par a nu-şi da seama că folosirea de 
către Părinţi a lui „symbolon” (şi a termenilor înrudiţi) 
nu este „vagă“ sau „imprecisă“, ci pur şi simplu diferită 
de cea a teologilor de mai târziu şi că transformarea 
ulterioară a acestor termeni constituie, într-adevăr, 
sursa uneia dintre cele mai mari tragedii teologice. 


4 


Deosebirea aici este în primul rând o deosebire de 
înţelegere a realităţii însăși sau, cum am spus mai sus, 


8. H. de Lubac, Corpus Mysticum: L'Eucharistie au Moyen 
Age, Paris, Aubier, 1944, p. 258. 

9. A se vedea R.Bornert, Les Commentaires Byzantins de la 
Liturgie Byzantine du Vile au XV-e siecle, Archives de lOrient 
Chretien, 9, Paris, institut Francais d'Etudes Byzantines, p. 117, şi 
H. de Lubac, Liturgie cosmique, Paris, Aubier, 1947, p. 242 şi urm. 

o deosebire în ceea ce priveşte „concepţia despre 
lume”. Dacă pentru Părinţi, simbolul este o cheie spre 
sacrament, aceasta este posibil pentru că sacramentul 
este în continuitate cu structura simbolică a lumii în 
care „omnes... creaturae sensibiles sunt signa rerum 
sacrum”. lar lumea este simbolică — „signum rei 
sacrae” — în virtutea faptului că este creată de Dum- 
nezeu; a fi „simbolică” aparţine astfel ontologiei sale, 
simbolul fiind nu numai felul de a percepe şi înţelege 
realitatea, un mijloc de cunoaştere, ci şi un mijloc de 
participare. Deci simbolismul „natural“ al lumii — se 
poate spune „sacramenialitatea” ei — este cel care 
face sacramentul posibil şi constituie cheia pentru 
înţelegerea şi cuprinderea ei. Dacă sacramentul creş- 
tin este unic, aceasta nu se întâmplă în sensul că este 
O excepţie miraculoasă faţă de ordinea naturală a 
lucrurilor create de Dumnezeu şi care „vestesc lauda 
Lui”. Noutatea lui absolută nu constă în ontologia sa 
ca sacrament, ci în acel specific „res” pe care îl „sim- 
bolizează”, adică îl revelează, îl manifestă şi îl comu- 
nică - care este Hristos și Împărăţia Sa. Dar chiar şi 
această noutate absolută nu trebuie înţeleasă în ter- 
menii unei discontinuități totale, ci în cei ai implinirii. 
„Mysterion-ul” lui Hristos revelează şi împlinește sen- 
sul ultim şi destinul lumii însăși. Prin urmare, insti- 
tuirea sacramentelor de câtre Hristos (o temă care va 
obseda teologia ulterioară) nu este creaţia ex nihilo a 
sacramentalităţii însăşi, a sacramentului ca mijloc de 
cunoaştere și participare. În cuvintele lui Hristos, 
„aceasta să faceţi întru pomenirea Mea”, „aceasta” 

(hrană, mulţumire, frângerea pâinii) este deja „sacra- 
mentală“.10 Instituirea înseamnă că, fiind raportat la 
Hristos, „umplut” cu Hristos, simbolul se împlineşte şi 
devine sacrament. 


5 


Tocmai această continuitate a sacramentului cu 
simbolul începe să fie minimalizată mai întâi, apoi pur 
şi simplu respinsă de către teologia post-patristică, și 
face aceasta datorită unei „disoluţii” progresive a sim- 
polului, condiţionată în schimb de un nou concept de 
teologie în relaţia sa cu credinţa. Problema funda- 
mentală a întregii teologii este cea a cunoașterii şi, 
mai precis, a posibilităţii și naturii cunoaşterii lui Dum- 
nezeu. Dacă Părinţii ţin la un loc într-o sinteză vie şi cu 
adevărat existenţială, pe de o parte, caracterul abso- 
lut „diferit“ al lui Dumnezeu, imposibilitatea pentru 
creaturi de a-L cunoaşte în fiinţa Sa, iar, pe de altă 
parte, realitatea comuniunii omului cu Dumnezeu, 
cunoaşterea lui Dumnezeu şi „theosis”, această sin- 
teză este înrădăcinată în primul rând în ideea sau mai 
degrabă intuirea de către ei a „mysterion-ului” şi a 
modului său de prezenţă şi lucrare — simbolul. Pentru 
că natura însăşi a simbolului constă în aceea că el 


10. A se vedea, de pildă, F.L.Leenhardt despre masa pascală 
în iudaism: „Aceasta apare ca sacramentul mântuirii. Ea evocă ceea 
ce Dumnezeu a făcut şi va realiza, mântuirea istorică şi mântuirea 
eshatologică. Noţiunea de zikkaron dă deja o bază reală ideii de 
sacrament“. Le Sacrement de la Sainte Cene (Delachaux et Niestle, 
1948, p. 21, şi L. Bouyer, Rite and Man: Natural Sacredness and 
Christian Liturgy, Notre Dame, University Press, 1967, p. 63 urm. 

revelează şi comunică pe „celălalt” tocmai ca „celă- 
lalt”, vederea nevăzutului ca nevăzut, cunoașterea 
incognoscibilului ca incognoscibil, prezenţa viitorului 
ca viitor. Simbolul este mijloc de cunoaştere a ceea ce 
nu poate fi cunoscut altfel, pentru că aici cunoașterea 
depinde de participare — întâlnire vie cu, și pătrundere 
în acea „epifanie” a realității care este simbolul. Dar 
teologia nu este doar raportată la „mysterion”, ci îşi 
are în el izvorul ei, condiţia însăși a posibilităţii exis- 
tenţei ei. Teologia, ca şi cuvinte care se cuvin rostite 
și cunoaştere despre Dumnezeu, este rezultatul cu- 
noaşterii lui Dumnezeu -— și, în EI, a întregii realităţi. 
„Păcatul originar” al teologiei post-patristice constă 
deci în reducerea conceptului de cunoaștere la cu- 
noaşterea raţională ori discursivă sau, cu alte cuvinte, 
în separarea cunoaşterii de „mysterion”. Această teo- 
logie nu respinge „concepţia simbolică despre lume” a 
tradiţiei mai vechi: propoziţia citată mai sus — 
„omnes... sensibiles creaturae sunt signa rerum 
sacrum” - este de la Toma de Aquino.ll Dar ea 
schimbă în mod radical înţelegerea acelui „signum”. 
În tradiţia veche, și acest lucru este de importanţă 
maximă, relaţia dintre semnul din simbol (A) şi ceea 
ce el „semnifică” (B) nu este nici doar una semantică 
(A înseamnă B), nici cauzală (A este cauza lui B), nici 
reprezentativă (A reprezintă pe B). Noi am numit 
această relaţie o epifanie. „A este B” inseamnă că 
întregul A exprimă, comunică, revelează, manifestă 
„realitatea” lui B (deşi nu în mod necesar întregul ei) 
fără a-şi pierde însă propria realitate ontologică, fără a 


11. Summa Theologica, întrebarea 60, art. 2, 1. 

fi dizolvat într-un alt „res”.12 Dar tocmai această 
relaţie dintre A şi B, dintre semn şi semnificat a fost 
schimbată. Datorită reducerii cunoaşterii la o cunoaş- 
tere raţională sau discursivă, între A şi B apare un hia- 
tus. Simbolul poate fi în continuare mijloc de cunoaş- 
tere dar, ca orice cunoaştere, el este cunoaştere des- 
pre ceva, şi nu cunoaştere a ceva. El poate fi o desco- 
perire despre „res“, dar nu epifania lui „res” însuşi. A 
poate însemna B, sau să-l reprezinte, sau chiar, în 
anumite cazuri, să fie cauza prezenţei lui; dar A nu 
mai este văzut ca mijlocul însuşi al participării la B. 
Cunoaşterea şi participarea sunt acum două realităţi 
diferite, două ordini diferite. 


O 


Pentru teologia sacramentală, această „dizolvare” 
a simbolului a avut consecinţe cu adevărat dezas- 
truoase. Schimbând noţiunea însăşi de sacrament, ea 
a schimbat-o radical şi pe cea de teologie, provocând, 
în cele din urmă, o criză de ale cărei întindere şi pro- 
funzime reale începem să ne dăm seama doar astăzi. 
Trebuie să fie limpede acum, sperăm, că tema „pre- 
zenţei reale“ — pe care am expus-o mai sus şi a cărei 
apariţie a inaugurat perioada post-patristică în teologia 
sacramentală — s-a născut din îndoiala teoiogică cu 
privire la „realitatea” simbolului, adică la abilitatea lui 
de a conţine şi comunica realitatea. Am explicat pe 
scurt motivele acestei îndoieli, identificarea, pe de o 


12. A se vedea Weidle, ibid. 

parte, a simbolului cu un mijloc de cunoaştere, redu- 
cerea, pe de altă parte, a cunoaşterii la cunoaştere ra- 
țională și discursivă despre, mai degrabă decât a rea- 
lităţii. Şi întrucât tradiţia a fost unanimă în afirmarea 
sacramentului ca verum, adică real, a apărut între- 
barea: cum poate fi simbolul vehicolul sau modul de 
a fi al sacramentului? Întrucât însă, întrebuinţarea pa- 
tristică a terminologiei cu referire la sacramente a fost 
un „da:um” la fel de evident al aceleiaşi tradiţii, îndo- 
iala a fost rezolvată la început printr-o simplă comple- 
tare a unei terminologii — cea „simbolică“ — prin alta — 
cea „realistă”. Sacramentul este și „figura et res, veri- 
tas et figura”, el este „non solum mystice sed etiam 
vere”. Dar curând, şi în virtutea unei devaluări treptate 
a simbolului, devenită inevitabilă prin dizolvarea lui, a 
urmat că cei doi termeni au fost văzuţi nu doar ca 
diferiţi, ci, de fapt, ca opuși unul faţă de celălalt.!5 În 
celebrul caz al lui Berengar de Tours, faptul remarca- 
pil îl constituie completa identitate în înţelegerea sim- 
bolului, între Berengar și cei care l-au condamnat. 
Dacă pentru el, Trupul şi Sângele lui iiristos în Euha- 
ristie nu sunt reale pentru că sunt simbolice, pentru 
Conciliul de la Lateran din 1059, ele sunt reale toc- 
mai pentru că nu sunt simbolice. Distincția ducând 
inevitabil la opoziţie, aceasta din urmă a rămas 
cadrul fundamental al oricărei dezvoltări teologice 
ulterioare. 14 


13. A se vedea H. de Lubac, Corpus Mysticum, zap.lO „Du 


Symbole a la Dialectique“, p. 255 urm. 
14. Neunheuser, ibid., p. 46-55. 


12 — Pentru viaţa lumi 

A rămas, însă, problema lui siqnum, a cărui relaţie 
cu „res“-ul sacramentului a trebuit să fie definită într-un 
nou fel. Pentru că, dacă nu este un simbol, atunci ce 
este? Teologia post-patristică a răspuns acestei între- 
bări definind signum ca şi cauză, 15 şi aici noţiunea şi 
probabil experierea sacramentului au suferit transfor- 
marea cea mai profundă. În tradiţia primară, cauzali- 
tatea inerentă în sacrament, sfinţirea pe care o asigură 
celor care se împărtăşesc cu el, este de nedespărţit de 
simbolismul lui pentru că este înrădăcinată în el. În 
nici un caz aceasta nu limitează sau contrazice cauza 
unică a tuturor sacramentelor — instituirea lor de către 
Hristos — pentru că, aşa cum am spus deja, instituirea 
este tocmai împlinirea unui simbol de către Hristos şi, 
prin urmare, transformarea lui într-un sacrament. 
Este, astfel, un act, nu de discontinuitate, ci de împli- 
nire şi de actualizare. Este epifania — în şi prin Hristos 
— a „noii creaţii” şi nu crearea a ceva „nou“. Şi dacă el 
descoperă „continuitatea“ dintre creaţie şi Hristos 
aceasta se întâmplă pentru că există, mai întăi, o con- 
tinuitate între Hristos şi creaţie, al cărei logos, viaţă şi 
lumină este El. Tocmai acest aspect atât al instituirii, 
cât şi al sacramentului dispare de fapt în teologia post- 
patristică. Cauzalitatea care leagă „instituirea“ de „sig- 
num” şi „res” este văzută ca extrinsecă şi formală, nu 
ca intrinsecă şi revelatoare. În loc să reveleze, ca 
desăvârşire, el garantează realitatea efectului sacra- 


ț 
15. E. Hugon, La causalite instrumentale en theologie, ed. a 
Il-a, Paris, 1907. 

mentului. Chiar dacă, cum este cazul FEuharistiei, sem- 
nul este complet identificat cu realitatea, el este expe- 
riat în termenii anihilării semnului, mai degrabă decât 
în cei ai desăvârşirii. În acest sens, doctrina transsub- 
stanţiaţiei, în forma ei tridentină, este într-adevăr, 
colapsul, sau mai degrabă sinuciderea teologiei sacra- 
mentale. Dacă această nouă înţelegere a cauzalităţii — 
ca o garanţie extrinsecă şi formală — rupe continui- 
tatea ontologică dintre semn şi „res“, ea, de aseme- 
nea, respinge de facto orice continuitate între „insti- 
tuire” şi ordinea normală a lucrurilor. Ea este intr-ade- 
văr discontinuitate, care este acum accentuată şi afir- 
mată ca atare. Considerată a fi „causa principalis” a lui 
„signum”, care este „causa secunda”, instituirea devi- 
ne acum un punct de plecare absolut al unui sistem 
sacramental în întregime sui generis. lar eforturile 
făcute mai nou de unii teologi pentru a readuce în 
noțiunea de „signum” „bogăţia simbolismului tradiţi- 
onal” privesc „accidenţii” şi nu „substanţa“, în doctri- 
na şi înțelegerea sacramentelor. 

Pentru că doctrina și înţelegerea de acum sunt 
foarte diferite de cele ale Bisericii primare. Pentru că 
în aceasta din urmă, sacramentul nu numai că era 
„deschis“ spre, ci, cu adevărat, „ţinea la un loc” cele 
trei dimensiuni sau niveluri ale viziunii creştine a 
realităţii: cea a Bisericii, a lumii şi a Împărăției. Şi 
„ținându-le” la un loc le-a făcut cunoscute — în cel mai 
profund patristic sens al cuvântului cunoaştere — atât 
ca înţelegere, cât și ca participare. Acesta a fost izvo- 
rul teologiei — cunoaștere despre Dumnezeu în relaţia 
Lui cu lumea, Biserica şi Împărăţia - pentru că a fost 

cunoaştere a lui Dumnezeu și, în EI, a întregii realităţi. 
Avându-şi începutul, conţinutul și sfârşitul în Hristos, 
in același timp, a descoperit pe Hristos ca începutul, 
conţinutul și sfârşitul a tot ce există, ca şi Creatorul, 
Răscumpărătorul şi împlinirea lor. Transformarea 
sacramentului în teologia post-patristică a constat, 
deci, în izolarea lui într-un „organism” sacramental 
independent şi separat. Izolarea externă a sacramen- 
tului de liturghie, pe care am menţionat-o înainte, a 
fost, într-adevăr, „simbolică” pentru o schimbare şi 
mai profundă. „Noţiunea de sacrament” — scrie cu 
entuziasm un teolog contemporan - „este ceva cu 
totul sui generis şi cu cât mai puţin antropomorfism 
sau chiar „angelism” introducem în el, cu atât este mai 
bine pentru teologie ... Sacramentele au un mod de 
existenţă propriu, o psihologie proprie, un har propriu 
„.. În cer și pe pământ nu există nimic comparabil cu 
sacramentele”.!€ Atunci când ele au fost cinstite şi 
slăvite ca realitate supremă, a început înstrăinarea 
progresivă de ele a teologiei, eclesiologiei şi eshatolo- 
giei, o înstrăinare care — fie că acest lucru este înţeles 
sau nu — se află la originea crizei de astăzi, sunt izvorul 
şi otrava „secularismului”... Ca mijloace ale evlaviei și 
sfințirii individuale ele şi-au păstrat întreaga lor „va- 
loare”. Ca acte universale ale Bisericii împlinindu-se 
pe sine, ca simboluri „în această lume” a „lumii ce va 
să fie“, a desăvârşirii tuturor lucrărilor în Dumnezeu — 
ele au fost pur şi simplu uitate. 


16. Dom Vonier, La Clef de la doctrine eucharistique, trad. P. 
Rognet, Paris, Editions du Cerf, f.a. 


SACRAMENT ŞI SIMBOL 181 


8 


Putem să ne întoarcem acum la „perspectiva” orto- 
doxă. Analiza precedentă are menirea de a dovedi un 
lucru: dacă acea perspectivă trebuie recâştigată, 
aceasta se poate face doar prin redescoperirea acelo- 
raşi dimensiuni ale sacramentului care au fost fie puse 
în umbră, fie pur şi simplu ignorate în timpul lungii 
dependențe a teologiei ortodoxe de sistemele şi for- 
mele de gândire apusene, mai ales latine. Cum se va 
face această redescoperire? Cu siguranţă că nu poate 
fi una doar „intelectuală”. O simplă lectură a Părinților, 
oricât este de folositoare şi esenţială, nu va fi de 
ajuns. Întrucât chiar şi texte patristice pot fi folosite, şi 
adesea au fost folosite, ca „dovezi“ pentru sisteme 
teologice profund străine „gândirii“ adevărate a Părin- 
ților. „Renaşterea patristică” a vremii noastre şi-ar ne- 
glija complet scopul dacă ar avea ca rezultat un „sis- 
tem patristic” rigid, care n-a existat niciodată în reali- 
tate. Este într-adevăr meritul permanent al Părinților 
de a fi arătat natura dinamică, şi nu statică a teologiei 
creştine, puterea ei de a fi întotdeauna „contempo- 
rană”, fără reducere la vreo „contemporaneitate”, 
deschisă tuturor aspirațiilor umane, fără a fi determi- 
nată de vreuna dintre ele. Dacă întoarcerea la Părinţi 
ar însemna o repetare pur formală a termenilor şi for- 
mulărilor lor, acest lucru ar fi tot atât de greșit şi de 
nefolositor ca şi renunţarea la Părinţi de către teologia 
modernă din pricina concepţiei lor despre lume pre- 
supuse ca „invechită”. 

Toate acestea se aplică, mai întâi de toate, între- 
buinţării de către noi a termenului de „simbol”. Dacă 

in mod deliberat este prezentat aici ca centru al teolo- 
giei sacramentale și cheie spre „reconstrucţia” ei, 
aceasta se întâmplă nu doar pentru că îl găsim în texte 
patristice. Pentru că în acestea găsim mulţi alţi ter- 
meni tot atât, dacă nu şi mai importanţi, pentru înţele- 
gerea lor. Şi ar fi uşor, pe de o parte, de dovedit că, 
dintr-un punct de vedere pur terminologic, termenul 
„simbol” nu este nici cel mai frecvent şi nici esenţial, 
jar, pe de altă parte că nici un cuvânt din textele 
patristice nu este „absolut“ în sine, ci că fiecare îşi 
primeşte sensul, „semantica” sa teologică doar într-un 
context teologic şi spiritual mai larg. Deci, ce dove- 
deşte că alegerea acestui termen, preferat altora, este 
justificată şi că înţelegerea lui de către noi este co- 
rectă? N-a fost el interpretat deja de către teologia sco- 
lastică, şi aceasta s-a făcut într-un sens considerat aici 
a fi greşit? 

Răspunsul la toate aceste întrebări este că, chiar 
dacă Părinţii n-au folosit defel acest cuvânt ca atare, el 
totuşi ar fi pentru noi astăzi mijlocul cel mai adecvat 
pentru redescoperirea sensului acelei experienţe fun- 
damentale despre care dau mărturie scrierile lor, la 
care ele toate — în mod explicit sau implicit — se referă 
singura care ne interesează, în cele din urmă, la Pă- 
rinţi. Pentru că acest cuvânt, sau mai degrabă sensul 
pe care el il dobândeşte tot mai mult astăzi, constitu- 
je cea mai bună, dacă nu unica punte între, pe de o 
parte, experienţa şi concepţia despre lume a Părinților 
şi, pe de altă parte, aspiraţiile cele mai profunde, 
îndoielile şi confuziile epocii noastre, fie că ea este eti- 


A 


chetată ca „modernă“, „seculară” sau „tehnologică“. 

Intr-adevăr acest termen, simbol, este cel care apare 
astăzi ca „focalizator”, preocuparea centrală atât a 
gândirii religioase, cât şi a celei seculare, ca şi ches- 
tiunea preliminară de care depind toate celelalte ches- 
tiuni, ca „simbolul” însuşi al stării de confuzie şi cău- 
tare proprie a omului. Dacă astăzi auzim atât de ade- 
sea despre nevoia de „noi simboluri“, dacă simbol şi 
simbolism sunt obiecte de studiu şi curiozitate în cer- 
curi care altminterea nu au nimic în comun, aceasta 
se întâmplă pentru că experienţa care se află în spa- 
tele acestor lucruri este aceea a unei complete rupturi 
şi întreruperi în „comunicare“, a lipsei tragice a unui 
„principiu unificator” care ar avea puterea de a aduce 
împreună și de a ţine la un loc din nou faţetele frânte 
şi atomizate ale existenţei şi cunoaşterii umane. 
Acestui principiu unificator, a cărei absenţă este re- 
simțită atât de puternic şi a cărui căutare domină gân- 
direa modernă, îi este dat numele de simbol. Conota- 
țiile lui sunt atât cognitive, cât şi pairticipatorii, pentru 
că funcţia lui este să reunifice atât cunoașterea cât şi 
existenţa, reunindu-le pe una cu cealaltă. Nu se ştie ce 
este acest simbol, dar ceea ce se speră de la el este 
într-adevăr mult mai apropiat de ideea şi experienţa 
patristică a simbolului decât cele ale epocii post- 


patristice, și de aceea îl numim o punte.!7 


17. A se vedea pentru alte observaţii cărţi ca: R. C. Zaehner, 
Matter and Spirit, New York, Harper and Row, 19653; M.Eliade, 
Mephistopheles and the Androgqyne: Studies in Religious Myth and 
Symbol, New York, Sheed and Word, 1965; T. J. J. Altizer, Mircea 
Fliade and the Dialectic of the Sacred, Philadelphia, The West- 
minster Press, 1965; K. Jaspers, Truth and Symbol. New York, 
Twayne Publ., 1959. 

Creştinul însă prin definiţie trebuie să cunoască. 
Nu Îl mărturiseşte el pe Hristos a fi atât Lumina, cât şi 
Viața lumii, împlinirea oricărei cunoașteri şi Răscum- 
părătorul întregii existenţe? În termenii pe care tocmai 
i-am enunțat și care sunt chiar termenii câutării de 
câtre lume a „simbolului“ — nu este EI, într-adevăr, 
Simbolul simbolurilor? N-a spus Hristos Însuşi că cine 
Îl vede pe El, vede pe Tatăl, că cel care este în EI se 
împărtășește de Duhul Sfânt, că cel care crede în El 
are deja — aici şi acum -— viaţa veşnică? De ce oare 
credinţa creștină nu pare nici a fi văzută, nici accep- 
tată de către lume ca împlinirea căutării de către ea a 
simbolului, şi îi pare a fi atât de „irelevantă”? La acest 
punct, în această „focalizare” a situaţiei creştine reale, 
analiza precedentă dobândește, sper, adevărata ei 
semnificaţie. Pentru că ea arată că, dacă creştinismul 
nu reuşeşte să-şi împlinească funcţia sa simbolică — de 
a fi acel „principiu unificator” —, aceasta se datorează 
faptului că „simbolul“ a fost sfărâmat mai întâi de 
creştinii înşişi. Ca urmare a acestei sfărâmări, creşti- 
nismul a ajuns să arate astăzi, cel puţin în ochii lumii, 
pe de o parte, ca o simplă doctrină intelectuală care, 
în plus, „se crapă” sub presiunea unui context inte- 
lectual complet diferit, sau, pe de altă parte, o simplă 
instituţie religioasă, care „se crapă” sub presiunea pro- 
priului ei instituţionalism. Şi cu siguranţă că nu adjec- 
tivul „sfânt“ aplicat acestei doctrine şi acestei instituţii 
va fi cel care va umple „golul de credibilitate” şi va 
reface din creştinism simbolul care a încetat să fie. 


—.- 


-— d... 

Pentru că problema este că acel sfânt nu este şi nicio- 
dată nu poate să fie doar un adjectiv, o definiţie sufi- 
cientă pentru a garanta autoritatea şi originea divină a 
ceva. Dacă el defineşte ceva, aceasta este o interiori- 
tate, iar nu ceva exterior. El revelează şi manifestă (a 
se vedea Rudoli Otto) acel „mysterium tremendum”, 
adică o putere inerentă, care într-o doctrină trans- 
cede intelectualismul ei, iar într-o instituţie, instituţio- 
nalismul ei. Acest „sfânt” — puterea unei epifanii — este 
ceea ce, într-un mod lipsit de speranţă, lipsește astăzi 
atât în doctrină, cât şi în instituţie, şi aceasta nu 
datorită păcatelor şi limitărilor omeneşti, ci datorită 
unei alegeri deliberate: respingerea şi dizolvarea sim- 
bolului ca structură fundamentală a „doctrinei“ creş- 
tine şi a „instituţiei“ creştine. 

Situaţia nu este uşurată nici pe departe de numă- 
rul mare de creştini „moderni“, chiar și teologi, care se 
alătură celor care doresc „noi simboluri” și care cred 
că creştinismul îşi va redobândi „relevanţa“ pentru 
lume dacă [Hristos ar putea fi arătat a fi „simbolul“ 
unui lucru sau altuia, „ilustrarea“ unei ideologii, „ima- 
ginea” şi „personificarea“ unei atitudini. Ei rămân ire- 
mediabil prizonierii aceleiaşi noţiuni — externe şi ilus- 
trative — a simbolului, pe care au inventat-o predece- 
sorii lor şi care serveşte astăzi ca o justificare post fac- 
tum pentru capitularea lor în faţa ideologiilor şi atitu- 
dinilor a căror legătură cu [Hristos este, cel puţin, dis- 
cutabilă. În mod iremediabil ei nu înţeleg că pentru ca 
Hristos să fie „simbol” a ceva din lume, trebuie în 
primul rând ca lumea însăși să fie cunoscută, văzută 
şi experiată ca „simbolu!” lui Dumnezeu, ca epifania 

sfinţeniei, puterii și slavei Sale — că, în alţi termeni, nu 
„Hristos” sau „Dumnezeu” trebuie să fie explicaţi în 
termenii acestei lumi, a nevoilor ei trecătoare, încât să 
devină „simbolurile” lor, ci, dimpotrivă, Dumnezeu şi 
doar Dumnezeu a făcut această lume simbolul Său şi 
a împlinit, deci, acest simbol în Hristos și îl va desă- 
vârşi în Împărăţia Sa veşnică. Când este lipsită de 
“ acest simbol, lumea devine haos şi distrugere, idol şi 
eroare, şi este condamnată să dispară pentru că natu- 
ra însăși a „schemei” (imaginii, formei) ei este să 
„treacă“ (| Cor.7, 31). A face din Hristos simbolul aces- 
tei lumi trecătoare este limita nebuniei şi orbirii, pen- 
tru că E] a venit să făptuiască tocmai opusul — să mân- 
tuiască lumea restaurând-o ca „simbolul” lui Dumne- 
zeu, ca sete după împlinirea în Dumnezeu, ca „sig- 
num” şi trecere în Împărăţia Sa. Şi El a mântuit-o dis- 
trugând suficiența şi opacitatea ei, descoperind în 
„această lume” Biserica — simbolul „noii creaţii” şi 
sacramentul „lumii ce va să fie”. 

Şi dacă creştinii doresc — aşa cum pretind şi cum, 
într-adevăr, trebuie să slujească lumea - să o înzes- 
treze din nou cu „simbolul” pe care ea îl caută cu atâta 
disperare, ei pot realiza aceasta doar dacă ei înşişi 
redescoperă acel simbol și îl pot redescoperi acolo 
unde s-a aflat întotdeauna -— prin voinţă şi instituire 
dumnezeiască -, în Biserică. Părinţii sau tradiţia îi pot 
ajuta în această redescoperire, pot să le purifice vede- 
rea, să le „explice“, într-un fel, cum să se facă aceas- 
ta; ei nu pot fi ei înşiși acea redescoperire. Şi astfel 
rămâne ultima întrebare: unde şi cum poate fi realizat 
acest lucru? 

Răspunsul teologiei ortodoxe, odată eliberată de 
„captivitatea apuseană”, ar trebui să fie: în viaţa litur- 
qică neîntreruptă a Bisericii, în acea tradiţie sacra- 
mentală care, în Răsărit cel puţin, nu a fost alterată în 
mod semnificativ de rătăcirile unei teologii alienate. 
Am arătat deja că greşeala fatală a raționalismului 
post-patristic este izolarea sacramentului de liturghia 
ca expresie totală a vieţii şi credinţei Bisericii. A în- 
semnat, de fapt, izolarea sacramentului de simbol, 
adică de acea legătură și comunicare cu întregul crea- 
ției care se împlinesc în sacrament. Devenind un mod 
de „mijlocire a harului” închis și de sinestătător, un 
strop de realitate într-o mare de simboluri, sacramen- 
tul a lipsit liturghia de funcţia ei specifică - de a pune 
în legătură sacramentul cu Biserica, cu lumea şi cu 
impărăţia, sau, cu alte cuvinte, cu conţinutul şi dimen- 
siunea ei eclesiologică, cosmică şi eshatologică. Litur- 
ghia a fost lăsată pe seama „evlaviei”, care a împo- 
dobit-o cu mii de explicaţii şi interpretări „simbolice“, 
de data aceasta în noul înţeles „ilustrativ” şi nominal 
al acelui cuvânt. Fie că era văzută „din punct de vede- 
re arheologic” — ca o colecţie de rituri „străvechi şi 
colorate”, sau „din punct de vedere pictural” — ca un 
fel de sprijin audio-vizual pentru rugăciune, aceasta a 
devenit, într-adevăr, irelevantă pentru teologie şi misi- 
une, şi pe scurt, pentru întreaga viaţă a Bisericii. Fa i-a 
păstrat și probabil că îi va păstra întotdeauna pe cei 
fideli ei — pe creştinii cu înclinare liturgică“. Dar Bise- 
ricii în general, „activiştilor“, precum şi „gnosticilor”, 
ea pare să nu le ofere nimic. 

Redescoperirea unităţii iniţiale şi organice dintre 
liturghie şi sacrament, liturghia prin sacrament şi 
sacramentul prin liturghie, ca pe o realitate dinamică 
in care simbolul — liturghia -— este întotdeauna împlinit 
în sacrament —, aceasta este condiţia pentru redo- 
bândirea acelei perspective care singură poate să ne 
ducă dincolo de fundăturile situaţiei noastre prezente. 
Şi, într-adevăr, natura liturgică a sacramentului, ca şi 
natura sacramentală a liturghiei şi, prin ea, a Bisericii 
însăși, sunt sursele vii ale acelei sinteze dinamice 
despre care Părinţii dau o mărturie permanentă. Dar 
acea sinteză se găsește nu numai în trecut și în cărţi. 
Fa este cu noi — aici şi acum -— dacă avem ochi de 
văzut şi urechi de auzit, dacă, punând de-o parte ero- 
rile acumulate de-a lungul veacurilor, ajungem la rea- 
litatea Bisericii şi înţelegem din nou „lex orandi” ca 
sursă a lui „lex credendi” a ei. 

De la acest punct ar trebui să pornească adevărata 
sarcină a creștinismului, sugerată de tema acestui arti- 
col. Pentru că ea constă în a arăta, pe baza unui studiu 
detaliat al „leitourgiei”, tradiţia şi experienţa liturgică a 
Bisericii, adevăratul conţinut al acelui simbol care este 
Biserica și pe care ea îl împlineşte în sacrament, împli- 
nindu-se astfel pe sine. A arăta şi a dovedi aceasta 
este evident imposibil în cuprinsul acestui eseu care 
rămâne, deci, o introducere foarte generală, o indi- 
care preliminară a unei posibile perspective. În con- 
cluzie, putem doar spune că, dacă s-ar întreprinde 
acest lucru, s-ar putea arăta că funcţia proprie a „lei- 
tourgiei” a fost intotdeauna aceea de a aduna, într-un 
singur simbol, cele trei niveluri ale credinţei şi vieţii 
creştine: Biserica, lumea și Împărăţia; că Biserica în- 

săşi este astfel sacramentul în care viaţa sfărâmată, 
totuşi încă „simbolică” a „acestei lumi” este adusă, în 
Hristos și de către Hristos, în dimensiunea Împărăției 
lui Dumnezeu, devenind ea însăşi sacramentul „lumii 
ce va să fie“ sau cea pe care din veșnicie Dumnezeu 
a pregătit-o pentru cei care Îl iubesc și unde tot ce 
este uman poate fi transfigurat prin har, aşa încât 
toate lucrurile pot fi desăvârşite în Dumnezeu; că, în 
sfârşit, aici şi doar aici - în „mysterion-ul” prezenţei şi 
lucrării lui Dumnezeu, Biserica devine întotdeauna 
ceea ce este: Trupul lui Hristos și Templul Duhului 
Sfânt, Simbolul unic „adunând“ — prin aducerea la 
Dumnezeu a lumii, pentru a cărei viaţă EI a dat pe Fiul 
Său. 

